Covid bandhun veelli Eid bandhah!\nބަޔަކު އީދަށް ރަށަށް ދާން ފުރަނީ: ކޮވިޑްގެ ބަންދަށް ފަހު ލިބޭ މި ޗުއްޓީގެ ބޭނުން ގިނަ ބަޔަކު ހިފާނެ -- ފޮޓޯ: އަވަސް\nބޮޑު އީދަކީ ދިވެހިންގެ ތެރޭގައި އަބަދުވެސް ވަރަށް ކުލަގަދަކޮށް ފާހަގަ ކުރާ ދުވަހެކެވެ. ކުޑަ އީދަށްވުރެ އެތައް ގުނައެއް ފޯރިގަދަ އެވެ. އީދު ބަންދާ ދިމާކޮށް ތޮއްޖެހިފައިވާ މާލެ "ހުސްވެ" އެވެ. އީދު ޗުއްޓީއަށް ގިނަ ބަޔަކު ފުރަފުރައިގެން އަތޮޅުތަކުގެ ތެރެއަށް ދެއެވެ. އެ ފޯރި ގެއްލުނީ މިދިޔަ އަހަރު ރާއްޖެއަށް ބިންދައިލި ކޮވިޑް-19 އިގެ ރާޅުންނެވެ. ރާއްޖެއަށް ކޮވިޑް އައިފަހުން ބޮޑު އީދެއް އަދި ދެ ކުޑަ އީދު އައިސް ހިނގައްޖެ އެވެ. ހުރިހާ އެންމެން ތިބީ ގޭބަންދުވެ މާޔޫސްކަމާއި ހާސްކަން މަތީ އެވެ. ކުރީގައިނަމަ މާލޭ މީހުންނަށް ހިތްހަމަޖައްސައިލާން ލިބޭނީ އީދު ބަންދެކެވެ.\nދިގުލައިގެން ދިޔަ ކޮވިޑުގެ ބޮޑު ބަންދެއްގެ އެކި ރާޅުތައް އެކި ލެވެލްގައި ފެނިއްޖެ އެވެ. އީދުތައް ދިޔައިރު އަތޮޅުތަކުތެރޭގެ ކޮވިޑު ހާލަތު ވެސް ގޯހެވެ. މާލޭގައި ދިރިއުޅޭ މީހުންގެ އިތުރުން އަތޮޅުތަކުގެ ތެރެވެސް އޮތީ ބޮޑު ހާސްކަމެއްގެ ތެރޭގަ އެވެ. އެއްރަށުން އަނެއް ރަށަށް ނުދެވި ރަށު ބަންދުގައި ވެސް އެތައް ދުވަހަކު ތިބޭން ޖެހުނެވެ. އެ ހާލަތުގައި އަދިވެސް އެއްބަޔަކު އެބަތިއްބެވެ.\nކުރިއަށް އޮތީ ބޮޑު ބަންދެކެވެ. ބޮޑު އީދުގެ އިތުރުން ރާއްޖޭގެ މިނިވަން ދުވަސް ވެސް މިފަހަރު ދިމާވަނީ އެއްކޮށެވެ. ސަރުކާރު ބަންދުވެފައި މިވަނީ ސުކޫލު ކުދިންގެ ވެސް ބޮޑު ޗުއްޓީއާ ދިމާކޮށެވެ. އެގާރަ ދުވަސް އަދި ހަފުތާ ބަންދު ލައިގެން ގާތްގަނޑަކަށް 16 ދުވަސް ޗުއްޓީގެ ގޮތުގައި ލިބެ އެވެ. ވޭތުވެދިޔަ އަހަރުގެ ދެ އީދާއި މި އަހަރުގެ ކުޑައީދާއި މި ބަންދު ވަރަށް ތަފާތެވެ. އީދެއް އައިސްފައި ދިޔަހެނެއް ހީވެސް ނުވެ އެވެ.\nމިފަހަރު ވަރަށް ތަފާތެވެ. ޝަރުތުތަކަކާއެކު އަތޮޅުތަކަށް ދާން ލިބުނު ހުއްދައަކީ އެތައް ބަޔަކަށް ލިބުނު ބޮޑު އުފަލެކެވެ. ބޮޑު ހިތްހަމަޖެހުމެކެވެ. ބޮޑެތި ލުއިތަކެއް ލިބި ކޮވިޑް ވެކްސިންގެ ދެ ޑޯޒް ޖެހި މީހުންނަށް ކަރަންޓީނު ވާކަށް ވެސް ނުޖެހެ އެވެ. ކޮވިޑް ޖެހި ބަލިން ރަނގަޅުވާތާ 60 ދުވަހު ކަރަންޓީނާ ނުލާ ރަށްރަށަށް ދަތުރު ކުރެވޭނެ ކަމަށް އެޗްޕީއޭ އިން ވަނީ އިއުލާނު ކޮށްފަ އެވެ. ކޮވިޑްގެ ބޮޑު ބަންދަކަށް ފަހު ކޮންމެއަކަސް ހިތް އުފާ ކޮށްލާނެ ޗުއްޓީއެއް އައިސް ބައްދަލުކުރީ އެވެ.\n"މިދަނީ އަހަރެއް ފަހުން ރަށަށް ގޮސްލާން. ކޮވިޑް އައިފަހުން މިކަހަލަ ޗުއްޓީއެއް އަދި ނުލިބޭ. އާއިލާ ކައިރިޔަށް ދެވޭތީ ވަރަށް އުފާވެފަ މިހުރީ. އެންމެ ހިތްހަމަޖެހެނީ މާލެއިން ބޭރަށް ހަމަހިމޭން މާހައުލަކަށް ދެވޭތީ. ރަށުން ހިތްހަމަޖެހުން ލިބޭނެ. ސާފު ވައި ލިބޭނެ. ގައުމު މިއޮތް ހާލަތުން އަޅުގަނޑުމެންނަށް ބްރޭކެއް ބޭނުންވޭ ހިތްހަމަޖައްސާލަން،" ކުރިއަށް އޮތް ޗުއްޓީއަށް މާލެ އިން ބޭރަށް ފުރަން ދިޔަ މީހުން ބުންޏެވެ.\nކޮވިޑް އައުމުގެ ކުރިން ހުޅުމާލޭގައި ޒުވާނުންތަކެއް އީދު ފާހަގަ ކުރަނީ -- ފޮޓޯ: އަވަސް\nމިހާރުވެސް މީހުން ދަނީ މޮނީޓަރިންގައި ނެތް ރަށްރަށް ދަތުރު ކުރަމުންނެވެ. އެމީހުންނަށް އީދު އުފަލުގެ އިތުރުން ކޮވިޑްގެ މި ބަލިމަޑުކަމުގައި ލިބުނު ހާސް ކަމުން މިންޖުވާނެ ނުވަތަ ހިތްހަމަޖައްސާލާނެ ފުރުސަތެއް މިއޮތީ ލިބިފަ އެވެ. ކޮވިޑްގައި މީގެ ކުރިން މީހުން ހާސް ނުވާ ވަރަށް ވޭތުވެދިޔަ ދެ ތިން މަހެއްހާ ދުވަސްތެރޭ ދިވެހިން އުޅުނެވެ. އަތޮޅުތަކުގެ ތެރޭގެ ހާލަތު ވެސް ގޯހުންގޯހަށް ގޮސް ބޮޑެތި އާބާދީތަކުގެ ރަށްތައް ވެސް ގިނަ ދުވަސްތަކެއް ވަންދެން ބަންދުވި އެވެ.\nމިހާތަނަށް މީހުން ތިބީ އަދި ހާއްސަކޮށް މާލޭގައި ދިރިއުޅޭ މީހުން ތިބީ ހަމަނޭވައެއް ލާން ބޭނުންވެފަ އެވެ. މި ޗުއްޓީއަކީ އެމީހުންނަށް ކޮންމެހެން ވެސް ބޭނުންވާނެ ޗުއްޓީ އެކެވެ.\nލުއިތަކެއް ލިބި އީދު ބަންދަށް ރަށްރަށަށް ދާން ހުއްދަ ދިން ނަމަވެސް އާންމު ހާލަތުގައި އޮތްއިރު ނެގި ފޯރިއެއް ނުނެގޭނެ އެވެ. ބޮޑު ޖަމާއަތުގައި އީދު ނަމާދެއް ވެސް ނުކުރާނެ އެވެ. ފޯރިގަދަ ކުޅިވަރުތަކާއި އީދު ހަރަކާތްތައް ހިންގުން މަނާ ކަމަށް އެޗްޕީއޭ އިން ވަނީ އަންގާފަ އެވެ. އީދު ކުޅިވަރުތަކަކީ ވަރަށް ގައިގޯޅިވެ ގިނަ ބަޔަކު އެއްތަނަކަށް ޖަމާވެގެން ވަރަށް ފޯރިޔާއެކު ހިންގާ ހަރަކާތްތަކެކެވެ. މިފަހަރު އެ ފޯރިއެއް ނޯންނާނެކަން ޔަގީނެވެ. ނަމަވެސް ކޮވިޑު ނެތް ބައެއް ރަށްރަށުގައި ކުލަގަދަކޮށް އީދު ފާހަގަކުރަން އަންނަނީ ތައްޔާރުވަމުންނެވެ.\n"މައްސަލައެއް ނޫން ފޯރިގަދަކޮށް އީދު ފާހަގަ ނުކުރެވުން. މިތަނުން [މާލެއިން] ބޭރަށް ދާން ހުއްދަ ލިބުމަކީ ހަމަ އީދު ހާ އުފާވެރި ކަމެއް. ބޮޑު ހާސްކަމެއްގެ ތެރޭގައި މިއުޅުނީ. ބަލިމަޑުކަމެއްގެ ތެރޭގަ އެންމެން ހަތަރުފާރުތެރޭގަ މިހުރިހާ ދުވަހަކު މިއުޅުނީ. ބޭރަށް ނިކުމެލާ، ރަށަށް ގޮސްލާ އާއިލާ އާއިއެކު ވަގުތު ހޭދަކޮށްލަން ދުވަސްކޮޅެއް ލިބުމުން ވަރަށް އުފާވެފަ މިހުރީ،" ޒުވާން އަންހެނަކު ބުންޏެވެ.\nވިއްސަކަށް ރަށް އަދިވެސް އޮތީ އެޗްޕީއޭގެ ބަންދުގަ އެވެ. ދެ ޑޯޒް ހަމަނުކުރެވޭ މީހުންވެސް އެބަތިއްބެވެ. ނަމަވެސް ގިނަ ބަޔަކު މިހާރު ވަނީ ދެ ޑޯޒް ވެކްސިން ޖަހައިފަ އެވެ. މި ލިބުނު ބޮޑު ޗުއްޓީއަކީ ނުތަނަވަސްކަމުން ނުކުންނަން ލިބުނު ޗުއްޓީއެއްގެ ގޮތުގައި ގިނަ ބަޔަކު ސިފަ ކުރެ އެވެ.\nއީދު ފާހަގަ ކުރުން އެޗްޕީއޭ ސްކޫލް ޗުއްޓީ + ކޮވިޑް-19\nޗުއްޓީ މަނާ، އެކަމަކު އެންމެނަށް ރަށަށް ދެވޭ


ތެލަށް އޮތް ޑިމާންޑު އިތުރުވަނީ އަންދާޒާކުރި ވަރަށްވުރެ ލަހުން: އައިއީއޭ\nމަރިޔަމް ލީނާ 15 ސެޕްޓެމްބަރު 2020 20:48\nބައިނަލްއަޤްވާމީ ބާޒާރުގައި ސާފު ނުކުރާ ތެލަށް އޮތް ޑިމާންޑު އިތުރުވަމުން އަންނަނީ އަންދާޒާކުރި ވަރަށްވުރެ ލަހުން ކަމަށް ބައިނަލްއަޤްވާމީ ހަކަތައާއި ބެހޭ އިދާރާ (އައިއީއޭ) އިން ބުނެފިއެވެ.\nއެ އިދާރާ އިން ކޮންމެ މަހަކު ނެރޭ ތެލުގެ ބާޒާރާއި ބެހޭ ރިޕޯޓުގައި ބުނެފައިވަނީ ކޮވިޑު-19 ގެ ހާލަތު ރަނގަޅުވާނެ ދުވަހެއް ނޭނގޭތީ ތެލުގެ ބާޒާރަށް ގޮންޖެހުންތައް ކުރިމަތިވެފައިވާކަމަށެވެ. އަދި ކުރިން އަންދާޒާކުރި ވަރަށްވުރެ ތެލަށް އޮތް ޑިމާންޑު އިތުރުވާ މިންވަރު ލަސްކަން އައިއީއޭ އިން ފާހަގަކޮށްފައިވެއެވެ.\nޔޫރަޕުގެ ޤައުމުތަކާއި އިންޑިއާ ފަދަ ބޮޑެތި އިޤްތިސާދުތަކުގައި ކޮވިޑު-19 ފެތުރެމުންދާ މިންވަރުގެ ސަބަބުން އިޤްތިސާދީ މަސައްކަތްތަށް ވަނީ މަޑުޖެހިފައެވެ. އަދި އޭގެ ސަބަބުން ތެލަށް އޮތް ޑިމާންޑު ކުޑަވާ ކަމަށް އައިއީއޭ އިން ބުނެފައިވެއެވެ.\nއައިއީއޭ އިން ލަފާ ކުރާ ގޮތުގައި ދުވާލަކަ 8.5 މިލިއަން ފީފާ އިން މިއަހަރު ތެރޭ ތެލުގެ ޑިމާންޑު ދަށަށް ދާނެއެވެ. އެހެން ނަމަވެސް ތެލުގެ ސަޕްލައި އިތުރުވަމުން ދާނެއެވެ. ސަބަބަކީ އޯޕެކާއި ރަޝިޔާއިން ތެޔޮ އުފައްދާ މިންވަރު މަދުކުރަން އެއްބަސްވި އެއްބަސްވުމުގެ މުއްދަތު ހަމަވެ މިހާރު ތެޔޮ އުފައްދާ މިންވަރު އިތުރު ކުރަމުންދާތީއެވެ.\nއެހެން ކަމުން ރައްކާކޮށްފައި ހުރި ތެލުގެ މިންވަރުވެސް މަދުވަމުން ނުދާނެއެވެ. އަދި އޭގެ ސަބަބުން ތެލުގެ އަގު ދަށަށް ދިޔުމުގެ ފުރުސަތު ބޮޑެވެ. މޭއި މަސް ފެށުނު ފަހުން ތެލުގެ އަގު ކުޑަކޮށް އުފުލުނު ނަމަވެސް އަނެއްކާވެސް ސާފު ނުކުރާ ތެޔޮ ފީފާއެއްގެ އަގު ވަނީ 40 ޑޮލަރަށް ވުރެ ދަށަށް ގޮސްފައެވެ. އޭޕްރިލް މަހު ތެލުގެ އަގު ވަރަށް ބޮޑަށް ވެއްޓި ތެޔޮ ފީފާއެއް 20 ޑޮލަރަށްވުރެ ދަށަށް ދިޔައެވެ.\nތެލުގެ އަގު ތެޔޮ ހަކަތަ އާއި ބެހޭ އިދާރާ\nJune 16, 2020 16:17:57\nއަންނަ އަހަރު ޖެހެންދެންވެސް ތެލަށް އޮތް ޑިމާންޑު ދަށްވާނެ ކަމަށް ލަފާކޮށްފި


Gaanoonuasaasee isslaah kurun: Minority leader ge javaabehge inthizaarugai | Mihaaru\nގާނޫނުއަސާސީ އިސްލާހު ކުރުން އަވަސްކުރަން މައިނޯރިޓީ ލީޑަރުގެ ޖަވާބެއްގެ އިންތިޒާރުގައި\n30 މެއި 2020 - 15:17\nސުޕްރީމް ކޯޓުގެ އިސްތިޝާރީ ލަފައާ އެއްގޮތަށް ގާނޫނުއަސާސީގެ 231 ވަނަ މާއްދާ އިސްލާހުކުރަން މުޅި ރައްޔިތުންގެ މަޖިލީހުގެ ކޮމިޓީން ރޭ ފާސްކުރި ރިޕޯޓް މަޖިލީހުގެ ތަޅުމުން ފާސް ކުރުން އަވަސް ކުރުމާ ގުޅޭގޮތުން މައިނޯރިޓީ ލީޑަރު، އޭދަފުށީ ދާއިރާގެ މެމްބަރު އަހުމަދު ސަލީމްގެ ލަފަޔަކަށް އެދިވަޑައިގެންފައިވާ ކަމަށް މަޖިލީހުގެ ރައީސް، ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nމަޖިލީހުގެ ގަވައިދު ބުނާގޮތުން ކޮމިޓީން ފާސްކުރާ ރިޕޯޓާ މެދު ބަހުސް ކުރެވޭނީ އެ ރިޕޯޓް ފާސްކޮށް، މެމްބަރުންނަށް ފޮނުވާތާ ތިން ދުވަސް ފަހުންނެވެ. އެ ނޫން ގޮތަކަށް އަމަލު ކުރެވޭނީ މަޖިލީހުގެ މެޖޯރިޓީ ލީޑަރާއި މައިނޯރިޓީ ލީޑަރު އެކަމަށް އެއްބަސްވެވަޑައިގަންނަވާ ނަމަ އެވެ.\nމަޖިލީހުގެ މިއަދުގެ ޖަލްސާ ފައްޓަވަމުން ނަޝީދު ވިދާޅުވީ، ގާނޫނުއަސާސީ އިސްލާހު ކުރުން އަވަސް ކުރުމާ ގުޅޭގޮތުން، މަޖިލީހުގެ މެޖޯރިޓީ ލީޑަރު، މެދުހެންވޭރު ދާއިރާގެ އެމްޑީޕީގެ މެމްބަރު އަލީ އާޒިމާއި މައިނޯރިޓީ ލީޑަރު ޕީޕީއެމްގެ ޕާލަމެންޓްރީ ގުރޫޕްގެ ލީޑަރު ސަލީމާ ރޭ މަޝްވަރާ ކުރައްވައިފައިވާ ކަމަށެވެ.\nއިދިކޮޅު މެމްބަރުންނާ ވާހަކަ ދެއްކެވުމަށް ފަހު ޖަވާބެއް ދެއްވާނެ ކަމަށް ސަލީމް ވިދާޅުވި ކަމަށާއި އެ ޖަވާބު މިއަދުގެ ޖަލްސާގައި ލިބޭނެ ކަމަށް އުންމީދު ކުރައްވާ ކަމަށް ނަޝީދު ވިދާޅުވި އެވެ.\nމިދިޔަ އޭޕްރީލް ހަތަރެއްގައި ބާއްވަން އޮތް ލޯކަލް ކައުންސިލްތަކުގެ އިންތިޚާބު، ކޮވިޑް-19 ގެ ބިރުވެރިކަމާ ގުޅިގެން ވަނީ ބޭއްވޭ ގޮތް ނުވެފަ އެވެ. އެކަމަކު، މިހާރު ތިބި ކައުންސިލަރުންގެ ތިން އަހަރުގެ ދައުރު އަންނަ ޖޫން މަހުގެ ތިނަކަށް ހަމަވާތީ އޭގެ ކުރިން ގާނޫނުއަސާސީ އިސްލާހުކޮށް، އާ ކައުންސިލަރުން އިންތިޚާބު ކުރެވެންދެން މިހާރު ތިބި ކައުންސިލަރުންނަށް މަގާމުގައި ތިބެވޭ ގޮތް ހަދަންޖެހެ އެވެ.\nސުޕްރީމް ކޯޓުގެ ލަފައާ އެއްގޮތަށް ގާނޫނުއަސާސީ އިސްލާހުކުރަން ހުށަހެޅުއްވީ، އާޒިމެވެ. އޭނާ އިސްލާހު ހުށަހެޅުއްވީ، އާ ކައުންސިލަރުން އިންތިޚާބު ކުރެވެންދެން، މިހާރު ތިބި ކައުންސިލަރުން މަގާމުގައި ތިބެވޭ ގޮތަށް ސަރުކާރުން ގާނޫނުއަސާސީ އަށް އިސްލާހު ގެންނަން ފޮނުވާފައިވާ ބިލަށެވެ. އެ ބިލަށް އަލުން އިސްލާހު ހުށަހަޅަން ޖެހުނީ، ސަރުކާރުން ހުށަހަޅާފައިވާ ގޮތަށް ބަލާއިރު ވެސް މަގްސަދު ހާސިލް ނުވާ ކަމަށް ސުޕްރީމް ކޯޓުގެ ލަފާގައި ވާތީ އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް އަހުމަދު ސަލީމް (އޭދަފުށި) ރާއްޖޭގެ ގާނޫނުއަސާސީ ލޯކަލް އިންތިހާބު ލޯކަލް ކައުންސިލްތަކުގެ އިންތިޚާބު 2020 ޕީޕީއެމް އިދިކޮޅު ފަރާތްތައް\nމަހީކޮށްގެން މިހުންނަނީ މައިނޯރިޓީ ލީޑަރަކީ އަދުރޭކަމަށް.\nއުމަރުގެފާނު ވާހަކަފޮތުން މިކަމާގުޅޭ ކޮންމެވެސް ތަންކޮޅެއް ފެނޭތޯބަލާފަ އެއްނޫންތަ އެއްޗެކޭ ބުނެވޭނީ. ހަމަޖެހިބަލަ.\nބަލަ ދެން ކީއްކުރަން ރައްޔިތުން ވޯޓުލައިގެން އެއްބަޔަކަށް މެޖޯރިޓީ މިދެވުނީ! ޑިމޮކްރަސީވެސް މި ބޭޅާއަށް އޮލެންފަށައިފި!\nމައިނޯރިޓީ ލީޑަރ އަކީ ނަމެއްގަ ހުންނަ މީހެއް ސިޔާމް މެން އެބުނަނި ފާޅު ގަ ޔާމީނު ދޫކޮށްލީމަ އޭ ވާހަކަ ދެށްކޭނީވެސް. މި މީހުންނަށް ހެޔޮ ފާޓީ ކުދިންކޮޅު ވަޒީފާ ގެއްލި އާއިލާތައް ބިކަވިޔަސް ކިހާ ހެއްވާ. މި މީހުން ގާނޫނު އިސްލާހު ކުރިގޮތް ވެސް ފެނުނޭ އަހަރަމެންނަށް ހެނދުނު ބިލުލައި ރޭގަނޑް ފާސްކުރަނި.\nމި ޖެހުނީ އަނެއްކަންތައް. މީނައަށް ކަމުދާ ހަދީސްއެއް ފެނުނީމަ ޖަވާބެއް ލިބޭނީ\nޤާނޫނު އަސާސީގައިވެސް އަދި ޤާނޫނު އަސާސީގައިވާ ރައްޔިތުންގެ ބާބުގައިވެސް ނޮއޮންނާނެ މައިނޯރަޓީގެ ބަހެއް ހޯދުމަށް، އަދި މައިނޯރަޓީ އާއި މެޖޯރިޓީގެ ވާހަކަވެސް ނޮއޮންނާނެ، ތިޔައީ ޤާނޫނު އަސާސީއާއި ދެކޮޅަށް ހިންގާ މަޖިލިހެއް އައި މަޖިލިހުގެ ގަވައިދުވެސް ޤާނޫނު އަސާސީއާއި ހިލާފް\nމިކޮވޮޑް 19 އާންމު ހާލަތަކަށް ސަރުކާރުގެ އިޙްމާލުން ގެންދެވިފާވާ ކަމުގެ އެއްމަގުސަދަކަށް ވެފައި ވާކަމަށް ޤަބޫލުކުރެވެނީ އިންތިޚާބު ލަސްކުކުރުމަށް ނެގޭނެ އެޑްވާންޓޭޖް އެއްގެ ގޮތުގައެވެ. ވަރަށްސާފު ކޮށް އެކަން ގެންދިޔައީ ފައުޅުގަ ބުނަމުންނެވެ. މިމާލެޔަށް ނިސްބަތް ކޮށް ދޫކޮށް ނުލާނެކަމާއި މީ މެންބަރުންނަށް ކޮޅު އަނބުރާލުމަށް ލިބިގެންވާ ފުރުސަތެއްކަމަށް އިވިގެން ގޮސްފަވެއެވެ.


Akshay Kumarge prithiviraj ge shooting November gai | Mihaaru\nއަކްޝޭގެ ކުމާރުގެ "ޕްރިތުވީރާޖް" ގެ ޝޫޓިން ނޮވެމްބަރުގައި\n13 ޖުލައި 2020 - 08:24\nއިންޑިއާގެ ލޮކްޑައުންއާ އެކު ޝޫޓިން ހުއްޓުމަކަށް އައި އަކްޝޭ ކުމާރުގެ ތާރީހީ ބޮޑު ފިލްމު "ޕްރިތުވީރާޖް" ގެ ޝޫޓިން އަންނަ އޮކްޓޯބަރު މަހުގެ ފަހުކޮޅު ނުވަތަ ނޮވެމްބަރު މަހުގެ ކުރީކޮޅު ފަށާ ގޮތަށް ނިންމައިފި އެވެ.\nޔާޝްރާޖް ފިލްމްސް (ވައިއާރްއެފް) އިން ޕްރޮޑިއުސްކުރާ މި ފިލްމަކީ ކުރިން މި އަހަރުގެ ނޮވެމްބަރު މަހުގެ 13 ގައި ސިނަމާތަކަށް ގެންނަން ރޭވި ފިލްމެކެވެ. އެކަމަކު ޝޫޓިން ހުއްޓި، ފިލްމުގެ މަސައްކަތް ނުނިމި ވަރަށް ބޮޑަށް ދިގުލައިގެން ގޮސްފައިވާތީ މި އަހަރު "ޕްރިތުވީރާޖް" ސިނަމާތަކަށް އައުމުގެ ފުރުސަތު ވަރަށް ކުޑަ އެވެ.\nމިދިޔަ އަހަރުގެ ނޮވެމްބަރު މަހުގެ ތެރޭގައި މެދު ތެރޭގައި ޝޫޓިން ފެށި ފިލްމުގެ މަސައްކަތް އަލުން ފެށުމުގެ ތައްޔާރީތައްވަމުން އަންނަ އިރު، "ޕްރިތުވީރާޖް" ގެ ކުރިން އަކްޝޭ "ބެލް ބޮޓަމް" ގެ މަސައްކަތް ނިންމާނެ އެވެ. އެ ފިލްމުގެ ޝޫޓިން އަށް ކާސްޓާއި ކްރޫ އަންނަ މަހުގެ ތެރޭގައި އިނގިރޭސިވިލާތަށް ދާން މިހާރު ވަނީ ނިންމައިފަ އެވެ. ރަންޖީތު ތިވާރީ ޑައިރެކްޓްކުރާ ސްޕައި ތުރިލާ އަކީ އަންނަ އަހަރުގެ އެޕްރީލް2ގައި ސިނަމާތަކަށް ގެންނަން ތާވަލުކޮށްފައި އޮތް ފިލްމެކެވެ.\n"ޕްރިތުވީރާޖް" ގެ ޝޫޓިން ހުއްޓުމަކަށް އައި އިރު، އެ ފިލްމުގެ 40 ޕަސެންޓް ޝޫޓިން ބާކީ އެބައޮތެވެ. އެގޮތުން ގުޖުރާތުގައި ނަގަން ޖެހޭ މަންޒަރުތަކެއް ވެސް ހިމެނެ އެވެ. ކުރިން ވެސް ބޮޑެތި ސެޓްތަކެއް ހަދައިގެން ފިލްމުގެ މަންޒަރުތައް ޝޫޓްކުރާ އިރު، ބާކީ ހުރި މަންޒަރުތައް ގުޖްރާތު ސިފަކޮށްދޭ ސެޓްތަކެއް ވައިއާރްއެފް ސްޓޫޑިއޯގައި ހަދަން ވަނީ ނިންމައިފަ އެވެ.\nބޮލީވުޑް ހަންގާމާ އިން ބުނިގޮތުގައި "ޕްރިތުވީރާޖް" އަކީ ބޮޑު ބަޖެޓަކުން ހަދާ، ބިޔަ ފިލްމަކަށްވާތީ މީގެ މަސައްކަތް ޕްރޮޑިއުސަރު އަދިތިޔާ ޗޯޕްޅާ އާއި ޑައިރެކްޓަރު ޗަންދުރަޕްރަކާޝް ދިވެދީގެ އިތުރުން އަކްޝޭ ވެސް ނިންމަން ބޭނުން ވަނީ ވަގުތު ނަގައިގެން ވަރަށް ހަމަޖެހިގެންނެވެ. އެހެންވެ އަވަސް އަރުވާލައިގެން ފިލްމުގެ މަސައްކަތް ނިންމުމުގެ ވިސްނުމެއް ނެތް ކަމަށް ބުންޏެވެ.\n"ޕްރިތުވީރާޖް" ހާއްސަވާ އެއް ސަބަބަކީ މި ފިލްމުން 2017 ގެ މިސް ވޯލްޑްގެ ތާޖު ހާސިލުކުރި މަނޫޝީ ޗިލާރް ބޮލީވުޑަށް ތައާރަފުވާ ފިލްމަށްވުމެވެ. މީގެ އިތުރު ކާސްޓުންގެ ތެރޭގައި ސަންޖޭ ދަތު، ސޯނޫ ސޫދު، އަޝުތޯޝް ރާނާ، މާނަވް ވިޖް، ޓީވީ ބަތަލާ ސާކްޝީ ތަންވަރު އަދި ލަލިތު ތިވާރީ ފަދަ ތަރިން ހިމެނެ އެވެ.\nއަކްޝޭގެ ދެ ފިލްމެއް މިހާރު ވެސް އޮތީ ރިލީޒްކުރުމުގެ މަރުހަލާގަ އެވެ. އޭގެ ތެރެއިން އެއް ފިލްމަކީ ނޮވެމްބަރު މަހުގެ ތެރޭގައި ސިނަމާތަކުގައި ރިލީޒްކުރާނެ ކަމަށް ބެލެވޭ "ސޫރިޔާވަންޝީ" އާއި ޑިޒްނީ ޕްލަސް ހޮޓްސްޓާ އިން ޕްރިމިއާކުރަން ހަމަޖެހިފައިވާ "ލަކްޝްމީ ބޮމް" އެވެ.\n"ޕްރިތުވީރާޖް" އަކީ އިންޑިއާގެ ކުރީގެ ރަސްކަލެއް ކަމަށްވާ ޕްރިތުވީރާޖް ޗޯހަންގެ ވާހަކަ ކިޔައިދޭ ފިލްމެކެވެ.\nބޮލީވުޑް ޔާޝްރާޖް ފިލްމްސް އަކްޝޭ ކުމާރު ބޮލީވުޑް ފިލްމު


Dhuniye Balaalan Dhathurufeshi Canada Anhenaku Islaam Vejje - Vaguthu\nބަލި ޖެހޭ މީހުންގެ އަދަދު ކޮންޓްރޯލެއް ނެތި މައްޗަށް - 34 މިނެޓް ކުރިން\nމީގެ އަހަރެއްހާ ދުވަސް ކުރިން ކެނެޑާގެ އަންހެނެއް ކަމަށްވާ ރޮސީ ގެބްރިއެއްލާ ކެނެޑާ އިން ނިކުމެގެން ދަތުރު ފެށީ ދުނިޔެ ބަލާލާށެވެ. އޭނާ އާއި އެކު އެއްވެސް ބައިވެރިޔަކު ނެތެވެ. ދަތުރު ފެށީ އެކަންޏެވެ. ދަތުރުގެ ހުރިހާ މަންޒަރެއް ވީޑިއޯކޮށް ޔޫޓިއުބްގައި އަޕްލޯޑް ކުރަމުން އަދި ބްލޮގެއް ވެސް ލިޔަމުން އޭނާ ގެންދިޔައެވެ.\nރޮސީގެ މުޅި ދިރިއުޅުން ބަދަލުކޮށްލީ އޭނާ ޕާކިސްތާނަށް ކުރި ދަތުރެވެ. ސައިކަލެއްގައި ޕާކިސްތާންގެ ލާހޫރާއި، ސްވާތު، މުލްތަން، ވަދަރް އާއި އަދި އެހިހެން އެތައް ސިޓީއަކަށް އޭނާ އެކަނި ދަތުރު ކުރިއެވެ.\nރޮސީ ލިޔެފައި ވެއެވެ. "ޕާކިސްތާނަށް އަހަރެން ކުރި ދަތުރުން ހަމައެކަނި އަހަރެންގެ ދިރިއުޅުން އެއްކޮށް ބަދަލުވެގެން ދިޔައީއެއް ނޫނެވެ. ޒަމާންތަކެއް ވަންދެން އަހަރެންގެ ހިތުގައި ހުރި ނޭނގޭ ރިހުމަކަށް ވެސް ނިމުން އައީއެވެ. އަހަރެންނަށް ނުފެންނަ އުފާވެރިކަމެއް އިހްސާސް ކުރެވެން ފެށީއެވެ. އަހަރެންނަށް ތެދުމަގު ލިބުނީއެވެ."\nރޮސީ ބުނީ އިސްލާމްދީނަކީ މުޅި ދުނިޔެއަށް ބެލިނަމަވެސް ބައެއް މީހުން ނުރުހުން އަމާޒުވެފައިވާ ދީނެއް ކަމަށެވެ. ނަމަވެސް އޭގެ ސަބަބަކީ އިސްލާމްދީނުގެ ސައްހަ މައުލޫމާތު ލިބިފައި ނެތުން ކަމަށް އޭނާ ބުންޏެވެ. މުސްލިމުން ދިރިއުޅުން އަމިއްލަ ލޮލަށް ފެނި ތަޖުރިބާކޮށްލަން ލިބުމުން އިސްލާމްދީނުގެ ރަނގަޅު ކަންކަމާއި އިންސާނިއްޔަތައް އިސްލާމްދީނުގައި ބާރުއަޅާފައި އޮތް މިންވަރު އެނގިގެން ދިޔަ ކަމަށް އޭނާ ލިޔެފައި ވެއެވެ.\nރޮސީ އިސްލާމްވިކަން އިއުލާން ކޮށްފައި ވަނީ ޖަނަވަރީ 16 ވަނަ ދުވަހު އެވެ. އޭނާ ބުނީ އޭނާ އެދުވަހު ޝަހާދަތް ކިޔައި އިސްލާމްކަން އިއުލާން ކުރި ނަމަވެސް އިސްލާމްދީން އޭނާގެ ހިތުގެއަޑިން ގަބޫލު ކުރެވުނުތާ މިހާރު އެތައް ދުވަހެއް ވެއްޖެ ކަމަށެވެ.\nރޮސީ އިސްލާމްވުމުން ގިނަ ބަޔަކު އަންނަނީ މީސް މީޑިއާގައި އޭނާ އަށް މަރުޙަބާ ކިޔަމުންނެވެ.\nޖެނުއަރީ 25, 2020 11:49\nކީރިތި ރަސޫލާ ދުނިޔެ ފަތަހަ ކުރެއްވިީ ރަހްމާ އޯގާ ތެރިކަމުންނެވެ އެ މިސާލު ބަލައި ގަންނާށެވެ އަމިއްލަ ދުޝްމަންވެސް ކުޑަކަކުލަށް ތިރިކުރަން ބޭނުންނަމަ ރަހްމާ އޯގާ ތެރިކަމުން އެކަން ކުރެވޭނެއެވެ.\nޖެނުއަރީ 25, 2020 14:04\nތިއަންނަނީ މުޅި ދުނިޔެ މައްޗަށް ރަހުމާ ހަމްދަރުދީ. ބޯކެނޑުމެއް ދެން ނޯންނާނެ\nޖެނުއަރީ 25, 2020 14:25\nޖެނުއަރީ 25, 2020 14:38\nމަރުހަބާ ކިޔާމީހުންނަށްވުރެ ނުކިޔާމީހުން ގިނަވާނެ!\nޖެނުއަރީ 25, 2020 14:49\nއަލްޙަމްދު ލިﷲ... ތެދުމަގު ފެންނަން އޮއްވައި ގުދުމަގުން ދާނީ މޮޔައިން....\nޖެނުއަރީ 25, 2020 15:05\nޖެނުއަރީ 25, 2020 17:59


SunOnline: Column: faisaa dhovun huttuvumah elhey fiyavalhugai thaashi vanee aadhaige meehaa\nފައިސާ ދޮވުން ހުއްޓުވުމަށް އެޅޭ ފިޔަވަޅުގައި ތާށި ވަނީ އާދައިގެ މީހާ\nއ 28 Aug 2019, 12:36\nއެމްއެމްޕީއާރުސީ އޮފީސް:-- ސަން ފައިލް ފޮޓޯ\nފައިސާ ދޮވުމުގެ މައްސަލަ އަކީ ބޮޑު މައްސަލަ އެއްކަން އަޅުގަނޑުމެން ނަށް މިހާރު އެނގެ އެވެ. ބޭރު ޤައުމުތަކުގެ ބައެއް މުއްސަދިންގެ މެދުގައި މިކަން އޮންނަ ކަން އަބަދު ވެސް ޚަބަރުން އަޅުގަނޑުމެންނަށް އެގެ އެވެ. ޤާނޫނާ އި ޚިލާފަށް ހޯދާ ފައި ހުންނަ ފައިސާ ދޮންނަން، ބައެއް ފައިސާވެރިން ތަރައްޤީ ވަމުން އަންނަ ޤައުމުތަކުގައި ބޮޑެތި މަޝްރޫޢުތައް ހިންގާ ކަމުގައިވެ އެވެ. އެ ގޮތަށް ރާއްޖޭގެ ފަތުރުވެރިކަމުގެ ދާއިރާގައި ވެސް ބައެއް ޤައުމުތަކުގެ މުއްސަދިން އިންވެސްޓުކުރާ ވާހަކަ އިގެ އަޑު އިވެ އެވެ. އެހެންނަމަވެސް އެކަމުގެ ޙަޤީޤަތް އަޅުގަނޑުމެންނަށް ބެލޭނެ އެއްވެސް ގޮތެއް ނުއޮވެ އެވެ.\nފައިސާ ދޮވުމަކީ ރާއްޖޭގައި ވެސް ހިނގާ ކަމެއް ކަމުގައި ޢާއްމު ވެގެން އައިސްފައި ވަނީ، ރާއްޖޭގެ މުހިއްމު މަޤާމްތަކެއް އަދާ ކުރުމުގެ މަސްއޫލިއްޔަތު އުފުލާ އިސް ވެރިންތަކަކަށް، އެ މީހުން އެހީތެރިކަމަށް އެދުނު ހުރިހާ މާލީ އިދާރާތަކުން ރާއްޖޭގެ ޤާނޫނާ ޚިލާފަށް، އަދި އެތަންތަން ހިންގުމުގައި ކަނޑައެޅިފައި އޮންނަ ޤަވައިދާއި ޚިލާފަށް އެހީތެރިވެ ދިނުމުންނެވެ. ރާއްޖޭގެ ކަންކަން ރަނގަޅު ކުރެވޭނީ ކަންކަމާއި ޙަވާލު ކުރެވިފައި ތިބި މީހުން ނަށް އެ މީހުންގެ ޤާނޫނީ ވާޖިބުތައް ޤާނޫނެއް ގައި ކަނޑައެޅި އެގެން އޮތުމުން ނެވެ. އަދި ޤާނޫނާ ޚިލާފް ވުމުން ދެވޭނެ އަދަބު ވެސް ކަނޑަ އެޅި އެގެން އޮތުމުންނެވެ. ކުންފުނިތަކުގެ ބޯޑުގެ މެމްބަރުންގެ މަސްއޫލިއްޔަތުތަކާއި ޒިއްމާތައް އެގެން އޮންނަން ޖެހެ އެވެ. އެބޭފުޅުންގެ ޒިއްމާއަކީ ޙާޒިރުވެ ވަޑައިގަންނަވާ ކޮންމެ ޖަލްސާ އަކަށް ދޭ އެތައް ސަތޭކަ ރުފިޔާގެ ޙާޒިރީ ފީ އާއި ކުންފުނިން ދޭ އެހެން ޢިނާޔަތްތަކާ އެކު ބޯޑަށް ހުށައެޅޭ ކޮންމެ އެއްޗަކަށް އާ ބަސް ބުނެ ދިއްކުރާ ކޮންމެ ކަރުދާހެއް ގައި ސޮއިކުރުން ކަމަށް ވެގެން ނުވާނެ އެވެ. ކުންފުނީގެ ބޯޑުން ޤާނޫނާއި ޚިލާފް ނިންމުމެއް ނިންމައިފި ނަމަ އެކަމުގެ ޒިއްމާ ބޯޑުގެ މެމްބަރުން އުފުލަން ޖެހޭނެ ގޮތަށް ޤާނޫނުގައި އޮންނަން ޖެހެ އެވެ. އަދި ކުންފުނިން އެނގި ތިބެ ނިންމާ ނުބައި ނިންމުމެއްގެ ސަބަބުން ކުންފުންޏަށް ލިބޭ ގެއްލުމުގެ ޒިއްމާ ވެސް އުފުލަން ޖެހޭނެ އެވެ.\nޤާނުނެއްގައި ނުވަތަ ޤަވައިދެއްގައި އޮފީހެއްގައި ކުރަންވާ ހުރިހާ ކަމެއް ލިއުމަކީ ކުރެވޭނެ ކަމެއް ނޫނެވެ. ނުލިޔެ ހުންނަ "ޤާނޫނާ"އި ޤަވައިދުތައް ބައިވަރެވެ. އެ "ޤާނޫނާ"އި ޤަވައިދުތަކަށް އަމަލު ކުރެވެނީ މުޖުތަމަޢު ގައި ބަލައިގެންފައި އޮންނަ ޢާއްމު އުޞޫލާ އެއްގޮތަށެވެ. ނުވަތަ މުޖުތަމަޢުގެ ސަގާފީ އާދަކާދަތަކުގެ މިންގަނޑުތަކުގެ ތެރެއިން ނެވެ.\nމިހާރު ރާއްޖޭގައި އެންމެ ސަމާލުކަން ދެވޭ ޚަބަރަކީ ރާއްޖޭގެ ކުރީގެ ސަރުކާރުގެ އެންމެ އިސްވެރިންގެ ބޮޑު ޚިޔާނާތުގެ ޚަބަރަށެވެ. އެތައް މިލިއަން ޑޮލަރެއްގެ މައްސަލަ ފަޅާ އެރުމުގެ ކުރިން ވެސް، ރައްޔިތުންގެ ފައިސާ އަށް ޚިޔާނަތްތެރިވިވެރިންގެ ތެރެއިން އިސް އެއް ވެރިއަކު މަރުކަޒީ ބޭންކުގެ އެންމެ އިސްވެރިޔާއާ ބައްދަލު ކުރައްވަން ކޮންމެ ދުވަހަކު ބޭންކަށް ވަޑައިގަންނަވާ ކަން އެނގެ އެވެ. އަދި އެތާގައި އެތައް ވަގުތެއް ހޭދަ ކުރައްވަ އެވެ. ބޭންކުގެ ބައެއް މުއައްޒަފުންގެ ހިތުގެ ތެރޭގައި އޭރު ވެސް އުފެދުނު ސުވާލަކީ ކެބިނެޓުގެ މިނިސްޓަރަކު ކޮންމެ ދުވަހަކު ގަވަރުނަރާ ބައްދަލު ކުރައްވައި ދައްކަވަން އޮންނާނީ ކޮން ވާހަކަ އެއް ބާވަ އެވެ. އެ މިނިސްޓަރަކީ ފައިނޭންސް މިނިސްޓަރަށް ނުވުމާ އެކު އެ ތަން ހިންގުމާ ބެހޭ ގޮތުން ދައްކަވަން ޖެހޭ ވާހަކަ އެއް ނުއޮންނާނެ އެވެ. ފައިނޭންސް މިނިސްޓަރު ގަވަރުނަރާއި ވާހަކަ ދައްކަވަން ބޭނުންފުޅު ވެއްޖެ ހިންދެއްގައި ގަވަރނަރު ވަޑައިގެންނެވުމަށް ދެންނެވޭނީ އެ މިނިސްޓުރީ އަށެވެ. މިނިސްޓަރުގެ އެއްވެސް ރަސްމީ ހައިސިއްޔަތެއް ނެތި، މުސްތަޤިއްލު މުއައްސަސާ އަކަށް، އެ ގޮތަށް ވަޑައިގެންނެވުމަކީ ރަނގަޅު ކަމަކަށް ނުވާނެ ކަމުގައި ގަވަރުނަރަށް ވެސް ދެންނެވޭނެ އެވެ. ނޫންނަމަ އެފަދަ ކަންތައް ނުކުރެއްވުމަށް ވެސް އަންގަން ޖެހޭނީ ރައީސުލްޖުމްހޫރިއްޔާގެ އޮފީހުންތޯ އެވެ. ޢާއްމުކޮށް މުޖުތަމަޢުގައި ބަލައިގެންފައި އޮންނަ އިޖްތިމާޢީ ޕުރޮޓޮކޯލް އާ ޚިލާފު ވުމުން އެކަން ބުނެދެވޭ ހިސާބުގައި ތިބޭ ބަޔަކު އެކަން ބުނެދެވެން ވާނެ އެވެ. އަދި އެކަން ހުއްޓުވަން ވާނެ އެވެ. ނުހުއްޓުވުމުގެ ސަބަބުން ނުކުންނަ މައްސަލަތަކުގައި އެ ފަރާތާ މެދު ފިޔަވަޅު އެޅެންވާނެ އެވެ.\nމުސްތަޤިއްލު މުއައްސަސާތަކަށް މީހުން ޢައްޔަނު ކުރުމުގައި ޢިލްމީ މީހުންނާއި، ޒުވާނުންނާއި ތަޖުރިބާ ހުރި މީހުން ޢައްޔަނު ކުރުމަށް އިސްކަން ދޭންޖެހޭނެ ކަމަށް، ރައްޔިތުންގެ މަޖިލީހުގައި ބަސްވިކޭ ހިސާބުގައި އުޅުއްވާ މެމްބަރަކު ދާދި ފަހުން ވިދާޅުވި އެވެ. އެ އީ ރަނގަޅު ވާހަކަފުޅެކެވެ. އެހެންނަމަވެސް މިހާރު ވެސް ގިނަ މުއައްސަސާތަކުގައި ތިއްބެވި ގިނަ ބޭފުޅުންނަކީ ފާސް އޮތް ބޭފުޅުން ނެވެ. ކޮންމެވެސް ވަރަކަށް ތަޖުރިބާ ލިބިވަޑައިގެންފައި ތިއްބެވި ބޭފުޅުން ނެވެ. ބައެއް މާލީ އިދާރާތަކުގައި މަސައްކަތް ކުރައްވާ ބޭފުޅުން ރާއްޖޭގައި ހިނގި އެންމެ ބޮޑު ޚިޔާނަތް ހިންގުމަށް އެހީތެރިވެ ދެއްވީ ޢިލްމީ ޤާބިލުކަން ނެތިގެންތޯ އެވެ. (އެ ބޭފުޅުން ވިދާޅުވަނީ އެހީތެރިކަން ނުދެއްވާ ކަމަށެވެ. ޤަބޫލުފުޅު ކުރައްވަންތޯ އެވެ؟) ހުނަރު ނެތިގެންތޯ އެވެ. ތަޖުރިބާ ނެތިގެންތޯ އެވެ. ވަޒިފާ ގެއްލިދާނެ ތީވެ އެވެ. ނާޖާއިޒު ފައިދާ ނަންގަވަން އުޅުއްވި ބާރު ގަދަ ބޭފުޅުންގެ ކަޅު ލިސްޓަށް އަރާފާނެ ތީވެ އެވެ. މި ކަމަށް އޮތީ އެންމެ ފަރުވާ އެކެވެ. ޤާނޫނާ ޚިލާފަށް ކަންތައް ކުރި ބަޔަކާ މެދު ފިޔަވަޅު އެޅުމެވެ. އެއްވެސް އިސްތިސްނާ އެއް ނެތި އެވެ. ވެރިކަން ބަދަލު ކުރުމަށް ވޯޓު ލި ބައެއް މީހުން ނުރުހުނަސް އެވެ. މުސްތަޤްބަލުގެ ރަނގަޅަކަށެވެ. މާލީ އިދާރާތަކުގައި ބޮޑު ޚިޔާނާތަށް މަގު ފަހިވާ ގޮތަށް ކަންތައް ކުރި ހުރިހާ މީހުންނާ މެދު ފިޔަވަޅު އެޅެންވާނެ އެވެ. ތެދުފުޅެކެވެ. ކަންދިމާ ކުރާ ގޮތުން އެތަކެއް އަހަރުގެ ތަޖުރިބާ ލިބިފައި ތިބި ބޭނުންތެރި މީހުންތަކެއް ގެއްލިދާނެ އެވެ. ކަމަށް އެކަށީގެންވާ ޢިލްމީ މީހުން ލިބުމަކީ އުނދަގޫ ކަމަކަށް ނުވެ ހިގައިދާނެ އެވެ. އުނދަގޫ މައްސަލަ އަކަށް ވާނީ ތަޖުރިބާ އެވެ. އެ އީ އަހަރުތަކެއްގެ މަސައްކަތަށް ފަހު ލިބޭނެ އެއްޗަކަށް ވާތީވެ އެވެ. ތަޖުރިބާ އަށް ޓަކައި އިޚްލާޞްތެރި ކަމާއި ތެދުވެރިކަން ޤުރުބާން ކޮށްލަން ވީތޯ އެވެ.\nބައެއް މާލީ އިދާރާތަކުން، އެ ތަންތަނުގެ ޤަވައިދާ އެއްގޮތަށް ކަންތައް ކުރާކަން ދައްކަން ރައްޔިތުންނަށް ވަރަށް އުނދަގޫވާ ގޮތަށް ކަންތައް ކުރެ އެވެ. އެތަން ތަނުގައި ހުންނަ އެކައުންޓުތަކަށް ބަލާލުމުން ހަލާލު ގޮތުގައި ހޯދާ ފައި ހުންނަ ފައިސާ ކަން އެގެން އޮންނަ އިރުވެސް، އެ ފައިސާ އިން ޚަރަދެއް ކުރަންޖެހުނަސް، އެ ތަނުން ދަރަންޏަށް، އެތަނުގެ ފައިސާ ބޭނުން ކުރަން އުޅޭ ގޮތަށް ހީވާ ދަރަޖަ އަށް އުނދަގޫ ކުރެ އެވެ. ބައެއް ފަހަރަށް އެ ތަންތަނުން މުއާމަލާތު ކުރާ ގޮތުންނާއި، ކަންތައް ކުރާ ގޮތުން ޓެރަރިޒަމް އާއި ފައިސާ ދޮވުމުގެ މަސައްކަތުގައި އުޅޭ މީހުންނަކީ އެކައުންޓުގައި ކުޑަ ފައިސާކޮޅެއް ގެންގުޅޭ މީހުން ހެން ހީވާ ދަރަޖަ އަށް ކަންތައް ކުރެ އެވެ. މި ގޮތަށް ކަންތައްތައް ކުރަނީ، ބާރު ގަދަ ބައެއް މީހުންނަށް ކުރިން ކަންތައް ކޮށްދެވިފައި ހުރި ގޮތުން، ޤަވައިދާ އެއްގޮތަށް ކަންތައް ކުރާ ކަމަށް ދެއްކުމުގެ ގޮތުން ހީވާ ކަހަލަ އެވެ. މިކަމަށް ހުއްޓުމެއް ގެނެވެން ޖެހެ އެވެ. މިހާރު ބައެއް މާލީ އިދާރާތަކުން ޓެރަރިޒަމް އަށް ފައިސާ ޚަރަދު ކުރާ ގޮތާއި ފައިސާ ދޮންނަ ގޮތް ކަމަށް ބަލާ އުޞޫލެއް ކަމަށް ފެންނަނީ މާލީ އިދާރާގައި މުއާމަލާތް ކުރާ ހުރިހާ ފަރާތަކީ އެކަން ކުރާ މީހުން ކަމަށް ބެލުމެވެ. އެ ކަން ނުކުރާ ކަމަށް ސާބިތު ކޮށްދޭން ވަނީ އެ މުއާމަލާމާތެއް ކުރަން އުޅޭ މީހާ އެވެ. ޙަޤީޤަތުގައި މިކަން އޮންނަންވީ ގޮތަކީ ޝައްކު ކުރެވޭ މުއާމަލާތްތަކާ މެދު ސުވާލު ކުރުމެވެ. މާލީ އިދާރާއެއްގައި އަމިއްލަ ފައިސާ ޖަމަޢަކޮށްފައި ބަހައްޓަނީ ފަސޭހަ އަކަށެވެ. އެ ތަނުން އެ ފައިސާ ނަގަން ވީމާ އުނދަގޫ ކުރާކަށް ނޫނެވެ.


Thidhin aniyaa verikan nimumuge bingalahves vedhaane: Shaheem\nތިދިން އަނިޔާއަކީ ވެރިކަން ނިމުމުގެ ބިންގަލަށްވެސް ވެދާނެ: ޝަހީމް\nޑރ. މުހައްމަދު ޝަހީމް އަލީ ސައީދު ނޫސްވެރިންގެ ބައްދަލުވުމުގައި ވާހަކަ ދައްކަވަނީ: ސަރުކާރުން ދިނީ ބޮޑު އަނިޔާއެއް ކަމަށް ވިދާޅުވި -- އަވަސް ފޮޓޯ\nރައްޔިތުންގެ މަޖިލީހުގެ އުނގޫފާރު ދާއިރާގެ ކުރީގެ މެންބަރު ޑރ. އަފްރާޝީމް އަލީ މަރުގެ މައްސަލައާ ގުޅިގެން މަރުތައް ތަހުގީގު ކުރާ ރިޔާސީ ކޮމިޝަނުން އެކުލަވާލި ރިޕޯޓްގައި ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދުގެ މައްޗަށް ތުހުމަތުތަކެއް ކޮށްފައިވާތީ އެއީ ސަރުކާރުން ދިން ވަރަށް ބޮޑު އަނިޔާއެއް ކަމަށް ޝަހީމް ވިދާޅުވެއްޖެ އެވެ.\nޝަހީމް ކުރެއްވި ޓްވީޓެއްގައި ވަނީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ ވެރިކަމަށް އެއް އަހަރު ފުރުން ފާހަގަކުރުމަށް ނުހައްގުން ކަތިލި "ކަންބަޅި" އަކީ އޭނާތޯ ސުވާލު ކުރައްވާފަ އެވެ. ޝަހީމު ވިދާޅުވީ އޭނާގެ އަބުރު ކަތިލަން ކުރި މަސައްކަތަކީ މި ވެރިކަން ނިމުމުގެ ބިންގަލަށް ވެސް ވެދާނެ ކަމަށެވެ. އަދި މިއީ ސަރުކާރުން މީހަކަށް ދިން އެންމެ ބޮޑު އަނިޔާ ގޮތުގައިވެސް ޝަހީމް ވަނީ ސިފަ ކުރައްވާފަ އެވެ.\nރައްޔިތުންގެ މަޖިލީހުގެ އުނގޫފާރު ދާއިރާގެ ކުރީގެ މެންބަރު އަފްރާޝީމް އަލީ މަރުގެ މައްސަލައާ ގުޅިގެން މަރުތައް ތަހުގީގު ކުރާ ރިޔާސީ ކޮމިޝަނުން އެކުލަވާލި ރިޕޯޓްގައި ކުރީގެ އިސްލާމިކް މިނިސްޓަރު ޝަހީމްގެ މައްޗަށް ތުހުމަތުތަކެއް ކޮށްފައިވެ އެވެ.\nއިބްރާހިމް މުހައްމަދު ސޯލިހްގެ ވެރިކަމަށް އެއް އަހަރު ދުވަސް ފާހަގަކުރަން ނުހައްގުން ކަތިލި 'ކަންބަޅި ބަކަރި' އަކީ އަޅުގަނޑުތޯ؟ އަޅުގަނޑުގެ އަބުރުކަތިލައި ތިޔަ އެޅީ ވެރިކަން ނިންމުމުގެ ބިންގަލަށްވެސް ވެދާނެ. ތިޔަ ދިނީ އެންމެ ބޮޑު އަނިޔާ\nއަފްރާޝީމްގެ މަރުގެ މައްސަލާގައި ރިޔާސީ ކޮމިޝަނުން ކުރި ތަހުގީގުގެ މައްޗަށް އެކުލަވައިލި ރިޕޯޓްގެ ހުލާސާއެއް ވަނީ ރައްޔިތުންގެ މަޖިލީހުގެ މިއަދުގެ ޖަލްސާގައި ތަޅުމަށް އިއްވައިފަ އެވެ. މަޖިލީހުގެ ރައީސް މުހައްމަދު ނަޝީދު އިއްވެވި ހުލާސާގައި ޝަހީމްގެ ވާހަކައިގެ ބަޔަށް ވަރަށް ބޮޑަށް ބާރުލައްވާ ވާހަކަފުޅު ދައްކަވައި ތަކުރާރުކޮށް އެ ވާހަކަތައް ވިދާޅުވެފައި ވެއެވެ.\nއެކަމަކު ޝަހީމާއި އެ މީހާ އަފްރާޝީމާ ދެމެދު މެސެޖް މެދުވެރިކޮށް ކޮށްފައިވާ މުއާމަލާތްތަކަށް ބަލާއިރު، ޝަހީމް ކޮމިޝަނަށް ދެއްވީ ތެދު މައުލޫމާތެއް ނޫން ކަމަށް ރިޕޯޓްގެ ހުލާސާ ހާމަ ކުރައްވަމުން ރައީސް ނަޝީދު މިއަދު ވިދާޅުވި އެވެ.\nއެ ކަމާ ގުޅިގެން ޝަހީމް މިއަދު ކުރެއްވި އެހެން ޓްވީޓެއްގައި ވިދާޅުވީ، އޭނާ އަނިޔާވެރި އަމަލުތަކުން ބަރީއަވެގެންވާ ކަމަށެވެ. އަދި ޓީވީ ޕްރޮގްރާމާބެހޭ ގޮތުން އޭނާ ކޮމިޝަނަށް ދީފައި ވާނީ ތެދު މައުލޫމާތު ކަމަށެވެ. އަދި މިހާރު މަސައްކަތްތައް އެ ކުރެވެނީ ހަގީގީ ގާތިލުން ފޮރުވުމަށް ކަމަށެވެ.\n"ޑރ. އަފްރާޝިމް މަރާއި މައުސޫމް މީހުނާ ގުޅުވަން ކުރާ މަސައްކަތްތަކީ ހަގީގީ ގާތިލުން ފޮރުވަން ކުރާ މަސައްކަތެއް. އަނިޔާވެރި އަމަލުތަކުން އަޅުގަނޑު ބަރީއަވެގެންވާ ކަން ﷲ ދެނެވޮޑިގެންވާނެ. ޓީވީ ޕްރޮގްރާމާ ބެހޭ ގޮތުން މަރުތައް ތަހުގީގު ކުރާ ކޮމިޝަނަށް އަޅުގަނޑު ދީފައި ވާނީ ތެދު މައުލޫމާތު." ޝަހީމް ވިދާޅުވި އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + ޑރ. މުހައްމަދު ޝަހީމް އަލީ ސައީދު ޑރ. އަފްރާޝީމް އަލީ އަފްރާޝީމް ރިޕޯޓް


SunOnline: PSG ineteam ge coach pochettino dhookohlanee\nޕީއެސްޖީއިން އެ ޓީމުގެ ކޯޗު ޕޮޗެޓީނޯ ދޫކޮށްލަނީ\nއަހްމަދު އިޒްމީމް 13 Jun 2022, 09:38\nޕީއެސްޖީގެ ކޯޗު މައުރީސިއޯ ޕޮޗެޓީނޯ---\nޕީއެސްޖީން އެ ޓީމުގެ ކޯޗުގެ މަގާމުގައިހުރި މައުރީސިއޯ ޕޮޗެޓީނޯ ދޫކޮށްލަން ނިންމައިފިއެވެ.\nސްކައި ސްޕޯޓްސްއިން ރިޕޯޓުކޮށްފައި ވާގޮތުގައި ޕޮޗެޓީނޯ އެ ޓީމުން ބޭރުކުރުމަށް ކުރަންޖެހޭ ކަންކަން ޕީއެސްޖީން ދަނީ ކުރަމުންނެވެ.\nނިމިދިޔަ ސީޒަނުގައި ޕީއެސްޖީގައި އޮތް ވަރުގަދަ ސްކޮޑާއެކު ވެސް ޗެމްޕިއަންސް ލީގު ގަދަ 16 އިން އެ ޓީމު ކެޓުމާއެކު ޕޮޗެޓީނޯ އެ ޓީމުގައި މަޑުކުރުމާ މެދު އޭރު ވެސް ވަނީ ސުވާލު އުފެދިފައެވެ.\nޕީއެސްޖީއަށް ޗެމްޕިއަންސް ލީގު ހޯދުމުގެ އަމާޒުގައި އެ ޓީމުން މިދިޔަ ސީޒަނަށް ވަނީ ވަރުގަދަ ޓީމެއް ބިނާކޮށްފައެވެ. ދުނިޔޭގެ އެންމެ މޮޅު އެއް ކުޅުންތެރިޔާ ލިއޮނަލް މެސީގެ އިތުރުން މެދުތެރެއަށް ލިވަޕޫލަށް ކުޅުނު ގިނީ ވައިނާލްޑަމްއާއި ޑިފެންސްލައިނަށް ރެއާލް މެޑްރިޑަށް ކުޅުނު ދުނިޔޭގެ އެންމެ މޮޅު އެއް ޑިފެންޑަރު ސާޖިއޯ ރާމޯސްގެ އިތުރުން އަޝްރަފް ހަކީމީ ވަނީ އެ ޓީމަށް ގެނެސްފައެވެ.\nޕޮޗެޓީނޯ އެ މަގާމުން ދުރުކޮށް ޕީއެސްޖީން މަސައްކަތްކުރަނީ ރެއާލްއަށް ޖެހިޖެހިގެން ތިން ޗެމްޕިއަންސް ލީގު ހޯދައިދިން ޒައިނުއްދީން ޒިދާން އެ މަގާމަށް ގެނައުމަށެވެ. ބައެއް މީޑިއާ ރިޕޯޓުތައް ބުނާ ގޮތުގައި މިހާރު އެ ކުލަބުގެ ވެރިން ޒިދާނާއެކު ދަނީ ވާހަކަ ދައްކަމުންނެވެ.\nމީގެ އިތުރުން ބާސެލޯނާގެ ކޯޗު ޒަވީ ހަނާންޑޭޒް އަކީ ވެސް އެ ޓީމުން ފާރަލާ ކޯޗެކެވެ. ގަތަރުގެ ކުލަބެއްކަމަށްވާ އަލް ސަދްއަށް ކުޅުމަށް ފަހު އެ ޓީމަށް ކޯޗުކޮށްދިން ޒަވީ އެ ޓީމުގެ ކޯޗުގެ މާގަމަށް ގެނައުމަށް ޕީއެސްޖީ ހިންގާ ގަތަރުގެ ވެރިން މީގެ ކުރިން ވެސް ވަނީ ބޭނުންވެފައެވެ.\nނަމަވެސް އަލް ސަދް ސީޒަންގެ މެދުތެރެއިން ދޫކޮށްލުމަށްފަހު ބާސެލޯނާގެ ކޯޗު ކަމާ ޒަވީ ވަނީ ހަވާލުވެފައެވެ. ނަމަވެސް މިހާރު ވެސް ޕީއެސްޖީން އޭނާ އެ ޓީމަށް ގެންދިއުމަށް ވަނީ ޝައުގުވެރިކަން ފާޅުކޮށްފައެވެ.\nޕީއެސްޖީގެ މިހާރުގެ ކޯޗު ޕޮޗެޓީނޯ އެ ޓީމާ ހަވާލުވީ މިދިޔަ އަހަރުގެ ޖެނުއަރީ މަހުގެ ދެވަނަ ދުވަހުގައެވެ. ތޯމަސް ޓުޗެލްގެ ބަދަލުގައި ކޯޗަކަށް ހަމަޖެއްސި ޕޮޗެޓީނޯ ވަނީ ޓޮޓެންހަމްގައި ކާމިޔާބު މަސައްކަތްތަކެއް ކޮށްފައެވެ. އޭގެކުރިން ސައުތްހެމްޓަންއަށް ވެސް އޭނާ އިރުޝާދު ދިނެވެ. ނަމަވެސް 2019 ވަނަ އަހަރުގެ ނޮވެމްބަރު މަހު ޓޮޓެންހަމްގެ ކޯޗުކަމުން ވަކިކުރި ފަހުން އޭނާ ހުރީ ކްލަބަކާ ހަވާލުނުވެއެވެ. ޕޮޗެޓީނޯއަކީ ކުރިން ޕީއެސްޖީއަށް ކުޅުނު ކުޅުންތެރިއެއް ވެސް މެއެވެ.\nއަންނަ ސީޒަނަކީ ރަނގަޅު ސީޒަނަކަށް ވާނެ: މެސީ


"ފަންނު އެކްސްޕޯ 2019" ހުޅުވުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\n21 ނޮވެންބަރު 2019، ރިފަރެންސް: SA/RIMS/2019/85\nރައީސުލްޖުމްހޫރިއްޔާގެ ނައިބު ފައިޞަލް ނަސީމް، މިނިސްޓަރ އޮފް އިކޮނޮމިކް ޑިވެލޮޕްމަންޓް އަލްއުސްތާޛު ފައްޔާޟް އިސްމާޢީލް، ދައުލަތުގެ ވަޒީރުން، ހާޒިރުވެވަޑައިގެން ތިއްބެވި އެންމެހައި ބޭފުޅުން، ރާއްޖޭގެ ލޮބުވެތި ރައްޔިތުން؛\nމިރޭ ހުޅުވިގެންމިދާ "ފަންނު އެކްސްޕޯ"އަކީ، ދިވެހީންގެ ފަންނީ ހުނަރުވެރިކަމާއި ކުޅަދާނަ މަސައްކަތްތެރިކަން، ޒަމާނާއެކު ތަރައްޤީވެ ކުރިއަރަމުން އަންނަކަން ސާބިތުކޮށްދޭ މައުރަޒެއް. މި މުހިންމު މައުރަޒުން ރަން ވަނަތައް ހާސިލުކުރާ ހުރިހާ ބޭފުޅުންނަށް، އަޅުގަނޑުގެ ހިތުގެ އިޚްލާޞްތެރިކަމާއެކު ތަހުނިޔާއާއި މުބާރަކުބާދީ ދަންނަވަން.\nމީގެ ކުރިން ރާއްޖޭގައި ބޭއްވި މައުރަޒުތައްވެސް ފެނުމުގެ ނަސީބު ލިބިފައިހުރި މީހަކަށްވާތީ، މި މައުރަޒުންވެސް، ދިވެހި ޤައުމިއްޔަތާއި ޘަޤާފަތް، އަދި ދިވެހިވަންތަކަން ރަމްޒުކޮށްދޭ ދިވެހި އަމިއްލަ އުފެއްދުންތައް ފެނިގެންދާނެކަމަށް އަޅުގަނޑު އުންމީދު ކުރަން. އެހެންކަމުން، މި މައުރަޒުގައި އުފެއްދުންތައް ބައިވެރިކުރެއްވި، ރާއްޖޭގެ ހީވާގި ހުނަރުވެރިންނަށާއި، ފަންނުވެރި މަސައްކަތްތެރީންނަށް ވަރަށް ޚާއްޞަ ޝުކުރެއް ދަންނަވަން.\nދިވެހި އަދަބިއްޔާތާއި ދިވެހިބަހާ އެކުގައި، ކާބަފައިން އަޅުގަނޑުމެންނަށް ދޫކުރި އެންމެ އަގުބޮޑު ތަރިކައަކީ، އަތު މަސައްކަތާއި އަތްތެރި މަސައްކަތުގެ ދާއިރާއިން، އަޅުގަނޑުމެންނާ ހަމައަށް އައިސްފައިވާ ހުނަރުވެރިކަން. އެތައް ޖީލެއް ކަޑައްތުކޮށް އަޅުގަނޑުމެންނާ ހަމައަށް އައިސްފައިވާ، އެވޭލާ ދިވެހި ކޮންމެ އުފެއްދުމަކީ، އޭގައި ޚާއްޞަ ދިވެހިވަންތަ ސިފަތަކެއް އެކުލެވިފައިވާ އުފެއްދުމެއް.\nމި މައުރަޒަކީވެސް މި ދެންނެވި އަގުބޮޑު ތަރިކައިގެ މުއްސަނދިކަން، އަޅުގަނޑުމެންނަށް ފެނިގެންދާނެ މައުރަޒެއްކަން ޔަޤީން. މި މައުރަޒުގައިވެސް 78 ގިންތިއަކުން، އުފެއްދުންތައް މިންކޮށް ވަޒަންކުރެވިގެން ވަނަތައް ހޮވުމަކީ، މި ދެންނެވި ތަރިކައިގެ މުއްސަނދިކަން ދޭހަވާ ކަމެއް. ދިވެހީންގެ ހުނަރުވެރި ފަންނުވެރި ތަރިކަތައް ދިރުވައި އާލާކުރުމަށް، ދިވެހި މަސައްކަތްތެރީން މިހާރުވެސް އަންނަނީ، މިންނެތް މަސައްކަތްތަކެއް ކުރަމުން.\nމިފަދަ މައުރަޒުތައް ބޭއްވުމުގެ އެންމެ ބޮޑު ބޭނުމަކީވެސް، އެފަދަ މަސައްކަތްތެރީންނަށް ހިތްވަރުދީ، ދިވެހިންގެ ހުނަރުތައް ދިރުވައި އާލާކުރުމަށް، ވާދަވެރި މާޙައުލެއްގެ ތެރެއިން ފުރުޞަތު ފަހިކޮށްދިނުން. ވަކިން ޚާއްޞަ ގޮތެއްގައި، ކުދި އަދި މެދުފަންތީގެ ވިޔަފާރިކުރާ މީހުންނަށް، ވިޔަފާރީގެ ފުރުޞަތުތައް ފަހިކޮށްދިނުމާއި، މުދާ ގަންނަ ފަރާތްތަކާ ގުޅުވައިދިނުމަކީ، ފަންނު އެކްސްޕޯގެ ވަރަށް މުހިންމު މަޤްޞަދެއް.\nރާއްޖޭގައި ހިންގާ ވިޔަފާރިތަކުގެ ގާތްގަނޑަކަށް 93 އިންސައްތައަކީ ކުދި އަދި މެދުފަންތީގެ ވިޔަފާރިތައް. ނަމަވެސް، އެ ބާވަތުގެ ވިޔަފާރިތައް، ރާއްޖޭގެ އިޤްތިޞާދުގައި އެކަށީގެންވާ ގޮތެއްގައި، އަދިވެސް ޝާމިލުނުކުރެވޭކަން އަޅުގަނޑުމެންނަށް ފާހަގަކުރެވޭ. ރަސްމީކޮށް ރަޖިސްޓްރީކޮށްގެން ހިންގާ ކުދި އަދި މެދުފަންތީގެ ވިޔަފާރިތަކަށްވުރެ، ރަޖިސްޓްރީ ނުކޮށް ހިންގާ އެ ބާވަތުގެ ވިޔަފާރިތައް އަދި މާގިނަ.\nމިދެންނެވި ބާވަތުގެ ވިޔަފާރިތައް، ރާއްޖޭގެ ހުރިހާ އަތޮޅެއްގެ ހުރިހާ ރަށެއްގައި އެބަ ހިނގާ. އަދި ފަރުދުންގެ ޖީބަށް ސީދާގޮތެއްގައި ފައިސާ ވަންނަ، އެންމެ ފުޅާ ދޮރާށްޓަކީވެސް، މި ދެންނެވި ކުދި އަދި މެދުފަންތީގެ ވިޔަފާރިތައް. އެ ބާވަތުގެ ވިޔަފާރިތައް ކިތަންމެ ގިނަޔަސް، އެފަދަ ވިޔަފާރިތައް ކުރިއަރުވައި ތަރައްޤީ ކުރުމުގައި ވަރަށް ގިނަ ހުރަސްތަކެއް އެބަ ކުރިމަތިވޭ.\nއެފަދަ ވިޔަފާރިތަކުގެ ނާޒުކުކަމުންނާއި، ހަރުދަނާ އެކައުންޓިންގ ނިޒާމުތަކެއް ނެތުމުން، ބޭންކުތަކުން ލޯނުދޭން ފަސްޖެހުމަކީ، އެންމެ ބޮޑު ގޮންޖެހުން. އަމިއްލަ އުފެއްދުންތައް، ރާއްޖެއާއި ރާއްޖެއިން ބޭރުގެ ބާޒާރުތަކުގައި، ރަނގަޅަށް މާކެޓްކުރާނެ ފުރުޞަތު ނެތުމަކީވެސް ޙައްލުކުރަން ޖެހިފައިވާ ބޮޑު މައްސަލައެއް.\nމިފަދަ ކިތަންމެ ހުރަސްތަކެއް ހުރުމުންނާއި، ކުދި އަދި މެދުފަންތީގެ ވިޔަފާރިތަކާއި، އަމިއްލަ އުފެއްދުންތެރިކަން ކުރިއެރުވޭނެ ރަނގަޅު އޮނިގަނޑެއް ނެތުމުގެ ސަބަބުން، އިޤްތިޞާދަށް ވަރަށް ބޮޑެތި ގެއްލުންތައް ކުރިމަތިވޭ. އަދި ރަނގަޅު ނަފާ ލިބޭނެ ގޮތަކަށް ދެމެހެއްޓެނިވި ގޮތެއްގައި، އެފަދަ ވިޔަފާރިތައް ނުހިންގެނީ މިފަދަ އެތައް ސަބަބުތަކެއް ހުރީމަ.\nސަރުކާރުގެ ފުރަތަމަ 100 ދުވަހުގެ ވަޢުދުތަކުގެ ތެރެއިން، އެސް.އެމް.އީ ބޭންކެއް ޤާއިމުކޮށް، ކުދި އަދި މެދުފަންތީގެ ވިޔަފާރިތަކަށް މާލީ އެހީތެރިކަން ފޯރުކޮށްދޭން ފެށީވެސް، އެފަދަ ވިޔަފާރިތަކަށް ފަހި މާޙައުލެއް ޤާއިމުކޮށްދިނުމުގެ ބޭނުމުގައި. އެސް.އެމް.އީ ބޭންކުން ޚިދުމަތް ދޭން ފެށީ، މިދިޔަ މާރިޗު މަހުގެ 18 ވަނަ ދުވަހު.\nއަޅުގަނޑަށް އެނގިފައި އޮތްގޮތުން، އެ ދުވަހުން ފެށިގެން މިހާތަނަށް، 1.3 ބިލިއަން ރުފިޔާ ހޯދުމަށް، އެކި ފަރާތްތަކުން އެ ބޭންކަށް ހުށަހަޅާފައި އެބައޮތް. އޭގެތެރެއިން މިހާތަނަށް އެކި ފަރާތްތަކަށް 233 މިލިއަން ރުފިޔާ ދިނުމަށް، އެ ބޭންކުން ނިންމައި، ބައެއް ފަރާތްތަކަށް މިހާރު ވަނީ އެ ފައިސާ ދޫކުރެވިފައި.\nމިއިން އެނގެނީ، ކުދި އަދި މެދުފަންތީގެ ވިޔަފާރިތަކަށް، ޙަޤީޤަތުގައިވެސް ވަރަށް ބޮޑު އެހީތެރިކަމެއް ބޭނުންވެފައިވާކަން. އެފަދަ ވިޔަފާރިތައް ހިންދެމިލުމަށް އިޤްތިޞާދީ ދާއިރާގެ ތަރައްޤީގެ ތެރެއިން ޖާގަ ހޯދައިދޭން އެބަޖެހޭ. އެކަމަށްޓަކައި ސަރުކާރުންވެސް މި އަންނަނީ ވަރަށް ގިނަ މަސައްކަތްތަކެއް ކުރަމުން. ކުދި އަދި މެދުފަންތީގެ ވިޔަފާރިތަކުގެ އޮނިގަނޑު ހަރުދަނާކޮށް، އެފަދަ ވިޔަފާރިތަކުގެ ޤާބިލުކަން އިތުރުކުރުމުގެ މަސައްކަތް، ސަރުކާރު ކަމާގުޅޭ އިދާރާތަކުން ވަރަށް ބާރަށް ކުރަމުން އެބަގެންދޭ.\nމި ދެންނެވި މަސައްކަތުގެ ތެރެއިން، މި ފެށޭ 2020 ވަނަ އަހަރުގެ ތެރޭގައި އެސް.އެމް.އީ ބޭންކް މެދުވެރިކޮށް 450 މިލިއަން ރުފިޔާގެ ލޯނު ދޫކުރުމަށް، ކުރިއަށް އޮތް އަހަރުގެ ބަޖެޓުގައި ވަނީ ހިމަނާފައި. އަޅުގަނޑު ގަބޫލުކުރާގޮތުގައި، ކުދި އަދި މެދުފަންތީގެ ވިޔަފާރިތަކަށް މިދޭ އެހީތެރިކަމުގެ ފައިދާ އަޅުގަނޑުމެންނަށް އިޤްތިޞާދުން ވަރަށް އަވަހަށް ފެނިގެންދާނެ. އަދި މިފަދަ މައުރަޒުތައް ބާއްވައިގެން، އެފަދަ ވިޔަފާރިތަކަށް ރަނގަޅު މާކެޓެއް ހޯދައިދެވިއްޖިއްޔާ، ރާއްޖޭގެ އިޤްތިޞާދަށް ވަރަށް ބޮޑަށް ފައިދާކުރާނެކަން ޔަޤީން. މިފަދަ މައުރަޒުތަކުން، ރާއްޖޭގައި ތިބި ހުނަރުވެރި މަސައްކަތްތެރީންގެ މަސައްކަތްތައް، އާންމުކޮށް އެއް ތަނަކުން ފެނި، އެފަދަ އުފެއްދުންތަކަށް ހަމަ އަގު ލިބުމުގެ ފުރުޞަތުވެސް ފަހިވެގެންދާނެ.\nވަކިން ޚާއްޞަ ގޮތެއްގައި، ހުނަރުވެރި ދިވެހި ޒުވާނުންގެ އުފެއްދުންތަކަށް ރަނގަޅު އަގު ހޯދައިދިނުމަކީ، މި މައުރަޒުގެ ވަރަށް މުހިންމު މަޤްޞަދެއް. ހަމައެފަދައިން، ގޭގައި ތިބެގެން މަސައްކަތްކުރާ ވަރަށް ގިނަ، ވަރަށް ހުނަރުވެރި ދިވެހި އަންހެނުންތަކެއްވެސް، އިޤްތިޞާދީ ނަފާވެރިކަމުން ހަވާސާވެފައި އެބަތިބި. އެމީހުންގެ އުފެއްދުންތައް ވިއްކޭނެ މަގު ފަހިކޮށްދިނުމަކީވެސް މި މައުރަޒުގެ ވަރަށް ބޮޑު ބޭނުމެއް.\nމަސައްކަތްތެރި އަންހެނުންގެ އުފެއްދުންތަކަށް، ހަމަ އަގު ލިބޭނެ އިންތިޒާމުތަކެއް ހަމަޖެއްސިއްޖިއްޔާ، އުފެއްދުންތެރިކަން އިތުރުވެ، އެކަމުގެ ހެޔޮ އަސަރު އިޤްތިޞާދަށް ކުރަން ފަށާނެ. ވަކިން ޚާއްޞަ ގޮތެއްގައި، ފަރުދީ ފުދުންތެރިކަން އިތުރުވެ، ޢާއިލާގެ އުފާވެރިކަންވެސް އިތުރުވެގެންދާނެ.\nކޮންމެ މައުރަޒެއްގައިވެސް މުހިންމު ދެ ބައެއް އެބަ ހިމެނޭ. ފުރަތަމަ ބަޔަކީ، އުފެއްދުންތައް ދައްކާލުމުގެ ބައި. އުފެއްދުންތައް އެއް ތަނަކުން ގިނަ ބަޔަކަށް ފެންނާނެ ގޮތް ހެދުން. ދެވަނަ ބަޔަކީ، ވާދަކުރުމުގެ ބައި. މައުރަޒަކަށް މިވަނީ މި ދެބައި އެކުވީމަ.\nއެހެންވީމާ، ގިނަ ބަޔަކަށް އުފެއްދުންތައް ދެއްކުމަށްޓަކައި މައުރަޒުގައި އުފެއްދުންތައް ބައިވެރިކުރާއިރު، ބައިވެރިކުރާ ތަކެތީގެ ފެންވަރު ރަނގަޅުކުރުމަކީވެސް ވަރަށް މުހިންމު ކަމެއް. ކޮންމެ އުފެއްދުމެއްގެވެސް އަގު އުފުލިގެން މިދަނީ، އެ އުފެއްދުމެއްގެ ފޭރާން ހެޔޮވެ، މަސައްކަތްތައް ފަށުވިވާ މިންވަރަކުން. އެހެންވީމާ، މައުރަޒެއްގައި ބައިވެރިވުމުގައި އޮންނަ ދެ މަޤްޞަދަކީ، ރަނގަޅު އަގުގައި އުފެއްދުމެއް ވިއްކައިލުމާއި، ރަން ވަނައެއް ހާސިލުކުރުން.\nއަޅުގަނޑުމެން ދިވެހީންނަކީ، ޒަމާނުއްސުރެ ތަފާތު ފަންނުތަކުގައި އާދަޔާ ޚިލާފު ހުނަރުވެރި ވިސްނުންތަކެއް ގެންގުޅޭ ބައެއް. ރާއްޖޭގެ އެކި ކަންކޮޅުގައި ހުރި ދުވަސްވީ މިސްކިތްތަކާއި ޒިޔާރަތްތަކަކީ، އިމާރާތް ކުރުމުގެ ފަންނުގައި ދިވެހިންގެ ހުނަރުވެރިކަމާމެދު ސުވާލު ނުއުފެދޭހާ މޮޅު އުފެއްދުންތަކެއް. ލިޔެލާޖެހުމާއި ލާފެންކުރުމަކީވެސް، ކަވި އަދި ފަށުވި މަސައްކަތްތަކަށް، ދިވެހީން ހުޝިޔާރުކަން ސާބިތުކޮށްދޭ ވަރަށް ހިތްގައިމު މަސައްކަތެއް.\nދިވެހި ޒުވާނުންނަކީވެސް އަޅުގަނޑުމެން ހީނުކުރާހާ ހުނަރުވެރި މޮޅު ބައެއް. ބޭނުންވަނީ ޒުވާނުންގެ ކިބައިގައި ހުރި ހުނަރާއި ފަންނުވެރިކަން ނެރެ ހާމަކޮށްދޭނެ ވަސީލަތްތަކާއި ފުރުޞަތުތައް ފަހިކޮށްދިނުން. ޒުވާނުންނަށް މަގު ފަހިކޮށްދީ، އެހީތެރިކަން ފޯރުކޮށްދިނުމުން މުޅިން އާ ދިވެހި އުފެއްދުންތައް މައުރަޒުތަކުން ފެންނަން ފަށާނެ. މި ޒަމާނަށް ބަލާއިރު، ޘަޤާފީ ކޮންމެ ކަމަކީވެސް، އަދި ފަންނުވެރިކަމާއި ހުނަރުވެރިކަމުގެ ކޮންމެ ކަމަކީވެސް، އެތައް ގޮތަކުން އިޤްތިޞާދާ ވަރަށް ބޮޑަށް ގުޅިފައިވާ ކަންތައްތައް. ކޮންމެ ޤައުމެއްގައިވެސް ބޭރުން އަންނަ މެހުމާނުންނަށް އެންމެ ބޮޑު އަގުގައި ވިއްކޭ އެއްޗަކީ، އެބައެއްގެ ތަރިކައާއި އެބައެއްގެ ޘަޤާފަތާ ގުޅޭ ތަކެތި.\nއަޅުގަނޑު އުންމީދުކުރަނީ، މި މައުރަޒަކީވެސް، އަޅުގަނޑުމެން މި ބޭނުންވާ އިޤްތިޞާދީ ކުރިއެރުމަށް މަގު ފަހިވެގެންދާނެ، ފެންވަރު ރަނގަޅު އުފެއްދުންތައް ފެންނާނެ މައުރަޒަކަށް ވެގެންދިޔުން.\nއަޅުގަނޑުމެން ދިވެހީންގެ ފަންނުތައް، ދިވެހި ހުނަރުތައް، އަދި ދިވެހީންގެ އުފެއްދުންތެރިކަން ކުރިއަރުވައި ތަރައްޤީކުރުމުގެ ހެޔޮ ތައުފީޤު، މާތް ﷲ އަޅުގަނޑުމެންނަށް މިންވަރުކުރެއްވުން އެދި ދުޢާކުރަމުން، އަޅުގަނޑުގެ ވާހަކަކޮޅު ނިންމާލާނަން.\nމައުރަޒުގެ އެންމެހައި ބައިވެރިންނަށް ޝުކުރު ދަންނަވަމުން، ވަނަތައް ހޯދާ ހުރިހާ ބޭފުޅުންނަށް ވަރަށް ހޫނު މަރުޙަބާއެއް ދަންނަވަން.


Dholhu lahka dolaru dhinumah kuree gaanoonee hamaeh nei dhauvaaeh, mahsala isthiunaafukuraanan: nasheedhu\nމީހަކަށް ދޮޅުލައްކަ ޑޮލަރު ދިނުމަށް ރައްޔިތުންގެ މަޖިލީހުގެ ކުޅުދުއްފުށީ ދެކުނު ދާއިރާގެ މެމްބަރު އަލްއުސްތާޒް މުހައްމަދު ނަޝީދުގެ މައްޗަށް ސިވިލް ކޯޓުން ހުކުމްކުރީ އެއްވެސް ގާނޫނީ ހަމައެއް ނެތް ދައުވާއަކަށްކަމަށް އެމަނިކުފާނު ވިދާޅުވެއްޖެ އެވެ.\nމިއަދު ނެރުނު މީޑިޔާ ސްޓޭޓްމަންޓެއްގައި ނަޝީދު ވިދާޅުވީ އެ ދައުވާ ކުރެއްވު ފަރާތުން އެހެން ފަރާތަކާއެކު ހިންގަން ބޭނުންވި ވިޔަފާރީ މުއާމަލާތެއްގައި އޭނާ އެދުނު މިންވަރަށް އެވިޔަފާރި މުއާމަލާތުން ފައިސާ ނުލިބޭތީ އޭގެ ބޭރުން މަދުވާ އަދަދުގެ ފައިސާ ފަހަރުގައި ހަމަޖައްސާނެ ގޮތެއް ހޯދަންވީ އެމަނިކުފާނުކަމަށް ބުނެ އެފަރާތަށް އެހީތެރިވުމުގެ ގޮތުން ކުރި އީމެއިލްއެއްގެ މައްޗަށް ބިނާކޮށްފައިވާ ދައުވާއެއްކަމަށެވެ.\nއަދި އެއީ ޒިންމާއެއް އިލްތިމާޒެއް އުފައްދާ ހުށައެޅުމެއް ނޫންކަމަށާއި، ނަޝީދު ހުށައެޅުއްވި ހުށައެޅުން އެއީ އިހުސާންތެރި ހުށައެޅުމެއްކަމަށް ބަލައިގަންނަ ކަމަށް ބުނެ ދައުވާ ކުރި ފަރާތުން އީމެއިލް ޖަވާބުގައިވެސް ފޮނުވާފައިވާކަމަށް އެ ސްޓޭޓްމެންޓުގައި ބުނެފައި ވެއެވެ.\nމީގެ އިތުރުން މިއީ ނަޝީދު ކުރެއްވި މެއިލްގައި ފާޅުކުރި ހިޔާލުތައް ފާޅުކުރި ފަހުން ހިނގާ ދިޔަ އެހެން ކަންކަމުގެ ސަބަބުން ނަޝީދު ފާހަގަ ކުރެއްވި ހިޔާލު ބާތިލުވިފަހުން އޭނާކޮށްފައިވާ ގާނޫނީ ހަމައެއް ނެތް ދައުވާއެއް ކަމަށެވެ.\nސްޓޭޓްމެންޓުގައި އިތުރަށް ބުނެފައިވަނީ އެއީ މީހެއްގެ އަތުން ގަތް މުދަލެއް ނޫންކަމަށާއި ނުވަތަ ހޯދި ހިދުމަތަކަށް އަގު ނުދީގެން ނުވަތަ މީހެއްގެއަތުން ނެގި ދަރަންޏެއް ނުވަތަ ފައިސާއެއް އަނބުރާ ނުދައްކައިގެން ކުރި ދައުވާއެއް ނޫންކަމަށެވެ.\nއެގޮތުން ސިވިލް ކޯޓުން ހުކުމްކޮށްފައިވަނީ މުގާބިލެއްނެތި ހުށައެޅޭ ހުށައެޅުންތައް ތަންފީޒު ނުކުރެވޭނެކަމަށް ބުނާ ޝަރުއީ ހުކުމްތަކާއި އެނޫންވެސް ޝަރުއީ އަދި ގާނޫނީ އުސޫލުތަކާއި ހިލާފަށްކަމަށްވެސް ސްޓޭޓްމެންޓުގައި ނަޝީދު ވިދާޅުވި އެވެ. އެހެންކަމުން އެ މައްސަލަ އިސްތިއުނާފް ކުރުމަށް ނިންމާފައިވާ ކަންވެސް ވިދާޅުވެފައި ވެއެވެ. މިމައްސަލާގައިކަން ހިނގާފައިވާ ގޮތާއި ގުޅޭ ލިޔެކިޔުންތައް ބަލަން ބޭނުންވާ ނޫސްވެރިންނަށް ނަޝީދުވަނީ ދައުވަތުވެސް އަރުވާފަ އެވެ.\nސިވިލް ކޯޓުގެ ހުކުމްގައިވާގޮތުން މެމްބަރު ނަޝީދަކީ އިންޑިޔާގެ ރައްޔިތެއްކަމަށްވާ ޑރ. އަލަކާ ސިންގް އިންވެސްޓުކުރި ބާޖެއް ވިއްކާލުމުގެ މުއާމަލާތެއް ހިންގައިދިން ބޭފުޅެކެވެ. އެ މައްސަލާގައި މެމްބަރު ނަޝީދުގެ މައްޗަށް ޑރ. އަލަކާ ސިންގް ދައުވާ ކުރީ ނަޝީދު ބޭނުންވި މީހަކަށް އެ ބާޖު ކުޑަ އަގެއްގައި ވިއްކާލާފައިވާތީއެވެ.\nސިވިލް ކޯޓުން ކުރި ހުކުމުގައި ބުނެފައިވަނީ ވަނީ ޑރ. އަލަކާ ސިންގްގެ ފަރާތުން ނަޝީދުގެ މައްޗަށް ކުރި އެ ދައުވާ ޝަރީއަތުން ބެލިއިރު ދައުވާގައި ބަޔާންކޮށްފައިވާ 150،000 ޑޮލަރު ދިނުމަށް އެއްބަސްވެ ދެފަރާތުގެ ދެމެދުގައި އެއްބަސްވުމެއް އުފެދިފައިވާ ކަމަށާއި އެ ފައިސާ އަކީ މެމްބަރު ނަޝީދު، ޑރ. އަލަކާ ސިންގް އަށް ދައްކަންޖެހޭ ފައިސާއެއްކަން މަދަނީ މިންގަނޑުން ސާބިތުވާ ކަމަށެވެ.\nއަދި އެ ރުފިޔާ މިއަދުން ފެށިގެން 15 ދުވަހުގެ ތެރޭގައި ދައްކާ ހަލާސްކުރުމަށްވެސް ހުކުމުގައި ބުނެފައިވެ އެވެ.


SunOnline: Dr. Iyaz vazeefaa in vakikuri nimmun muraajaa kuran Home Minister Imran govaalavvaifi\nޑރ. އިޔާޒް ވަޒީފާއިން ވަކިކުރި ނިންމުން މުރާޖާކުރަން ހޯމް މިނިސްޓަރު އިމްރާން ގޮވާލައްވައިފި\nއަހްމަދުﷲ އަބްދުލް ހާދީ 01 Jul 2021, 20:39\nޑރ މުހައްމަދު އިޔާޒު، އަދާލަތު ޕާޓީގެ ރައީސް އަދި ހޯމް މިނިސްޓަރު އިމްރާން އަބްދުﷲއާ އެކު -- ސަން ފޮޓޯ/ ފަޔާޒު މޫސާ\nއަދާލަތު ޕާޓީގެ އިލްމުވެރިންގެ މަޖިލީހުގެ ރައީސް ޑރ. މުހައްމަދު އިޔާޒް އަބްދުއްލަތީފް, އޭނާ ވަޒީފާ އަދާކުރައްވާ ގައުމީ ޔުނިވާސިޓީ (އެމްއެންޔޫ)އިން ވަކިކުރި މައްސަލައިގައި އެ ނިންމުން އަލުން މުރާޖައާކުރުމަށް ހޯމް މިނިސްޓަރު ޝެއިހް އިމްރާން އަބްދުﷲ ގޮވާލައްވައިފިއެވެ.\nއެމްއެންޔޫގައި އެސިސްޓަންޓް ޕްރޮފެސަރުގެ ވަޒީފާއިން ޑރ. އިޔާޒް ވަކިކޮށްފައިވަނީ ސޯޝަލް މީޑިޔާގައި ޑރ. އިޔާޒް ކުރައްވާ ޕޯސްޓްތަކާ ގުޅިގެން ތަކުރާރުކޮށް ނަސޭހަތްތެރިވުމުންވެސް އެކަން އިސްލާހު ނުކޮށްގެންކަމަށް އެމްއެންޔޫއިން ވަނީ ބުނެފައެވެ.\nމި ފިޔަވަޅާއި ގުޅިގެން ހޯމް މިނިސްޓަރު ޝެއިހް އިމްރާން އަބްދުﷲ މިރޭ ކުރެެއްވި ޓްވީޓެއްގައި ވަނީ ޑރ. އިޔާޒްއަކީ ރާއްޖޭގައި އިސްލާމީ ޝަޙްސިއްޔަތު ހަރުދަނާ ކުރުމަށް ދީނީ އިލްމުވެރިއެއްގެ ހައިސިއްޔަތުން ނުހަނު ގިނަ ހިދުމަތްތަކެއް ކުރައްވާ ބޭފުޅެއްކަމަށް ލިޔުއްވާފައެވެ.\n"ޑރ. އިޔާޒްގެ ބައެއް ފިގުހީ ރައުޔާ އަޅުގަނޑަށް އެއްބަސްނުވެވުނަސް އެމަނިކުފާނާމެދު އެމްއެންޔޫއިން އެޅި ފިޔަވަޅަކީ އިންސާފްވެރި ފިޔަވަޅެއްކަމަށް ނުދެކެން،" ހޯމް މިނިސްޓަރު ޓްވިޓާގައި ވިދާޅުވިއެވެ.\nމިނިސްޓަރު އިތުރަށް ވިދާޅުވި ގޮތުގައި ދީނީ ހިލާފުތަކާމެދު އިލްމީ މުއައްސަސާތަކުގައި މިނިވަންކަމާއެކު އިލްމީގޮތުން ރީތި އަހްލާގާއެކު ބަހުސްކޮށް ހައްލު ހޯދެން ވާނެކަމަށެވެ. އަދި ރާއްޖޭގެ އެންމެ ބޮޑު ޔުނިވާސިޓީއިން އެގޮތް އިހުތިޔާރުނުކޮށް ހަރުކަށިކަން އިސްކުރުމަކީ ބަލައިގަނެވޭނެ ކަމެއް ނޫންކަމަށް ވިދާޅުވެފައެވެ.\n"އެ ނިންމުން މުރާޖައާ ކުރަން ގޮވާލަން،" މިނިސްޓަރު އިމްރާން ވިދާޅުވިއެވެ.\nސޯޝަލް މީޑިއާގައި ކުރާ ޕޯސްޓްތަކާ ގުޅިގެން ޑރ. އިޔާޒް ވަނީ މީގެ ކުރިންވެސް އެމްއެންޔޫއިން ސަސްޕެންޑްކޮށްފައެވެ. އެފަހަރު އޭނާ ސަސްޕެންޑް ކުރީ 14 ދުވަހަށެވެ. އެ މައްސަލައިގައި އޭނާ ވަނީ އެމްއެންޔޫއާ ދެކޮޅަށް އެމްޕްލޮއިމެންޓް ޓްރައިބިއުނަލްއަށްވެސް މައްސަލަ ހުށަހަޅާފައެވެ. އެ މައްސަލަ އަދި ވަކިގޮތަކަށް ނިންމާފައެއް ނުވެއެވެ.\nއެމްއެންޔޫއިން ޑރ. އިޔާޒް ވަކިކޮށްފައި މިވަނީ މިފަހުން އަންހެނުން ހިތާނަކުރުމާ ގުޅޭގޮތުން އޮތް ލިޔުމެއް ޓްވިޓާގައި ޝެއާ ކުރައްވައިގެން ގިނަ ބައެއްގެ ފާޑުކިޔުންތަކެއް ވަނީ ޑރ. އިޔާޒްއަށް އަމާޒުވެފައި ވަނިކޮށެވެ. އެކަމާ ގުޅިގެން ގިނަ ބަޔަކު ވަނީ ޑރ. އިޔާޒް މަގާމުން ވަކިކުރަން ގޮވާލައި، ސޯޝަލް މީޑިޔާއިން ދުރުކުރަންވެސް ގޮވާލައިފައެވެ.\nޑރ. އިޔާޒް ވަނީ އެ ލިޔުމަކީ އެއީ ބަޔަކު ޝާއިއުކޮށްފައި އޮތް ލިޔުމެއްކަމަށާއި އިލްމީ ގޮތުން ކުރެވިފައިވާ ދިރާސާއެއް ހިއްސާކޮށްލީކަމަށް ވިދާޅުވެ، އެއީ އަންހެނުން ހިތާނަކުރަން ހިތްވަރު ދިނުން ނޫންކަމަށް ވިދާޅުވެފައެވެ. އިޔާޒް ވަނީ އޭނާއަށް ބިރުނުދައްކައި އެ އިލްމީ ދިރާސާއަށް އިލްމީ ނަޒަރަކުން ރައްދު ދިނުމަށް ގޮވާލައިފައެވެ. ޑރ. އިޔާޒްއާއި ދެކޮޅަށް އެ މައްސަލައިގައި ބައެއް އިލްމުވެރިން ވަނީ ހިޔާލުފާޅުކޮށްފައެވެ. އޭގެ ތެރޭގައި ކުރީގެ ރައީސް އަދި ދީނީ އިލްމުވެރިޔާ މައުމޫން އަބްދުލްގައްޔޫމްވެސް ހިމެނެއެވެ.\nޑރ. އިޔާޒް ވަނީ އެމްއެންޔޫއިން ވަޒީފާއިން ވަކިކުރި މައްސަލައިގައި ވަރަށް ގިނަ ފަރާތްތަކުން ޑރ. އިޔާޒްގެ ބަހެއް ހޯދުމަށް މަސައްކަތްކުރަމުންދާކަމަށް ވިދާޅުވެ، އެބޭފުޅުންނަށް ޑރ. އިޔާޒް ދެއްވަން އޮތް ޖަވާބަކީ ފިރުއައުނުއާއި މުހާތަބުކޮށް ސިހުރުވެރިން ދެއްވި ޖަވާބުކަމަށް ވިދާޅުވެ ޓްވިޓާގައި ލިޔުއްވާފައެވެ.\n"ފުލުހުންގެ ތަރައްގީއަށް އެންމެ އިސްކަން ދިނީ މި ސަރުކާރުން\n"ސުލްހަވެރި މުޖުތަމައަކީ އަދަބު ދޭންޖެހޭ މުޖުތަމައެއްނޫން"\nނޭކުރެންދޫ ޖަލާއި ގުޅޭގޮތުން ސުވާލުކުރަން އެދިިއްޖެ


vnews - Thimarafushi team ah bidheysee Defender eh genesfi\nތިމަަރަފުށި ޓީމަށް ބިދޭސީ ޑިފެންޑަރެއް ގެނެސްފި\n. ތިމަަރަފުށި ޓީމަށް ގެނައި ޖަޕާންގެ ބިދޭސީ ޑިފެންޑަރު ---\nމިހާރު ކުރިއަށްދާ ދިރާގު ދިވެހި ޕްރިމިއާ ލީގުގައި ވާދަކުރާ ތ. ތިމަަރަފުށި ޓީމަށް ބިދޭސީ ޑިފެންޑަރެއް ގެނެސްފި އެވެ.\nވީނިއުސްއާ ވާހަކަ ދައްކަމުން ތިމަރަފުށި ޓީމުގެ އިސް އޮފިޝަލަކު ބުނީ، ޓީމަށް މިފަހަރު ގެނައި ޑިފެންޑަރަކީ ޖަޕާނަށް އުފަން އުމުރުން 29 އަހަރުގެ ޓަކޫ ޔަނަގިޑާޓޭ ނަމަކަށް ކިޔާ ޑިފެންޑަރެއް ކަމަށެވެ. އަދި އޭނާ އެންމެ ފަހުން ކުޅެފައި ވަނީ ކެމްބޯޑިއާ ލީގުގައި ކަމަށް ވެސް އޮފިޝަން ބުންޏެވެ.\nއެންމެ ފަހުގެ މިނިވަން ޗެމްޕިއަންޝިޕްގެ ޗެމްޕިއަންކަން ހޯދި ތިމަރަފުށި ޓީމަށް މިފަހަރު ގެނައި ބިދޭސީ ޑިފެންޑަރާއެކު އެޓީމްގައި މިހާރު ޖުމްލަ ހަތަރު ބިދޭސީ ކުޅުންތެރިން އެބަތިއްބެވެ.\nދިވެހި ޕްރިމިއާ ލީގުގެ ދެ ވަނަ ބުރުން ޖާގަ ހޯދުމަށް މަސައްކަތް ކުރަމުން އަންނަ ތިމަރަފުށި ޓީމް މިވަގުތު އޮތީ ލީގުގައި މިހާތަނަށް ކުޅުނު ތިން މެޗުން ލިބުނު އެއް ޕޮއިންޓާއެކު ފަހަތުން ދެ ވަނަ މަގާމްގައެވެ. ޖުމްލަ 10 ޓީމް ވާދަކުރާ މިމުބާރާތުގެ އެންމެ ފުލުގައި އެއް ޕޮއިންޓާއެކު ނިލަންދޫ އޮތް އިރު، ތާވަލްގެ އެއް ވަނަ މަގާމްގައި ކުޅުނު ތިން މެޗުން ނުވަ ޕޮއިންޓް ހޯދައިގެން އޮތީ ޓިސީ އެވެ.\nލީގުގައި ތިމަރަފުށި ދެން އެންމެ އަވަހަށް ވެސް ކުޅޭ މެޗުގައި ބައްދަލު ކުރާނީ ބ. ފެހެންދޫ ޓީމާ ދެކޮޅަށެވެ. އެ މެޗް ކުޅެނީ އަންނަ ހޯމަ ދުވަހުގެ ރޭ 9:00 ގައެވެ.


އެވިޑް ކޮލެޖް ޖެނުއަރީ އިންޓޭކް: ފުލް ސްކޮލަރޝިޕް އަދި ހާފް ސްކޮލަރޝިޕް ހޯދުމުގެ ފުރުސަތު! | | Sangu News\nއެވިޑް ކޮލެޖް ޖެނުއަރީ އިންޓޭކް: ފުލް ސްކޮލަރޝިޕް އަދި ހާފް ސްކޮލަރޝިޕް ހޯދުމުގެ ފުރުސަތު!\n26 އޮކްޓޯބަރ 2019 - 09:26\nއެވިިޑް ކޮލެޖްއިން 2020 ޖެނުއަރީ މަހު ފެށުމަށް ހަމަޖެހިފައިވާ ކޯސްތަކަށް ވަނުމުގެ ފުރުސަތު ހުޅުވާލައިފި -- ފޮޓޯ: އެވިޑް\nއެވިިޑް ކޮލެޖްއިން 2020 ވަނަ އަހަރު ޖެނުއަރީ މަހު ފެށުމަށް ހަމަޖެހިފައިވާ ކޯސްތަކަށް ވަނުމުގެ ފުރުސަތު ހުޅުވާލައިފިއެވެ.\nކޮލެޖްގެ ޗެއާރމަން އަބްދުﷲ މުސްތާގު ރަޝާދުގެ ނަމުގައި ކޮންމެ އަހަރަކުވެސް ޖެނުއަރީ އިންޓޭކަށް ހުޅުވާލެވިގެންދެވޭ "ނާއިބު ރަޝާދު ސްކޮލާރޝިޕް" އަށް، މި އަންނަ އަހަރު ޖެނުއަރީ އިންޓޭކަށް ކުރިމަތިލުމުގެ ފުރުސަތު މިހާރުވެސް ވަނީ ދަރިވަރުންނަށް ހުޅުވާލެވިފައެވެ.\nއެވިޑް ކޮލެޖުގެ މި ސްކޮލާރޝިޕް ސްކީމްގެ ދަށުން މާލޭގައި ކިޔަވާ ދަރިވަރުންނަށް ހުޅުވާލާފައިވަނީ 50 ސްކޮލާޝިޕްއެވެ. އަދި 100 ސްކޮލާރޝިޕް ހައްސަކޮށް އަަމާޒު ކުރެވިފައިވަނީ ގދ. ތިނަދޫއަށެވެ. މީގެ އިތުުރުން 50 ސްކޮލާޝިޕް އައްޑޫ ސިޓީއަށް ޙާއްސަ ކުރެވިފައިވާއިރު ޖުމްލަ ގޮތެއްގައި 200 އަށް ވުރެ ގިނަ ސްކޮލާރޝިޕް އެވިޑް ކޮލެޖްގެ ޖެނުއަރީ އިންޓޭކަށް ހާއްސަކޮށްގެން ދިނުމަށް ވަނީ ނިންމާފައެެވެ.\nއެވިޑް ކޮލެޖްއިން ސްކޮލާރޝިޕްތަކާއި ބެހޭގޮތުން މައުލޫމާތު ދެމުން އެކޮލެޖުން ބުނެފައިވަނީ މާސްޓާސްގެ ހުރިހާ ޕްރޮގްރާމްތަކުން؛\nކޯސްފީގެ 100 އިންސައްތަ ސްކޮލާޝިޕްގެ ފުރުސަތާއި 50 އިންސައްތައިގެ3ފުރުސަތު މާލެއާއި އައްޑޫއަށް ހަމަޖައްސާފައިވާ ކަމަށެވެ. އަދި ތިނަދޫއަށް ހާއްސަކޮށްގެން މާސްޓާސްގެ ހުރިހާ ޕްރޮގްރާމްތަކުން ކޯސްފީގެ 100 އިންސައްތައިގެ2ފުރުސަތާއި 50 އިންސައްތައިގެ5ފުރުސަތު ސްކޮލާޝިޕްގެ ދަށުން ދިނުމަށް ހަމަޖެހިފައިވާ ކަމަށެވެ.\nއައްޑޫ ސިޓީއާއި މާލެއަށް ސްޓެފިކެޓް4އިން ފައުންޑޭޝަން ސްޓަޑީސްގެ ކޯސްފީގެ 100 އިންސައްތައިގެ 10 ފުރުސަތާއި 50 އިންސައްތައިގެ 20 ފުރުސަތު ދިނުމަށް ވަނީ ހަމަޖެހިފައެވެ. ތިނަދޫއަށް ހާއްސަކޮށް ސެޓްފިކެޓް4އިން ފައުންޑޭޝަން ސްޓަޑީސްގެ ކޯސްފީގެ 10 އިންސައްތައިގެ 20 ފުރުސަތާއި 50 އިންސައްތައިގެ 30 ފުރުސަތު ދިނުމަށް ވަނީ ހަމަޖެހިފައިއެވެ.\nއެވިޑް ކޮލެޖްއިން ބުނެފައިވަނީ މާސްޓާސްއަދި ޑިގްރީ ޕްރިގްރާމްތަކަށް ފޯމު ހުށަހަޅާ ދަރިވަރުންގެ ތެރެއިން އަލްޓަނޭޓިވް އެންޓްރީއިން ހަމަނުވާ ދަރިވަރުންނަށް ފުރިހަމަ ކުރަންޖެހޭ އެމްކިއުއޭއިން އެޕްރޫވްކޮށްފައިވާ ޔުނިވާރސިޓީ ޕްރިޕަރޭޝަން ޕްރޮފްރާމް އަދި ޕްރީ މާސްޓާސް ޕްރޮގްރާމް މި ސްކޮލާރޝިޕްގެ ދަށުން ފުރިހަމަ ކުރެވޭނެ ކަމަށެވެ.\nއެވިޑް ކޮލެޖުން ބުނި ގޮތުގައި އެ ކޮލެޖުން ހުޅުވާލީ މެޑިކަލް ސައިންސްގެ ދާއިރާއިންނާއި އެހެނިހެން ދާއިރާތަކުން އަންނަ އަހަރު ކިޔަވަން ބޭނުންވާ ދަރިވަރުންނަށް ހާއްސަކޮށްގެންނެވެ. އެއީ:\n- ބެޗްލާ އޮނާސް އޮފް އޮކިއުޕޭޝަނަލް ހެލްތު އެންޑް ސޭފްޓީ\n- މާސްޓާސް އިން ޕްރޮޖެކްޓް މެނޭޖްމަންޓް\n- ބެޗްލާއިން ޕްރޮޖެކްޓް މެނޭޖްމަންޓް\n- ބެޗްލާ އޮފް އިންފޮމޭޝަން ޓެކްނޮލޮޖީ/ސޮފްޓްވެއާ އިންޖިނިއަރިން\nއެވިޑް ކޮލެޖްއިން ބުނި ގޮތުގައި މާސްޓާސް އިން ޕްރޮޖެކްޓް މެނޭޖްމަންޓާއި ބެޗްލާއިން ޕްރޮޖެކްޓް މެނޭޖްމަންޓް ކޯހަކީ ރާއްޖެ އަށް މުޅިން އަލަށް ތައާރަފް ކުރާ ދެ ކޯހެވެ.\nކޮލެޖްގެ ފަރާތުން ވަނީ އިންޓޭކާއި ދިމާކޮށް ދަރިވަރުންނާއި ކޮލެޖުގެ ސްޓާފުންނާއި ދެމެދު ފުޓްސެލް މެޗެއް ވެސް ބާއްވާފައެވެ.\nއެވިޑް ކޮލެޖުގެ 2020 ޖެނުއަރީ އިންޓޭކް ފެށުމަށް ބޭއްވި ހަރަކާތުގެ ތެރެއިން -- ފޮޓޯ/ އެވިޑް ކޮލެޖް\nއެ ކޮލެޖުން ބުނި ގޮތުގައި މާސްޓާސް އިން ޕްރޮޖެކްޓް މެނޭޖްމަންޓާއި ބެޗްލާއިން ޕްރޮޖެކްޓް މެނޭޖްމަންޓް ކޯހަކީ ރާއްޖެ އަށް މުޅިން އަލަށް ތައާރަފް ކުރާ ދެ ކޯހެވެ.\nއެވިޑް ކޮލެޖުގެ 2020 ޖެނުއަރީ އިންޓޭކް ފެށުމަށް ބޭއްވި ހަރަކާތުގެ ތެރެއިން -- ފޮޓޯ:އެވިޑް ކޮލެޖް\nއެވިޑް ކޮލެޖުން މިފަހަރު ކޯސްތަކަށް ހުޅުވައިލި ރަސްމިއްޔާތުގައި ކޮލެޖުގެ ދަރިވަރުންނާއި މުވައްޒަފުންނާ ދެމެދު އޮންނަ ގުޅުން ރަނގަޅު ކުރުމުގެ ގޮތުން ވެސް ތަފާތު ހަރަކާތްތަކެއް ކުރިޔަށް ގެންގޮސްފައިވެއެވެ. މި ރަސްމިއްޔާތުގައި ވަނީ ކޮލެޖްގެ ދަރިވަރުންނާއި ކޮލެޖްގެ ސްޓާފުންގެ މެދުގައި އެކުވެރިކަމުގެ ފުޓްސަލް މެޗުތަކެއްވެސް ކުޅެވިފައެވެ.\nކޮލެޖުގެ އަންހެން ދަރިވަރުންގެ ޓީމް ވާދަކޮށްފައިވަނީ ކޮލެޖުގެ އަންހެން ސްޓާފުންގެ ޓީމަކާއެވެ.އަދި ކޮލެޖުގެ ފިރިހެން ދަރިވަރުންގެ ޓީމް ވާދަކޮށްފައި ވަނީ ކޮލެޖުގެ ފިރިހެން ސްޓާފުންގެ ޓީމަކާއެވެ.\nއެވިޑް ކޮލެޖުން ބުނި ގޮތުގައި އެ ކޮލެޖުން މަސައްކަތް ކުރަނީ މަތީ ތައުލީމް ހާސިލް ކުރަން ބޭނުންވާ ދަރިވަރުންނަށް ތައުލީމް އުނގެނުމުގެ ގިނަ ފުރުސަތުތައް ހޯދައިދިނުމަށް މަގު ފަހިކޮށްދިނުމަށެވެ.\nއޮކްޓޯބަރ 26, 2019\nއެވިޑް ކޮލެޖުން ގައުމަށް ތިފޯރުކޮށްދެއްވާ އަގުހުރި ޙިދުމަތަށް ވ. ބޮޑަށް ޝުކުރިއްޔާ\nއޮކްޓޯބަރ 27, 2019\nހަގީގަތުގައިވެސް އެވިޑް ކޮލެޖަކީ މިހާރު ރާއްޖޭގައި ހުރި ކޮލެޖްތަކުގެ ތެރެއިން ފާހަނގަކޮށްލެވޭ ކޮލެޖެއް\nއިބްރާހީމް ހުސްނީ says:\nމުސްތާގް އަކީ ތައުލީމީ ދާއިރާގައި ވަރަށް ގާބިލް ބޭފުޅެއް! އެވިޑް ކޮލެޖަށް އަބަދުވެސް ކާމީޔާބީއަށް އެދެން


ޑރ. ޢިޔާޟްގެ ނަސޭހަތް: ދަރިވަރުންނަށް – Ilm\nޑރ. ޢިޔާޟްގެ ނަސޭހަތް: ދަރިވަރުންނަށް\nތަކެތި ފަސޭހައިން ދަސްކުރުމަށްޓަކައި ފިޔަވަޅުތަކެއް އަޅަން ޖެހެއެވެ. އެގޮތުން:\n1.ފާފަތަކާއި ދުރުހެލިވުން. ސަބަބަކީ ފާފަތަކުގެ އަނދިރިކަމާއި އެކު ޢިލްމުގެ ނޫރު އެއް ނުވާނެތީއެވެ. މީހަކު އިމާމް މާލިކް ރަޙިމަހުﷲ އާއި ސުވާލު ކުރެއްވިއެވެ.” އޭ ޢަބުދުﷲގެ ބައްޕާއެވެ! އެއްޗެތި ހިތުދަސްކުރުމަށް އޮތް ގޮތަކީ ކޮބައިތޯއެވެ؟” ،ވިދާޅުވިއެވެ.”ފާފަތަކުން ދުރުހެލިވުމެވެ.”\n2. ﷲ ސުބުޙާނަޙޫ ވަތަޢާލާ އަށް ޒިކުރު ކުރުން ގިނަކުރުން.\n3.ކެއުން މަދުކުރުން. ގިނައިން ކެއުމަކީ މީހާ ކަންނެތްކޮށް، ވަރުބަލި ކޮއްލާކަމެކެވެ.\n4.ބައެއް ޢިލްމުވެރިން ދެކިލައްވާ ގޮތުގައި ހިތުދަސްކުރުމުގެ ބާރުގަދަ ކުރުމުގެ ގޮތުން މާމުއި ބުއިމަކީ ފައިދާ ހުރި ކަމެކެވެ. އަދި ހިކިމޭބިސްކަދުރު ކެއުމަކީވެސް ހިތުދަސްކުރުމުގެ ބާރުގަދަ ކުރާކަމެއް ކަމުގައި ބައެއް ޢިލްމުވެރިން ވިދާޅުވެއެވެ.\n5. ބޮލުގައި ކަވާ ޖެހުމަކީވެސް ހިތުދަސްކުރުމުގެ ބާރުގަދަވާ ކަމެއް ކަމުގައި ވެއެވެ. ހިތުދަސް ކުރުމުގެ ބާރުގަދަ ކުރުމަށްއެދި ކިޔާނެ ވަކި ދުޢާ އެއް ސުންނަތުން ސާބިތުވާކަށް ނެތެވެ. އެހެން ނަމަވެސް ކޮންމެ ކަމަކަށްވެސް އެދި އެމީހެއްގެ ބަހުން ދުޢާ ކުރަންވީ އެވެ. ﷲ ތަޢާލާ މޮޅައް ދެނެވޮޑިގެން ވެއެވެ. އެކަލާނގެއީ އަޅުތަކުންގެ ދުޢާ އައްސަވާ، އިޖާބަކުރައްވާ އިލާހެވެ.\nއަޅުގަނޑުގެ އަމިއްލަ ތަޖުރިބާ އަށް ބަލާފައި ޤުރުއާން ހިތުދަސް ކުރުމަށް އެންމެ ފަސޭހަ ގޮތަކީ ދުވާލަކު ސަފްޙާއެއް ދަސްކުރުމެވެ. އަދި މަޤްރިބް ފަހުން ކޮންމެ އާޔަތެއް ދިހަ ފަހަރަށް ކިޔުމަށްފަހު، ފަތިސްނަމާދުގެ ކުރިން ނުވަތަ ފަހުން ތެދުވެ ކިޔެވުމެވެ.އަދި ކޮންމެ ނަމާދަކަށް ފަހުގައިވެސް ބައި ގަޑިއެއްހާ އިރު ދަސްކުރި ބައި މުރާޖާ ކުރުމަށް ޙާއްސަކުރުމެވެ.


SunOnline: Zuvaan Volley team ah Youth minister Iruthishaam hiyvaru dhevvaifi\nޒުވާން ވޮލީ ޓީމު އިއުލާންކޮށް، ޓީމަށް ހިތްވަރު ދިނުމަށް ރޭ ބޭއްވި ހަފްލާގެ ތެރެއިން --- ފޮޓޯ/ ވީއޭއެމް\nޒުވާން ވޮލީ ޓީމަށް ޔޫތު މިނިސްޓަރު އިރުތިޝާމް ހިތްވަރު ދެއްވައިފި\n1 ހަފްތާ 17 ގަޑި ކުރިން - 11 ޖުލައި 2018 0\nޒުވާން ޓީމުން ރާއްޖެ ފަހުރުވެރިވާ ފަދަ ކުޅުމެއްދައްކައި ކާމިޔާބު ހޯދުމަށް މިނިސްޓަރީ އޮފް ޔޫތު އެންޑް ސްޕޯޓްސް އިރުތިޝާމް އާދަމް އެދިވަޑައިގެންފި އެވެ.\nމިމަހުގެ 21 އިން 28 އަށް ބަހުރައިންގެ މަނަމާގައި ބޭއްވުމަށް ހަމަޖެހިފައިވާ އޭޝިއަން މެންސް 20 އަހަރުން ދަށުގެ މުބާރާތުގައި ބައިވެރިވާ ރާއްޖޭގެ ޒުވާން ވޮލީ ޓީމު އިއުލާނުކޮށް، ޒުވާން ޓީމަށް ހިއްވަރު ދިނުމުގެ ގޮތުން ރޭ ޒުވާނުންގެ މަރުކަޒުގައި ބޭއްވި ރަސްމިއްޔާތުގައި ވާހަކަފުޅު ދައްކަވަމުން މިނިސްޓަރު ވިދާޅުވީ މި މުބާރާތުގައި ރާއްޖެ ފަހުރުވެރިވާ ފަދަ ކުޅުމެއްދައްކައި ކާމިޔާބު ހޯދުމަށް މަސައްކަތް ކުރުމަކީ ވަރަށް ބޮޑު އެދުމެއް ކަމަށެވެ.\nޒުވާން ޓީމެއް ގައުމު ތަމްސީލު ކުރަންދާ އިރު ޒުވާން ޖޯޝާއި ފޯރީގައި ކުޅެ ރަނގަޅު ނަތީޖާއަކާއި ހަމަޔަށް ވާސިލް ވުމަކީ ވަރަށް ވެސް މުހިންމު ކަމެއް ކަމުގައި މިނިސްޓަރު ފާހަގަކުރެއްވާފައިވާ އިރު، ސަރުކާރުން ކުޅިވަރު ކުރިއެރުވުމަށް ކުރައްވާ މަސައްކަތް ފާހަގަކުރައްވައި ރައީސް ޔާމީން އަށްވެސް މިނިސްޓަރު އިރުތިޝާމް ވަނީ ޝުކުރު އަދާކުރައްވައިފަ އެވެ.\nރޭ ބޭއްވި ހަފްލާގައި ވާހަކަ ދައްކަވަމުން ވޮލީބޯޅާ އެސޯސިއޭޝަންގެ ރައީސް މުހައްމަދު ލަތީފް ވިދާޅުވީ މިއީ ފެށުމެއް ކަމަށާއި މި ޒުވާން ޓީމަކީ އުންމީދުތަކެއް އޮތް މޮޅެތި ކުޅުންތެރިންތަކެއް ހިމެނޭ ޓީމެއް ކަމަށެވެ. ހުނަރުގެ ގޮތުންނާއި، އިސްކޮޅުގެ ގޮތުން ދިގު މޮޅެތި ކުޅުންތެރިންތަކެއް ތިބިކަމަށާއި މި ކުޅުންތެރިންނަށް ބޭނުން ވަނީ ކޯޗުންގެ އިރުޝާދާއި ރަގަނޅު ތަމްރީން ކަމުގައި ލަތީފް ފާހަގަކުރެއްވި އެވެ.\nޒުވާން ޓީމަށް ތަމްރީނާއި ތަޖުރިބާ ދިނުމުގައި ވޮލީ ޓީމުގެ ކޯޗާއި މެނޭޖަރު އަދި ޓީމުގެ އޮފިޝަލުންގެ ފަރާތުން ލިބެމުންދާ އެއްބަރުލުމަށް ލަތީފްވަނީ ޝުކުރު އަދާކުރައްވައިފަ އެވެ.\nރޭގެ ރަސްމިއްޔާތުގައި ރާއްޖޭގެ ކުޅިވަރަށް ގިނަ ހިދުމަތްތަކެއް ކުރައްވާ މިހާރު ސްޕޯޓްސް ކައުންސިލްގެ ރައީސަކަށް ހުންނެވި އިބްރާހިމް އިސްމާއިލް ވެސް ބައިވެރިވެޑައިގެންފައިވެ އެވެ.\nރޭ ވާހަކަ ފުޅު ދައްކަވަމުން އިބްރާހީމް އިސްމާއީލް ވިދާޅުވީ ގައުމު ތަމްސީލް ކުރުމަކީ ވަރަށް ވެސް ބޮޑު ޝަރަފެއް ކަމަށެވެ. އެއީ ކޮންމެ އުމުރެއްގެ ކޮންމެ މީހެއް ކަމަށްވިޔަސް ގައުމު ތަމްސީލް ކުރަން ލިބޭ ފުރުސަތު ތަކުގައި ކާމިޔާބު ހޯދުމުގެ ވިސްނުން ނޫން ވިސްނުމެއް ގެންގުޅެގެން ނުވާނެ ކަމުގައި އިބްރާހިމް އިސްލާއިލް ފާހަގަކުރެއްވި އެވެ.\nރާއްޖޭގެ ވޮލީ ތަރައްގީ ކޮށް ފުޅާކުރުމަށް ޒުވާންޓީމުތައް ހެދި ބޭރުގެ ތަމްރީނާއި ތަޖުރިބާ އާއި މުބާރާތްތަކުގައި ކުޅުމުގެ ފުރުސަތު ލިބޭކަމީ ވޮލީއަށް ލޯބިކުރާ ފަރާތްތަކަށް އޮތް ނުހަނު ބޮޑު ހިންހަމަ ޖެހުމެއް ކަމުގައި ވެސް އިބްރާހިމް އިސްމާއިލް ފާހަގަކުރެއްވި އެވެ.\nރޭގެ ހަފްލާގައި ޓީމުގައި ހިމެނޭ 12 ކުޅުންތެރިންނާއި ހަތަރު އޮފިޝަލުންނަށް ވަނީ ޓީމުގައި ހިމެނުމުން ސެޓްފިކެޓް ދީފަ އެވެ. ޓީމުގެ ކެޕްޓަނެއްގެ ގޮތުގައި މުހައްމަދު މިމްރާހް (މިންމި) ހަމަޖައްސާފައިވާ އިރު، ޓީމުގެ ކޯޗެއްގެ ގޮތުގައި ހަމަޖައްސާފައި ވަނީ ތަޖުރިބާކާރު ކޯޗް އިބްރާހިމް ޖަލީލް (ޖައްލަ)އެވެ.\nބަހުރެއިންގައި މިމަހު އޮންނަ މުބާރާތުގައި އޭޝިއާގެ 24 ޓީމަކުން ވާދަކުރާނެ އެވެ. ދެ ޑިވިޝަނަކަށް ބަހާލައިގެން މުބާރާތުގެ ޓީމުތައް ސީޑު ކޮށްފައިވާ އިރު، ރާއްޖެ ހިމެނެނީ ދެވަނަ ޑިވިޝަންގަ އެވެ. ދެވަނަ ޑިވިޝަންގެ ޕޫލް ޑީ2ގައި ރާއްޖެ ހިމެނޭ އިރު، އެ ޕޫލްގައި ރާއްޖޭގެ އިތުރުން ހިމެނެނީ މަކާއޫއާއި މެލޭޝިއާ އެވެ.\nވޮލީބޯޅަ ޔޫތު އެންޑް ސްޕޯޓްސް ވޮލީބޯލް އެސޯސިއޭޝަން އިރުތިޝާމް އާދަމް\nޒުވާން ވޮލީ ޓީމަށް ޔޫތު މިނިސްޓަރު އިރުތިޝާމް ހިތްވަރު ދެއްވައިފި 1 ހަފްތާ 17 ގަޑި ކުރިން


Arjun Ronaldo Aaaieku Selfie Eh Nagaifi - Vaguthu\nއަރުޖުން ރޮނާލްޑޯއާއިއެކު ސެލްފީއެއް ނަގައިފި\nބޮލީވުޑްގެ ގިނަ ތަރިންނަކީ ފުޓްބޯޅައަށް ހާއްސަ ސަމާލުކަމެއް ދޭ ބައެކެވެ. މަޝްހޫރް ފުޓްބޯޅަ ކުޅުންތެރިންނާއި ބައްދަލުކޮށްލާ ސެލްފީއެއް ނެގުމަކީ އަޅުގަނޑުމެން ފަދައިން ބޮލީވުޑްގެ ތަރިންވެސް ދެކޭ ހުވަފެނެކެވެ. މިގޮތުން ކުޅަދާނަ އެކްޓަރު އަރުޖުން ކަޕޫރް މިވަނީ މި ހުވަފެނުގައި ކުލަ ޖައްސާ، މަޝްހޫރް ފުޓްބޯލް ކުޅުންތެރިޔާ ކްރިސްޓިއާނޯ ރޮނާލްޑޯއާއި އެކު ސެލްފީއެއް ނަގާފައެވެ.\nޚަބަރުތައް ބުނާ ގޮތުން އަރްޖުން އާއި ރޮނޯލްޑޯ އެކީގައި ވަގުތުކޮޅެއް ހޭދަކޮށްފައިވެއެވެ. އަދި އަރުޖުން ވަނީ ޗެންޕިއަންސް ލީގްގެ ފައިނަލްގައި ރިއަލް މެޑްރިޑާއި ލިވަޕޫލް ކުޅޭ މެޗްގައި ރަނގަޅު ކާމިޔާބީ އެއް ހޯދުމަށް ހިތްވަރުދީފައި ކަމަށްވެސް މައުލޫމާތު ލިބެއެވެ.\n"ރޮނޯލްޑޯ އާއި އަރުޖުން ބޮޑަށް ވާހަކަ ދައްކާފައިވަނީ ދުނިޔޭގެ ފުޓްބޯޅައާއި ރިއާލް މެޑްރިޑް ކަޕް ކާމިޔާބު ކުރުމާއި ބެހޭގޮތުން. ދެން އަރުޖުން ވަނީ ރޮނާލްޑޯއަށް އިންޑިއާއަށް އައުމަށް ދައުވަތުވެސް ދީފަ. އަދި އިންޑިއާގަ ރޮނޯލްޑޯގެ ފޭނުންގެ ގިނަ ކަމާއި އެމީހުންގެ މެހުމާންދާރީ ބަލާލުމަށްވެސް އައުމަށް އަރުޖުން ވަނީ އެދިފައި" ލަލީގާ ޓީމްގެ އޮފިޝަލަކު ބުނެފައިވެއެވެ.\n"އަރުޖުން އަކީވެސް ރޮނާލްޑޯގެ ބޮޑު ފޭނެއް. ދެން އަރުޖުންއަށް ފުޓްބޯޅައާއި ގުޅޭ އެކިއެކި ކަންކަން އެނގޭތީ ވަރަށް ސަޅިކޮށް އެމީހުން އެކި ކަންކަމާއިމެދު ވާހަކަ ދެއްކީ." އޮފިޝަލް އިތުރަށް ބުނެފައިވެއެވެ.\nމިވަގުތު އަރުޖުން ކުރަމުން ދަނީ ފިލްމު "ނަމަސްތޭ އިންގްލޭންޑް" ގެ ޝޫޓިންގެ މަސައްކަތެވެ.


Alhugandu ge heyo dhuaa vanee dhivehi gaumee team aai eku: Qasim - vNews.mv\nދުޅަހެޔޮ ހަށިހެޔޮ އީދުގެ ފުޓުބޯޅަ އިވެންޓުގައި ގާސިމް އިބްރާހިމް- ފޮޓޯ:- ޓުވިޓާ\nއަޅުގަނޑުގެ ހެޔޮ ދުޢާ ވަނީ ދިވެހި ގައުމީ ޓީމާއެކު: ގާސިމް\nއައްފާން މުހައްމަދު 29 September 2021, 00:52\nއަންނަމަހު ރާއްޖޭގައި ފަށާ ސާފް ޗެމްޕިއަންޝިޕް މުބާރާތުގައި ދިވެހި ގައުމީ ފުޓުބޯޅަ ޓީމުގެ ކާމިޔާބީއަށް އެދި ވަޑައިގެން ޖުމްހޫރީ ޕާޓީގެ ލީޑަރ އަދި މާމިގިލި ދާއިރާގެ މަޖިލިސް މެމްބަރު ގާސިމް އިބްރާހިމް ހެޔޮ ދުޢާ ކުރައްވައިފިއެވެ.\nޓީމުގެ ކާމިޔާބީއަށް އެދި ގާސިމް ވަނީ ޓުވީޓެއް ކުރައްވާފައެވެ. މި ޓުވީޓުގައި އެމަނިކުފާނު ވިދާޅުވީ އަބަދުވެސް ހެޔޮ ދުޢާ ވާނީ ދިވެހި ގައުމީ ޓީމާއި އެކުގައިކަން ހާމަކުރައްވާފައެވެ. އަދި މިފަހަރުގެ ސާފް ޗެމްޕިއަންޝިޕުގައި ބޭނުންކުރަން ނިންމާފައިވާ ޝިއާރެއް ކަމުގައިވާ 'ތިންވަނަ ފަހަރު، މިއީ އެފަހަރު ޝިއާރު' ބޭނުން ކުރައްވާ ގާސިމް ވަނީ މާތް ﷲ ގެ އިރާދަފުޅުން ތިންވަނަ ފަހަރަކަށް މިފަހަރު ވާނެކަމަށް ވިދާޅުވެފައެވެ.\nގާސިމް އިބްރާހިމްގެ ހެޔޮއެދުންތައް ގައުމީ ޓީމަށް\nމި ޓުވީޓާއެކު ގާސިމް ވަނީ ހާއްސަ ފޮޓޯއެއްވެސް ހިއްސާ ކުރައްވާފައެވެ. އެގޮތުން ސަރުކާރުން ކުރިއަށް ގެންދިޔަ ދުޅަހެޔޮ، ހަށިހެޔޮ ޢީދުގެ ފުޓުބޯޅަ އިވެންޓުގައި ޖާޒީއެއް ތުރުކުރައްވައިގެން ނަންގަވާފައި ފޮޓޯ އާއިއެކު މުޅި ގައުމުވެސް ގައުމީ ބަޠަލުންނާއި އެކު ތިބިކަން ގާސިމް ވަނީ ހާމަކުރައްވާފައެވެ.\nބޮޑު އަމާޒަކާއެކު ފުރަތަމަ ފަހަރަށް ރާއްޖެއިން އެކަނި ސާފް ޗެމްޕިއަންޝިޕް ހޯސްޓު ކުރުމަށް ތައްޔާރުވަމުން އަންނައިރު މުބާރާތް ތާވަލު ކޮށްފައިވަނީ އޮކްޓޯބަރު މަހުގެ އެއްވަނަ ދުވަހުން ފެށިގެން 16 ވަނަ ދުވަހުގެ ނިޔަލަށެވެ. މުބާރާތް ކުރިއަށް ދާނީ ލީގު އުސޫލުން ކޮންމެ ޓީމެއް ކޮންމެ ޓީމަކާއި ދެކޮޅަށް ކުޅެ، އެންމެ ގިނަ ޕޮއިންޓު ހޯދާ ދެޓީމެއް ފައިނަލުގައި ކުޅޭ ގޮތަށެވެ.\nމުބާރާތުގައި ރާއްޖެ އެންމެ ފުރަތަމަ ކުޅޭނީ ނޭޕާލް އާއި ދެކޮޅަށެވެ. އެއީ އޮކްޓޯބަރު މަހުގެ އެއްވަނަ ދުވަހުގެރެއެވެ. މެޗް-ޑޭ 1 ގެ މެޗުތަކަށް ޓިކެޓް ވިއްކުން ބުދަ ދުވަހު (ސެޕްޓެމްބަރު 29) ގައި ފަށާއިރު އެދުވަހު ރާއްޖެ އާއި ނޭޕާލް ކުޅޭ މެޗުގެ ޓިކެޓުވެސް ވިއްކާނެއެވެ.\nމިފަހަރުގެ މުބާރާތުގެ މެޗުތަކަށް ޓިކެޓު ވިއްކާނީވެސް އަދި ދަނޑަށް ވަދެވޭނީވެސް ކޮވިޑް-19 އިން ރައްކާތެރިވުމަށް ޖަހާ ވެކްސިންގެ ދެޑޯޒް ފުރިހަމަކޮށްފައިވާކަން ހާމަކޮށްދޭ ކާޑު ގެނައުމުންކަމަށް އެފްއޭއެމް އިން ވަނީ ބުނެފައެވެ.\nރާއްޖެ ޤާސިމް އިބްރާހިމް ސާފް ޗެމްޕިއަންޝިޕް ކުޅިވަރު


vnews - Juhi Chawlage 50 vana ufandhuvas faahaga koffi\nޖޫހީ ޗައުލާގެ 50 ވަނަ އުފަންދުވަސް ފާހަގަކޮށްފި\nޖޫހީއަކީ ހެދުން އެޅުމުގައި ހުޅަނގުގެ ސްޓައިލްތަކަށް ލޯބިކުރާ ތަރިއެއް - ފޮޓޯ: ޓައިމްސްނައު\nއިންޑިއާގެ ރީތީގެ ރާނީ އަދި ބޮލީވުޑްގެ މަޝްހޫރު ތަރި ޖޫހީ ޗައުލާގެ 50 ވަނަ އުފަން ދުވަސް ފާހަގަކޮށްފި އެވެ.\nޖޫހީގެ އުފަން ދުވަސް ފާހަގަކުރުމަށް އޭނާގެ އާއިލާއިންނާއި ރައްޓެހިންނާއި ސަޕޯޓަރުންވެސް ވަނީ ޖޫހީ ދިރިއުޅޭ ގެއަށް ކޭކާއި، މާ ބޮނޑިތަކާއި، ހަދިޔާތައް ފޮނުވާފަ އެވެ.\nޖޫހީގެ އުފަން ދުވަހުގެ ހަދިޔާތަކާއެކު ނަގާފައިވާ ފޮޓޯއެއް އޭނާ ވަނީ އިންސްޓަގްރާމްގައި ޝެއާކޮށްފަ އެވެ. އެ ފޮޓޯގެ ކެޕްޝަންގައި ބުނެފައިވަނީ މާބޮޑިތަކާއި ކޭކުތަކުން އޭނާގެ ގެ ފުރާލައިފި ކަމަށެވެ.\nޖޫހީގެ އުފަންދުވަހު ލިބިފައިވާ ހަދިޔާތަކާއެކު އޭނާ ނަގާފައިވާ ފޮޓޯއެއް - ފޮޓޯ: އިންސްޓަރގްރާމް\nޖޫހީ އަކީ 1984 ވަނަ އަހަރުގެ މިސް އިންޑިއާގެ ތާޖު ހޯދި ރީތީގެ ރާނީ އެވެ. އޭނާ އަކީ ހުޅަނގުގެ ވައްޓަފާޅިއާއި އެއްގޮތަށް އާންމު ދިރިއުޅުމާއި އަދި ގިނަ ހިންދީ ފިލުމުތަކުގައިވެސް ހެދުން އަޅާ ބޮލީވުޑްގެ މަޝްހޫރު ތަރިއެކެވެ.\nބެލުންތެރިންގެ މެދުގައި ޖޫހީ މަގުބޫލުވެފައިވަނީ ފިލުމުތަކުގައި ދައްކާ މޮޅު އެކްޓިންއާއި، އޭނާގެ ރީތި ހިނިތުންވުމާއި، ހެދުން އެޅުމުގައި ގެންގުޅޭ ތަފާތު ސްޓައިލްތަކުގެ ސަބަބުންނެވެ.\nޖޫހީގެ ހެދުން އެޅުމާއި ބެހޭ ގޮތުން އޭނާގެ ސްޓައިލިސްޓް، ކަރިޝްމާ ގުލާޓީ ބުނެފައިވަނީ ޖޫހީގެ ހެނދުންތައް އަބަދުވެސް ފަރުމާ ކުރީ ޖޫހީއަށް ފެންނަ ގޮތަކަށް ކަމަށެވެ. އަދި ޖޫހީގެ އަމިއްލަ ގޮތްތަކަކީ އެހެން މީހުންނަށް ކަމުދާނެތޯ އާއި އެހެން މީހުން ކިޔާނެ ފާޑަކަށް އެއްވެސް ފަރުވާލެއްނެތި ޑިޒައިން ކުރާ ހެދުންތަކެއް ކަމަށް ކަރިޝްމާ ބުނެ އެވެ.\nޖޫހީ އަބަދުވެސް ލާން ބޭނުންވަނީ އުފާވެރި ކުލަތަކުގެ ހެދުންތައް ކަމަށް އޭނާގެ ސްޓައިލިސްޓް ބުނެ އެވެ. އިއްޔެ ޖޫހީއަށް 50 އަހަރު ފުރުނުއިރު ޖޫހީގެ އެންމެ މަގްބޫލު ހެދުންތަކުގެ ސިފަތައް އިންޑިއާގެ ސަގާފީ ހެދުންތަކުގައިވެސް މިހާރު ހިމަނަމުންދާ ކަމަށް ކަރިޝްމާ ބުނެ އެވެ.\nޖޫހީގެ ފިރިމީހާ ޖޭ މެހްތާ އާއި ދެދަރިންނާއެކު ލަންޑަނުގައި ނަގާ ފޮޓޯއެއް - ފޮޓޯ:އިންސްޓަރގްރާމް\nޖޫހީގެ ފާހަގަ ކޮށްލެވޭ ފިލުމުތަކުގެ ތެރޭގައި 90ގެ އަހަރުތަކުގައި ނިކުތް 'އިޝްގް'، 'ޔޭސް ބޮސް'، 'ރާޖޫ ބަން ގަޔާ ޖެންޓްލްމަން' ފަދަ ފިލްމުތައް ފާހަގަ ކޮށްލެވެ އެވެ.\nފަހުގެ ފިލުމުތަކަށް ބަލާއިރު ޖޫހީގެ ފާހަގަކޮށްލެވޭ އެކްޓިންތައް ފެންނަނީ 2014 ވަނަ އަހަރު ނިކުތް، 'ގްލާބް ގޭންގް'، 2003 ވަނަ އަހަރު ނިކުތް 'މައި ބްރަދަރ ނިކްހިލް' ފަދަ ފިލުމުތަކުގަ އެވެ.\nޖޫހީ އަކީ އިންޑިއާ ޕްރިމިއާ ލީގްގެ ކްރިކެޓް ޓީމް، ކޮލްކަޓާ ނައިޓް ރައިޑާސްގެ ހިއްސާ ވެސް އޮންނަ މީހެކެވެ.\nއިންޑިއާގެ ސިނާއީ މަސައްކަތްތެރި އެއް ކަމަށްވާ ޖޭ މެހްތާ އާއި ކައިވެނިކޮށްގެން އުޅޭ ޖޫހީއަކީ ދެކުދިންގެ މަންމަ އެކެވެ. ބޮލީވުޑްގައި ޖޫހީގެ އަޑު މަޑުވެފައިވީނަމަވެސް މިހާރު ޖޫހީއަކީ ޒިންމާދާރު ވިޔަފާރިވެރި އެކެވެ.


Hairaankan:Messi Gaumee teamun retire kuri, enburi ai!\nހައިރާންކަން: މެސީ ގައުމީ ޓީމުން ރިޓާޔާކުރި، އެނބުރި އައި!\nދުނިޔޭގެ ފުޓްބޯޅައިގައި މިހާރު ހުރި އެންމެ މޮޅު ކުޅުންތެރިޔަކީ އާޖެންޓިނާގެ ލިއޮނަލް މެސީ އެވެ. ނިމިދިޔަ އަހަރު ފުޓްބޯޅައިގެ އެންމެންނަށްވެސް ލިބުނު އެންމެ ބޮޑު ހައިރާން ކަމަކީ އުމުރުން 28 އަހަރުގައި އާޖެންޓީނާގެ ގައުމީ ޓީމަށް ކުޅުން ހުއްޓަލިކަން މެސީ އިއުލާން ކުރުމެވެ.\nއެކަންވީ އެންމެންނަށް ވެސް ލިބުނު ޝޮކަކަށެވެ. ފުޓްބޯޅައިގެ އެންމެ ތޫނު ފިލި ކުޅުންތެރިޔާ ޒުވާން އުމުރުގައި ގައުމީ ޓީމަށް ކުޅުން ހުއްޓާލިކަން އިއުލާން ކުރުމެވެ. މެސީ ކުޅުން ހުއްޓާލީ ކޮޕާ އެމެރިކާގެ ފުޓްބޯޅަ މުބާރާތުގައި ޕެނަލްޓީ ޖަހައިގެން ޗިލީ އަތުން ބަލިވި މެޗަށް ފަހު އެވެ. ދެހާސް ފަނަރަ ވަނަ އަހަރުވެސް އާޖެންޓީނާ ފައިނަލުގައި ބަލިވީ ޗިލީ އަތުންނެވެ.\nޖޫން މަހު 27 ގައި މެސީ ރިޓާޔަ ކުރިކަން އިއުލާން ކުރިިއިރު ފައިނަލުގައި ނާކާމިޔާބު ވީ މެސީ ޖެހި ޕެނަލްޓީވެސް ކާމިޔާބު ނުވުމުން ނެވެ.\nމެސީ ގައުމީ ޓީމަށް ކުޅުން ހުއްޓާލިކަން އިއުލާން ކުރުމުން މުޅި ދުނިޔެއަށް ހަމަހިމޭން ކަމާއެކު ފިކުރުގައި ތިއްބައި ދެން އިވުނީ ސިއްސައިގެން ދާ ކަހަލަ އެހެން ޚަބަރަކެވެ. ސްޕެއިންގެ ބާސެލޯނާ އަށް ކުޅެމުންދާ މެސީ ސްޕެއިންގެ ޓެކްސް އެތޯރިޓީ އަށް ބަރާބަރަށް ޓެކްސް ނުދައްކައި ޓެކްސް އަށް މަކަރު ހަދާ މައްސަލައިގައި ހަތަރު މަހަށް ޖަލަށް ލުމަށް ސްޕެއިންގެ ކޯޓަކުން ހުކުމް ކުރީއެވެ. ނަމަވެސް ޖަލު ހުކުމުގެ ތަންފީޒުން މެސީ ސަލާމަތްވީ ފުރަތަމަ ފަހަރު ކަމަށް ވުމުންނެވެ.\nކޮޕާ އެމެރިކާގެ ނާކާމިޔާބާއެކު އޭރު އާޖެންޓީނާގެ ކޯޗަކަށް ހުރި ޖަރާޑޯ މާޓިނޯ ވެސް ޓީމުން ވަކިވިއެވެ. ކޯޗަކަށް ދެން އައީ އެޑްގާޑޯ ބައުޒާ އެވެ. ބައުޒާގެ ފުރަތަމަ ޓާސްކަކީ މެސީ އަނބުރާ ގައުމީ ޓީމަށް ގެނައުމަށް އޭނާ އަށް ވިސްނައި ދިނުމެވެ.\nކޯޗު ކަމާ ހަވާލުވެ ފުރަތަމަ ހަފުތާ އަށްފަހު ބައުޒާ ސްޕެއިން އަށް ގޮސް ބާސެލޯނާގެ އޮފިޝަލުންނާ ބައްދަލު ކުރި އެވެ. ބާސެލޯނާ ގައި މެސީ އާއި އާޖެންޓީނާގެ ޑިފެންޑަރު ހާވިއޭ މެޝަރާނޯއާ ވެސް ބައްދަލު ކުރިއެވެ. ބައުޒާގެ ދަތުރަށްފަހު، އޯގަސްޓް މަހު މެސީ އޭނާގެ ނިންމުން ބަދަލު ކުރިއެވެ. އަދި އާޖެންޓީނާގެ ފުޓްބޯޅަ ޓީމަށް އަލުން ކުޅެން ފަށާނެ ކަން އިއުލާން ކޮށް އާޖެންޓީނާ އާއި އޭނާގެ ސަޕޯޓަރުންނަށް ހިނިތުންވުން ގެނުވިއެވެ.


ޔޯހާނީ، “މަނިކޭ މަގޭ ހިތޭ” ސަލްމާން ލައްވާ ކިޔުއްވައިފި – Feshun.mv\nޔޯހާނީ، "މަނިކޭ މަގޭ ހިތޭ" ސަލްމާން ލައްވާ ކިޔުއްވައިފި\n10 އޮކްޓޯބަރ 2021 - 12:57\nއިންޑިއާގެ މަޝްހޫރު ރިއަލިޓީ ޝޯގެ ބިގް ބޮސް 15ގެ ކުރިއަށް އޮތް އެޕިސޯޑެއްގައި ގެސްޓެއްގެ ގޮތުގައި، ސިންހަޅަ ލަވައެއް ކަމުގައިވާ "މަނިކޭ މަގޭ ހިތޭ" ކިޔައިގެން މަޝްހޫރުވި ލަންކާ ލަވަކިޔުންތެރިޔާ ޔޯހާނީ ބައިވެރިވެއްޖެއެވެ.\nސަލްމާން ހުށަހަޅައިދޭ މި ބޮޑު ޝޯގައި ޔޯހާނީ ގެސްޓެއްގެ ގޮތުގައި ފެނިގެންދާއިރު، މިއީ ޔޯހާނީ އިންޑިއާގެ މިފަދަ ޝޯއެއްގައި ފެނިގެންދާނެ ފުރަތަމަ ފަހަރެވެ. އަދި ބޮލީވުޑްގެ ތަރިއަކާއެކުވެސް ފެނިގެންދާނެ ފުރަތަމަ ފަހަރެވެ.\nމި އެޕިސޯޑުގު ޕްރޮމޯ ވީޑިއޯ އެއް މިހާރު އާއްމުކޮށްފައިވާއިރު، މި ވީޑިއޯއިން އެންމެން ސަމާލުކަން ދަމައިގަތީ ޔޯހާނީ އާއެކު ސަލްމާން ހާން އޭނަގެ ހިޓް ލަވަ "މަނިކޭ މަގޭ ހިތޭ" ކިޔުމުންނެވެ. އެގޮތުން ޔޯހާނީ އުޅެނީ ސިންހަޅަ ބަހުން ކިޔާ މި ލަވަ ސަލްމާން އަށް ދަސްކޮށްދޭން ވެގެންނެވެ.\nCatch me on Bigg Boss 15 with @BeingSalmanKhan only on COLORS TV Endemol Shine India <3 <3 <3 pic.twitter.com/2og4HrUCey\n— Yohani (@yohanimusic) October 9, 2021\nތި އަޑެއްގެ ވެރި ޔޯހާނީ އަކީ މިހާރު އިންޑިއާގެ ގިނަ ސެލެބްރިޓީންގެވެސް ފޭވަރިޓެވެ. އެއާއެކު އޭނަގެ އުއްމީދަކީވެސް ކޮންމެވެސް ދުވަހަކުން ބޮލީވުޑްގެ ލަވައެއ ކިއުމުގެ ފުރުސަތު ލިބުމެވެ.\nޔޯހާނީ ބުނީ، ސަލްމާންގެ ބިގް ބޮސް ޝޯއިން އޭނާއަށް ފުރުސަތު ލިބި، ސަލްމާން ހާން އާއެކު ލަވަކިޔުމުގެ ފުރުސަތު ލިބުމުން ގަބޫލުކުރަންވެސް އުނދަގޫވި ކަމަށެވެ.\nޑްރަގާއެކު ހައްޔަރުކުރާ މީހުން ފަސޭހައިން ދޫވާތީ މަޖިލީހަށް ކުއްލި މައްސަލައެއް


CHSE ge furathama Principal Covid baleegai avahaara vejje - One Online\nސީއެޗްއެސްއީގެ ފުރަތަމަ ޕްރިންސިޕަލްގެ މަގާމުގައި ހުންނެވި ޑރ. އިބްރާހީމް އަބްދުލް މާލިކާއި ސީއެޗްއެސްއީގެ މިހާރުގެ ޕްރިންސިޕަލް އައިޝަތު ސޮފޫރާ އެކީގައި ނަންގަވާފައިވާ ފޮޓޯއެއް ---- ފޮޓޯ: މަސްއޫދު އިމާދު\nސީއެޗްއެސްއީގެ ފުރަތަމަ ޕްރިންސިޕަލް ކޮވިޑް ބަލީގައި އަވަހާރަވެއްޖެ\nސެންޓާ ފޯ ހަޔާ ސެކަންޑްރީ އެޑިއުކޭޝަން ސެންޓަރު (ސީއެޗްއެސްއީ)ގެ ފުރަތަމަ ޕްރިންސިޕަލް ޑރ. އިބްރާހިމް އަބްދުލް މާލިކު އަވަހާރަވެއްޖެއެވެ.\nދިވެހި ރާއްޖޭގައި ފުރަތަމަ ފަހަރަށް މަތީ ތައުލީމަށް ކިޔަވައިދޭ ކޮލެޖެއް ހައްދަވާ ގިނަ ހިދުމަތްތަކެއް ކޮށްދެއްވި ޑރ މާލިކު އަކީ 1979 ފެށިގެން 1981ގެ ނިޔަލަށް ސީއެޗްއެސްއީގެ ޕްރިިންސިޕަލްގެ ގޮތުގައި މަސައްކަތްކުރެއްވި ބޭފުޅެކެވެ. އޭރު ސީއެޗްއެސްއީ އަކީ ސައިންސް އެޑިއުކޭޝަން ސެންޓަރުގައެވެ.\nއެމެރިކާގެ ރައްޔިތެއް ކަމަށްވާ މާލިކު އަވަހާރަވީ ކޮވިޑް 19 ޖެހިގެން ފަރުވާ ދެމުންދަނިކޮށް އިއްޔެގެ ވަގުތެއްގައެވެ. އަވަހާރަވިއިރު އުމުރުފުޅަކީ 97 އަހަރެވެ. ޑރ. މަލިކު ދަންނަ ބޭފުޅުން ފޭސްބުކްގައި ލިޔުއްވާފައި އޮތް ގޮތުން އޭނާ އަވަހާރަވީ ކޮރޯނާވައިރަސް ޖެހިވަޑައިގެންނެވެ.\nސައިންސް އެންޑް އެޑިއުކޭޝަން ދާއިރާއިންނާއި އިސްލާމިކް ސްޓަޑީސް އިން ގުރެޖުއޭޓުން ޕީއެޗްޑީ ހާސިލުކުރައްވާފައިވާ މާލިކު ވަނީ މަތީ ތައުލީމުގެ ދާއިރާ ކުރިއެރުވުމަށް 70 އަހަރަށްވުރެ ގިނަ އަހަރު މަސައްކަތް ކުރައްވައިފައެވެ. މާލިކު އެންމެ ފަހުން ރާއްޖެ ވަޑައިގެންފައިވަނީ 2017 ވަނަ އަހަރެވެ.\nސެކަންޑްރީ އެޑިއުކޭޝަން ސެންޓަރުގައި ޑރ. މާލިކުގެ ދަރިވަރުންގެ ތެރޭގައި ރާއްޖޭގައި އިސް މަގާމުތައް ފުރުއްވި ބޭފުޅުން ހިމެނެއެވެ. އެގޮތުން ކުރީގެ މިނިސްޓަރުން ޑރ. މަރިޔަމް ޝަކީލާއާއި ޑރ. އާމާލް އަލީގެ އިތުރުން އެޑިއުކޭޝަން މިނިސްޓްރީގެ ކުރީގެ ޑެޕިއުޓީ މިނިސްޓަރު ޑރ. އަބްދުލްމުހުސިން މުހައްމަދު ހިމެނެއެވެ.\nގުޅޭ ޓެގު އެމެރިކާ ސެންޓާ ފޯ ހަޔާ ސެކަންޑަރީ އެޑިއުކޭޝަން (ސީއެޗްއެސްއީ) ކޮވިޑް 19


Jinsee Aniyaa Thakuge Vaahaka Kiyaa Dhinumun Dhiru Huhtaa Andhaaly School Gai - Vaguthu\nޖިންސީ އަނިޔާތަކުގެ ވާހަކަ ކިޔައިދިނުމުން ދިރިހުއްޓާ އަންދާލީ ސްކޫލްގައި\n4 މަސް ކުރިން ( އޭޕްރީލް 18, 2019 )\nޖިންސީ ފުރައްސާރައާއި އަނިޔާތަކުގެ ވާހަކަތައް ކިޔައިދިންތާ ފަސްވަނައަށް ވީ ދުވަހު، ގަޔަށް ކެރޮސިން އަޅާ އަންދާލައިފިއެވެ.\nބަންގްލަދޭޝްގައި ހިނގާ ދިޔަ އެ ހާދިސާގައި އަންދާލާފައި ވަނީ ނުސްރަތު ޖަހާން ރާފީއެވެ. އުމުރުން އެންމެ 19 އަހަރުގެ ނުސްރަތަކީ ކުޑަކުޑަ އަވަށަކަށް ނިސްބަތްވާ މީހެކެވެ. އިސްލާމިކް ސްކޫލެއްގައި ކިޔަވަމުންދިޔަ ނުސްރަތު ކިޔާދީފައިވާ ގޮތުގައި، ޕްރިންސިޕަލް އޭނާ އޮފީހަށް ގެންގޮސް އެކިފަހަރު މަތިން، ޖިންސީ ގޯނާތައްދީ، ގައިގައި އަތްލުމަށް ވަނީ މަސައްކަތް ކޮށްފައެވެ.\nނުސްރަތު ވަނީ އޭނާއަށް ޖިންސީ ފުރައްސާރަ ލިބެން ފެށުމާއެކު އެވާހަތައް އާއިލާއާ ހިއްސާކޮށް، ފުލުހަށްވެސް ގޮސް، އެންމެނަށް ކިޔައިދީފައެވެ. އެ ވާހަތައް ފުލުހަށް ކިޔައިދިން އިރުެސް ފުލުހުން އެކަމަށް މާބޮޑު ސަމާލުކަމެއް ދީފައިނުވާ ކަމަށާއި، އެ ކަމަކީ މަޖަލަކަށް ހަދާ ފުލުހުން ވީޑިއޯ ކުރި ކަމަށް ނުސްރަތު ބުނެފައިވެއެވެ. ނުސްރަތު އަނބުރާ ސްކޫލަށް ދާން ބޭނުން ނުވާތީ ފުލުހުންގެ ފަރާތުން ރައްކާތެރިކަން ހޯދަން އެދުނު ނަމަވެސް، ފުލުހުން އެކަމަށްވެސް މާބޮޑު ސަމާލުކަމެއް ނުދޭ ކަމަށް އާއިލާއިން ބުނެފައިވެއެވެ.\nނުސްރަތު ސްކޫލަށް ފަހުން ދިޔައީ މަޖުބޫރުވެގެން ކަމަށް އޭނާ ބޭބެ ބުންޏެވެ. އެގޮތުން ފައިނަލް ޓެސްޓް ހެދުމަށް ނުސްރަތު ކޮންމެހެންވެސް ސްކޫލަށް ދިޔައީ، ބޭބެއާ އެކުގައެވެ. ބޭބެއަށް ސްކޫލަށް ވަނުމަށް ފުރުސަތު ސްކޫލުގެ ގާޑުން ނުދިން އިރު، އޭނާ ރޯކޮށްލީ ކްލާާހަށް ނުވަދެވިގެން އުޅެނިކޮށް، އަތުލައިގަނެގެން ގެންގޮސްއެވެ. ބޭބެ ބުނެފައި ވަނީ އޭނާ ސްކޫލަށް ވަންނަން އުޅުނީ ރައްކާތެރިކަމެއް ދޭން ކަމަށާއި، ނުސްރަތުގެ މަރާއެކު މުޅި އާއިލާގެ ހިތްތައް ފަޅައިގެން ގޮސްފައިވާ ކަމަށެވެ.\nނުސްރަތަށް އިންސާފު ހޯދުމަށް ގޮވާލާ ބަންގާޅުގެ ބައެއް ސަރަހައްދުތަކުގައި ދަނީ މުޒާހަރާ ކުރަމުންނެވެ.\nފުލުހުން ކުރާ ރޭޕް ތަކާ ދެކޮޅަށް މަގުމައްޗަށް\nފުލުހުންގެ ފަރުވާ ކުޑަ ކަމުން 15 އަހަރުގެ ކުއްޖަކު ރޭޕްކޮށް މަރާލައިފި\nރޭޕް ކުރި ކަމުގެ ދައުވާ ރޮނާލްޑޯގެ މައްޗަށް ނުކުރަން ޕްރޮސެކިއުޓަރުން ނިންމައިފި\nއޭޕްރީލް 18, 2019 20:13\nއައުރަ ރައްކާތެރި ނުކުރީމާ މިހެންވަނީ\nއޭޕްރީލް 18, 2019 20:52\nޢައުރަ ރައްކާ ނުކިރިޔަސް ނުޖެހޭ ގަޔަށް އަރާ މަރާލާކަށް\nއޭޕްރީލް 19, 2019 02:18\nމީ ހުސް ދޮގު.މުސްލިމުން ބަދުނާމު ކުރަން ދައްކާ ވާހަކަ\nއޭޕްރީލް 18, 2019 22:22\nހޭބަލިވެފަ ތިބޭ ބައެއްތަ މީ އަޅެފަހެ .......\nއޭޕްރީލް 19, 2019 11:29\nބަންގުލަދޭޝް މީހުން ނުވާނެ ރަނގަޅެއް... އައުރަ ނިވާނުކުރިއަސް ޖިންސީ ގޯނާ ކުރާކަށް ނުޖެހޭ?\nއޭޕްރީލް 19, 2019 14:39\nބުރުގާ އަޅައިގެން އެ ކުއްޖާ އެހެރީ އެ ފޮޓޯގަ. ވަރަށް ނުބައި ނުލަފާ އަމަލެއް ޕްރިންސިފަލް ކުރީ. މަރަށް މަރު. އިންސާފު ލިބެންޖެހޭ. ކޮންމެ އެއްޗެއް ލައިގެން ހުއްޓަސް ހިލޭ އަންހެނެއްގައިގަ އަތްލައިގެން ނުވާނެ. އެއީ މަނާކަމެއް. ގައިގަ އަތް ލާ ޖިންސީ ގޯނާ ކުރުމަކީ ބޮޑު ވެގެންވާ ފާފަ އެއް. ވަރަށް ނުބައި އަމަލެއް.\nއޭޕްރީލް 19, 2019 16:01\nމޫނު ބުރުގާ އަޅައިގެން ހުރިނަމަ ނުވާނެ.ބަލާބަސައުދީގަ\nއޭޕްރީލް 19, 2019 20:27


ވެކްސިނާ ދެކޮޅު ވައިބާ ގްރޫޕުގެ މައްސަލަ ބަލަނީ – Dhen.mv\nވެކްސިނާ ދެކޮޅު ވައިބާ ގްރޫޕުގެ މައްސަލަ ބަލަނީ\nދެން އެމްވީ January 14, 2020 - 1:33 pm\nވެކްސިން ޖެހުމާ ދެކޮޅަށް އާންމުންނަށް މައުލޫމާތުދޭ ވައިބާ ގްރޫޕާ ބެހޭގޮތުން ބަލަންޖެހޭ ކަންކަން ބަލަމުންދާ ކަމަށް ފުލުހުން ބުނެފިއެވެ.\nފުލުހުން މިއަދު ބުނީ ވެކްސިން ޖެހުމާ ދެކޮޅަށް މައުލޫމާތު ދޭ ވައިބާ ގްރޫޕެއް ހަދައިގެން އުޅޭ މައްސަލަ ފުލުހުންގެ ސަމާލު ކަމަށް އައިސްފައި ވަނީ މިދިޔަ އަހަރު ކަމަށާއި އެކަމާ ގުޅިގެން ކަމާބެހޭ އިދާރާތަކާ ބައްދަލުކޮށް މަޝްވަރާ ކޮށްފައިވާ ކަމަށެވެ.\nއެ މައްސަލަ ތަހުގީގު ކުރަމުން ގެންދާ ކަމަށް ވެސް ފުލުހުން ބުންޏެވެ. އިތުރު މައުލޫމާތެއް ނުދެ އެވެ.\nފުލުހުން މިހެން ބުނީ ބަޔަކު ކުދިންނަށް ވެކްސިން ޖެހުމާ ދެކޮޅު ހަދާ ގިނަ މައްސަލަތަކެއް ފަހަކަށް އައިސް ފެންމަތިވެފައި ވަނިކޮށެވެ.\nގާތްގަނޑަކަށް 1،600 މީހުން ތިބޭ އެ ވައިބާ ގްރޫޕުގައި ވެކްސިން ދިނުމާ ދެކޮޅު ވާހަކަތައް ފަތުރާ އިރު، ބައެއް މީހުން ވަނީ ވެކްސިނަކީ ދޭންޖެހޭ އެއްޗެއްކަން އެމީހުންނަށް ވިސްނައިދިނުމަށްވެސް މަސައްކަތްކޮށްފައެވެ. ނަމަވެސް އިއްޔެއިން ފެށިގެން އެ ވައިބާ ގްރޫޕުގައި މެސެޖުކުރުން ވަނީ ހުއްޓާލާފައެވެ.\nމި ވައިބާ ގްރޫޕުގެ މައްސަލަ ބަލަމުންދާކަން ފުލުހުން ހާމަކޮށްފައި މިވަނީ މީސަލްސް ވެކްސިން ނުޖަހާ ހުރި ކުއްޖެއްގެ ގައިން މީސަލްސް (ހިމަބިހި) ފެނި، އަދި އެ ބަލި ރާއްޖޭގައި ފެތުރެމުންދާތާ ސަރުކާރުން އިއުލާނުކޮށްފައި ވަނިކޮށެވެ.


Gaidheenah rehabilitation program eh hinganee\nމޯލްޑިވްސް ކަރެކްޝަނަލް ސާވިސްއާއި ނޭޝަނަލް ޑްރަގް އެޖެންސީ ގުޅިގެން ޖަލުތަކުގައި ޑްރަގް ރިހެބިލިޓޭޝަން ޕްރޮގްރާމް ހިންގުމަށް އެއްބަސްވުމެއްގައި ސޮއިކޮށްފި -- ފޮޓޯ: ކަރެކްޝަންސް\nޖަލުތަކުގައި މަސްތުވާތަކެތީގެ މައްސަލަތަކުގައި ހުކުމް ތަންފީޒު ކުރަމުންދާ ގައިދީންނަށް ހާއްސަކޮށް ޖަލުގައި ޑްރަގް ރިހެބިލިޓޭޝަން ޕްރޮގްރާމެއް ހިންގުމަށް މޯލްޑިވްސް ކަރެކްޝަނަލް ސަރވިސް (އެމްސީއެސް) އާއި ނޭޝަނަލް ޑްރަގް އޭޖެންސީ (އެންޑީއޭ) އިން އެއްބަސްވުމެއްގައި ސޮއިކޮށްފި އެވެ.\nއެއްބަސްވުމުގައި ކަރެކްޝަންސްގެ ފަރާތުން ސޮއިކުރެއްވީ ކޮމިޝަނަރު އޮފް ޕްރިޒަންސް އަހްމަދު މުހައްމަދުފުޅެވެ. އަދި އެންޑީއޭގެ ފަރާތުން ސޮއިކުރެއްވީ އެކްޓިން ސީއީއޯ މުހައްމަދު ރަމީޒެއެވެ. އެ ރަސްމިއްޔާތުގައި ހެލްތް މިނިސްޓަރު އަހްމަދު ނަސީމް އާއި ހޯމް މިނިސްޓަރު އިމްރާން އަބްދުﷲ ބައިވެރިވެވަޑައިގެންނެވިއެވެ.\nއެއްބަސްވުމުގެ ދަށުން ގައިދީނަށް ރިހެބިލިޓޭޝަން ޕްރޮގްރާމްތައް ހިންގާނީ އެ ކަމަށް ހާއްސަކުރެވިގެން ތަމްރީނުކުރެވޭ ކަރެކްޝަންސްގެ އޮފިސަރުނެވެ. އަދި އިންހައުސް ނުވަތަ ރެސިޑެންޝަލް ޕްރޮގްރާމް ފުރިހަމަކުރުމަށްފަހު ބައިވެރިންނަށް ބޭނުންވާނެ އާފްޓާކެއާ ޕްރޮގްރާމާއި ޕްރޮގްރާމްގެ ސަސްޓައިނަބިލިޓީ ކަށަވަރުކުރުމަށްޓަކައި، ޑޭޓާ އެއްކުރެވިގެންދާނެ އެވެ.\nއެ ޑޭޓާގެ މައްޗަށް ބިނާކޮށް ޕްރޮގްރާމް އިތުރަށް ފުރިހަމަކުރުމަށް ބޭނުންވާ ބަދަލުގެނައުމާއި، މުޖުތަމައަށް ނުކުންނަ ފަރާތްތައް މޮނިޓާ ކުރެވޭނެ އުސޫލުތައް ވެސް ކަނޑައެޅިގެންދާނެ ކަމަށް ކަރެކްޝަނުން ބުނެ އެވެ.\nޖަލުތަކުގައި ހުކުމް ތަންފީޒުކުރަމުންގެންދާ ގައިދީންގެ ތެރޭގައި އެންމެ ގިނައީ މަސްތުވާތަކެތީގެ މައްސަލަތަކާ ގުޅިގެން ހުކުމްކޮށްފައިވާ މީހުނެވެ. އެގޮތުން 2021 ގައި ޖަލަށް ހުކުމް ތަންފީޒީކުރުމަށް ގެންދިޔަ މީހުންގެ ތެރެއިން، އޮކްޓޫބަރު މަހާ ހަމައަށް މަސްތުވާތަކެތީގެ މައްސަލަތަކުގައި އަލަށް ހުކުމްކޮށްފައިވާ 184 ގައިދީން ވަނީ ޖަލަށް ގެންގޮސްފަ އެވެ.\nމޯލްޑިވްސް ކަރެކްޝަނަލް ސާވިސް މޯލްޑިވްސް ޕޮލިސް ސާވިސް މަސްތުވާތަކެތި + ކުށްކުރުން މިނިސްޓްރީ އޮފް ހެލްތު އެންޑީއޭ\nމަސްތުވާތަކެއްޗާއެކު ހަތަރު މީހަކު ހައްޔަރުކޮށްފި


“ބޯލާނަން،” އަހަރެން އިންޒާރުދިނީމެވެ. “މި ފުޅި އަތުލައިފިއްޔާ ދެން ވެސް ހުންނާނެ އަހަންނަށް ބޮވޭނެ އެއްޗެހި. އަހަރެން މަރުވާން ބޭނުން ނޫނިއްޔާ ރާޝިދު ބަހައްޓާ!”\n“ނޯންނާނެ އެހެން ގޮތެއް،” އަހަރެން ނެގި ދެވަނަ ފުޅި ވެސް އަތުލަމުން އަހްސަން ބުންޏެވެ. “މަ އަދި ހިޔެއްނުކުރަމޭ ތިހާވަރު ވެފަހުރި ކަމަކަށް. މޫނިއަށް ހީވޭތަ ރާޝިދަށް ދެން މި ގޭގަ ހުރެވޭނެހެން؟”\n“އަހްސަނަށް ހީވޭތަ ތި ފުޅި ފޮރުވިޔެކޭ ކިޔާފަ އަހަރެން ހުއްޓުވޭނެހެން؟” ފެންކަޅިވެފައި ހުރެގެން އަހަރެން ބުނީމެވެ. “އަހަރެންގެ ނޭވަޔަށް އުނދަގޫކުރާ ކޮންމެ ފަހަރަކު އަހްސަން ހުންނާނެތަ އަހަންނަށް ބޭސްދޭން؟ ތި ފުޅި ފޮރުވައިފިއްޔާ ދެން ގަންނާނީ ތިޔަށް ވުރެ ބޮޑު ފުޅިއެއް.”\n“މޫނި! މޫނި! ތެދުވެބަލަ!” އަހްސަން ބުންޏެވެ.\n“ކިހިނެއްވީ؟” ލޯހުޅުވައިލައިފައި އަހަރެން އެހީމެވެ.\n“ތެދުވެބަލަ!” އަނެއްކާ ވެސް އަހްސަން ބުންޏެވެ.\n“ކުރި ކަންތައް ބުނޭ!” ހަރުކަށި ރާގެއްގައި މަޑުމަޑުން އަހްސަން ބުންޏެވެ. “ކީއްކުރީ؟”\n“ކުރި ކަންތަކޭ؟” އަހަންނަށް ވެސް ކުރެވުނީ ސުވާލެކެވެ. “ކޮންކަމެއްތަ ކުރީ؟ ކީކޭ ތި ކިޔަނީ؟”\n“މި ކިޔަނީ ރާޝިދާ އެކުގަ އުޅުނު ގޮތާ ކުރި ކަންތަކާ ކިޔައިދޭށޭ!” އަހްސަން ރުޅިއައިސްފައި ބުންޏެވެ.\n“އަހަރުމެން ކަމެއް ނުކުރަން،” އަހަރެން ތެދަށް ބުނީމެވެ. “އާނ އޭނަ ދެކެ ލޯބިވިން. އަދިވެސް އޭނަދެކެ އަހަރެން ލޯބިވޭ! އެއްވެސް ޖެހިލުމެއް ނެތި މި ބުނަނީ. ހަމަ ވަރަށް ލޯބިވޭ!”\n“ދެ މީހުން ކީއްހޭކުރީ؟ ބުނޭ!” އަނެއްކާ ވެސް އަހްސަން އެހިއެވެ. “ކުރި ކަންތައް ކިޔައިނުދީފިއްޔާ..”\n“ކަމެއް ކުރި ނަމަތާ ކިޔައިދޭނީ،” އަހަރެން ބުނީމެވެ. “އަހަރުމެން ވާހަކަދެއްކީ. ދެން އެކީގަ އުޅުނީ. އޭގެ އިތުރަށް ދެން ކޮން ކަމެއް..”\n“ނުވާނެ އެހެނެއް،” އަހްސަން ގަބޫލެއްނުކުރިއެވެ. “ހިނގާ ހޮސްޕިޓަލަށް ދާން. ޓެސްޓުކުރަން ވެސް މަ ބޭނުން.”\n“އައްޗީޑި!” އަހަރެން ބުނީމެވެ. “އަހަރެން ހީ ވެސް ނުކުރަން އަހަންނާ ދޭތެރޭ އަހްސަން.. އަހްސަނަށް ކެރޭނެތަ އަހްސަންގެ އަންހެނުން ގޮވައިގެން ހޮސްޕިޓަލަށް ގޮސް ތިޔަ ޓެސްޓެއް ހަދާށޭ ބުނަން؟ އަހަރެން މި ބުނަނީ..”\n“ހެވޭ!” އަހަރެންގެ ވާހަކަ މެދުކަނޑައިލައިފައި އަހްސަން ބުންޏެވެ. “މޫނި ދައްކާ ވާހަކަ ގަބޫލެއްނުކުރެވޭ! ޑޮކްޓަރު ބުނީމަ ގަބޫލުކުރާނީ.”\n“ޑޮކްޓަރަށް ދާން ތައްޔާރުވޭ!” ނުކުންނަމުން އަހްސަން ބުންޏެވެ. “އުހުނ! މި އަންނަނީ ޑޮކްޓަރު ގޮވައިގެން.”\nއިޓަލީ މީހާ ބަލިވެ ހުއްޓާ ފުރުވައިލެވުނީ ކީއްވެ؟


Council thakah baaru dhin galan hadhiyaa kurevvee Nasheed ah | Mihaaru\nކައުންސިލްތަކަށް ރައީސް ބާރު ދެއްވި ގަލަންކޮޅު، މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދަށް ހަދިޔާ ކުރައްވަނީ. --ފޮޓޯ/ރައީސް އޮފީސް\nކައުންސިލްތަކަށް ބާރު ދިން ބިލްގައި ރައީސް ސޮއިކުރެއްވި ގަލަން ހަދިޔާކުރެއްވީ ނަޝީދަށް\n15 ޑިސެމްބަރ 2019 - 16:42 26 comments\nލޯކަލް ކައުންސިލްތަކަށް ބާރު ދޭން ލާމަރުކަޒީ ގާނޫނަށް ގެނައި އިސްލާހުތައް ރައީސް އިބްރާހިމް މުހައްމަދު ސޯލިހް މިއަދު ތަސްދީގު ކުރެއްވި ގަލަންކޮޅު، ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ހަދިޔާކުރައްވައިފި އެވެ.\nސަރުކާރުން ހުށަހަޅައި، މަޖިލީހުން ފާސްކުރި އިސްލާހުތައް ރައީސް ތަސްދީގު ކުރެއްވީ ރާއްޖޭގެ ހުރިހާ ކައުންސިލްތަކަށް ދައުވަތު ދެއްވައިގެން ކްރޮސް ރޯޑްސްގައި މިއަދު ފެށި މަހާސިންތާގަ އެވެ. އެ މަހާސިންތާގައި ރަށާއި އަތޮޅު އަދި ސިޓީ ކައުންސިލްތަކުން 200 އަށް ވުރެން ގިނަ ކައުންސިލަރުން ބައިވެރިވެވަޑައިގަތެވެ.\nހަގީގީ މާނައިގައި ކައުންސިލްތަކަށް ބާރު ދެއްވަން އިސްލާހު ތަސްދީގު ކުރެއްވުމަށް ފަހު، ރައީސް އިބްރާހިމް މުހައްމަދު ސޯލިހު ގަލަންކޮޅު ދެއްވީ ކުރީގެ ރައީސް އަދި ވެރިކަން ކުރާ ކޯލިޝަންގެ މައި ޕާޓީގެ ރައީސް ނަޝީދަށެވެ. މިއީ، ރައީސް އިބްރާހިމް މުހައްމަދު ސޯލިހު ވެރިކަމަށް ވަޑައިގަތް ފަހުން، ގާނޫނެއް ތަސްދީގު ކުރެއްވުމަށް ސޮއިކުރެއްވި ގަލަންކޮޅު ހަދިޔާ ކުރެއްވި ފުރަތަމަ ފަހަރެވެ.\nރާއްޖޭގެ ވެރިކަމުގައި އަބަދުވެސް މައި ސަރުކާރަށް ޖަމާކޮށްފައިވާ ބާރުތައް ދޫކޮށްލުމަކީ އެމްޑީޕީގެ ތަސައްވުރެކެވެ. އެކަމުގައި އެންމެ ބޮޑަށް އަޑު އުފުއްލެވި އެއް ބޭފުޅަކީ ނަޝީދެވެ. އެމަނިކުފާނުގެ ވެރިކަމުގައި ލާމަރުކަޒީ ގާނޫނު ފާސްކޮށް ކައުންސިލްތަކަށް ބޮޑެތި ބާރުތައް ދިން ނަމަވެސް ފަހުން އައި ސަރުކާރުތަކުން އެ ބާރުތައް ވަނީ ހިފަހައްޓައިފަ އެވެ. ފަހުން އެ ބާރުތައް އަނބުރާ ދިނުމަށް މި ސަރުކާރުގެ ތެރެއިން އެންމެ އިސްވެ މަސައްކަތްޕުޅު ކުރެއްވީ ރައީސް އިބްރާހިމް މުހައްމަދު ސޯލިހެވެ.\nމިދިޔަ އަހަރު ބޭއްވި ރިޔާސީ އިންތިޚާބަށް އެމްޑީޕީން ވީ މުހިއްމު އެއް ވައުދަކީ މައި ސަރުކާރަށް ބަރޯސާވާން މަޖުބޫރުކޮށްފައި އޮތް އޮތުން ނިމުމަކަށް ގެނައުމެވެ. ރައީސް އިބްރާހިމް މުހައްމަދު ސޯލިހްގެ ކެމްޕޭންގައި ރަށްތަކަށް ވަޑައިގެން ވެވަޑައިގަތް އެ ވައުދު ފުއްދެވުމަށް މި ސަރުކާރުން ހުށަހެޅި އިސްލާހުތައް ފާސްކުރަން މަޖިލީހުން ވެސް މަސައްކަތްތަކެއް ކުރި އެވެ.\nކައުންސިލްތަކުގެ ގާނޫނަށް ގެނައި އިސްލާހު ތަސްދީގު ކުރައްވައި ރައީސް އިބްރާހިމް މުހައްމަދު ސޯލިހް، ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދާ ސަލާމްކުރައްވަނީ. --ފޮޓޯ/ރައީސް އޮފީސް\nރައީސް އިބްރާހިމް މުހައްމަދު ސޯލިހްގެ ތަރުޖަމާން އިބްރާހިމް ހޫދު މިއަދު ވިދާޅުވީ ކައުންސިލްތަކަށް ބާރު ދިނުމަށްޓަކައި ސޮއިކުރެއްވި ގަލަންކޮޅު، މަޖިލިސް ރައީސަށް އެރުވީ އެކަމުގައި އެމަނިކުފާނާއި ރައްޔިތުންގެ މަޖިލީހުން ކުރި މަސައްކަތުގެ އަގު ވަޒަން ކުރެއްވުމުގެ ގޮތުން ކަމަށެވެ. ރައްޔިތުންގެ ކަންކަން ނިންމުމުގެ ބާރު، ރައްޔިތުންނާ ގުޅިގެން ނިންމަން ކައުންސިލްތަކަށް ދިނުމަކީ އެމްޑީޕީގެ ވައުދެއް ކަމަށާއި އެ ވައުދު ހަގީގަތަކަށް ހަދަން އެމްޑީޕީން ވެސް މަސައްކަތްތަކެއް ކުރި ކަން ހޫދު ފާހަގަކުރެއްވި އެވެ.\nލާމަރުކަޒީ ގާނޫނަށް ގެނައި އެންމެ ބޮޑު އެއް ބަދަލަކީ ކައުންސިލްތައް މާލީ ގޮތުން ބާރުވެރި ކުރުމެވެ. ދައުލަތުގެ އަންނަ އަހަރުގެ ބަޖެޓުގައި ކައުންސިލްތަކަށް ހިލޭ އެހީގެ ގޮތުގައި 1.6 ބިލިއަން ރުފިޔާ ވަނީ ކަނޑައަޅައިފަ އެވެ. މި އަދަދު ފިސްކަލް ފޯމިއުލާއެއްގެ ދަށުން ކައުންސިލަތަކަށް ބަހާލުމުން، ބޮޑު ޕަސެންޓެއް ލިބެ އެވެ.\nކައުންސިލްތަކުގެ ތިން އަހަރުގެ ދައުރު ވެސް ވަނީ ފަސް އަހަރަށް ބަދަލު ކޮށްފަ އެވެ. އެއާއެކު، ކައުންސިލްތަކުގެ 33 ޕަސެންޓަކީ އަންހެނުން ކަމުގައި ކަނޑައަޅައި ގާނޫނަށް ވަނީ އިސްލާހު ގެނެސްފަ އެވެ. ފަސް މިލިއަނަށް ވުރެ ކުޑަ މަޝްރޫއުތައް ހިންގުމުގައި ބަޖެޓާއި މަޝްރޫއުގެ ޕްލޭންތައް ވެސް ކައުންސިލްތަކާ ހަވާލުކޮށްގެން ކުރިއަށް ގެންދަން ސަރުކާރުން ވަނީ ނިންމައިފަ އެވެ.\nއިތުރު ލިޔުންތައް ރައީސް މުހައްމަދު ނަޝީދު ސަރުކާރު ލާމަރުކަޒީ ހިންގުން ރައީސް އިބްރާހިމް މުހައްމަދު ސޯލިހް އެމްޑީޕީ\nއެލްޖީއޭގެ ސީއީއޯއަށް އެމްޑީޕީ ޑެޕިއުޓީ އެސްޖީ އަފްޝަން


"DEFAULT CAMERA" in nagaa photo gai Date and Time auto in jahaalan beynuntha?\nޑީފޯލްޓް ކެމެރާއިން ނަގާ ފޮޓޯގައި ޑޭޓް ، ޓައިމް އަދި ސިގްނޭޗަރ އޮޓޯއިން ޖަހާލަންބޭނުންތަ؟\nވަރަށް ގިނަމީހުންނަކީ ހަމަ ފެންނަހާ އެއްޗެއްގެ ފޮޓޯ ނެގުމަށްފަހު އެފްބީއަށް ނުވަތަ އިންސްޓަގްރާމް އަށް ނުވަތަ އެހެންވެސް ސޯޝަލް މީޑިއާއަކަށް ވަގުތުން އަޕްލޯޑް ކޮށްލާ މީހުންނެވެ. މިއީ އެފޮޓޯތައް ފަހަށް ރައްކާކޮށްލުމަށްޓަކައިވެސް ބައެއް މީހުން ކުރާކަމެކެވެ. މިގޮތަށް ސްމާޓްފޯނުން ނަގާ ފޮޓޯގައި ފޮޓޯނަގާ ޑޭޓާއި، ގަޑިއާއި އަދި ސިގްނޭޗަރ ޖަހާލުމަކީ ފަހުން މިފޮޓޯތައް ބަލާއިރު ތާރީޚީ ގޮތުން ވަރަށް ދުރު ހަދާންތައް ގެނެސްދޭނެ ހިތްގައިމު ކަމެކެވެ.\nސެމްސަންގ ނުވަތަ އެހެން ބްރޭންޑްތަކުގެ ސްމާޓް ފޯނުތަކުގައި ހުންނަ ޑީފޯލްޓް ކެމެރާގައި މީގެ ކުރިން އޮޓޮމެޓިކް ޓައިމްސްޓޭމްޕް ޖެހެން ނެތަސް މިއަދު މިއޮތީ އެކަމަށް އެންމެ އަކަށީގެންވާ ޙައްލު ލިބިފައެވެ. އެންޑްރޮއިޑްގެ ސްމާޓްފޯނުތައް ގެންގުޅޭ ފަރާތައް ވަރަށް އުފާވާނެ އާ އެޕެއް މިއޮތީ އުފައްދާފައެވެ.\nއޮޓޯ ސްޓޭމްޕަރ އެޕް ފޯނަށް އިންސްޓޯލް ކޮށްލުމުން ކުރިން މިދެންނެވި ފީޗަރސްތައް ތިބާގެ ފޯނުގެ ޑީފޯލްޓް ކެމެރާގައި ހުންނާނެއެވެ. އޮޓޯ ސްޓޭމްޕަރ އަކީ އެކަމަށް ޚާއްޞަކޮށްގެން އުފައްދާފައިވާ އެޕްލިކޭޝަނެކެވެ. މިއެޕްލިކޭޝަންގެ ފްރީ ވާރޝަން މިހާރު ޕްލޭސްޓޯރުން ހިލޭ ލިބެން އެބަހުއްޓެވެ. މީގެ ޕްރޯވާރޝަންވެސް ލިބެން ހުންނައިރު އެންމެ ފުރިހަމަ ފީޗަރސްތަކާއެކު ހިތްގައިމު ކަމާއެކު ބޭނުން ކޮށްލެވޭނީ ޕްރޯވާރޝަން އިންނެވެ.\nއޮޓޯ ސްޓޭމްޕަރ މިއަހަރުގެ ޖުލައިގައި ތަޢާރަފްވެފައިވާއިރު މި އެޕްގައި ގިނަ ފީޗަރސްތަކެއް މިވަނީ ހިމަނާފައެވެ. އެގޮތުން ބޭނުންވާ ފޮޓޯއެއްގައި ޑޭޓް ޖެހުމާއި، ޑޭޓްޖަހަން ބޭނުންނުވާ ފޮޓޯތައް ދޫކޮށްލެވެން ހުރެއެވެ. އެގޮތަށް ސެޓްކުރަން ބޭނުންނަމަ “ސްޓޭމްޕް ޓޮގްލް” އޮން / އޮފް ކޮށްލުމުން ނިމުނީއެވެ.\nސްޓޭމްޕް ފޯމެޓް އެޖެސްޓް ކޮށްލެވެން ހުރެއެވެ. އޭގެ ތެރޭގައި ބޭނުން ޕޮޒިޝަނެއްގައި ބޭންދުމާއި، ބޭނުން ފޮންޓަކަށް ނުވަތަ ސައިޒަކަށް ބަދަލުކޮށްލެވެއެވެ. އަދި ބޭނުންކުލައެއްގައިވެސް ބޭންދޭނެއެވެ. އެކަމަކު އެގޮތަށް ފޮންޓްގެ ކުލައާއި، ވައްތަރުތައް ބަދަލުކުރެވޭނީ ޕްރޯ ވާރޝަން ގައެވެ.\nޔޫސަރ ފްރެންޑްލީ މި އެޕް ބޭނުންކުރާނެގޮތާއި އެކިއެކި ސެޓިންތައް ހަދާނެގޮތް ތިރީގައިވާ ވީޑިއޯ ޕްލޭކޮށްލުމުން ވަރަށް ފަސޭހައިން ނަގައިގަނެވޭނެއެވެ.\nޕްލޭސްޓޯރުން މި އެޕްލިކޭޝަން ޑައުންލޯޑްކޮށްލުމަށް ތިރީގައިވާ ލިންކަން ފިތާލާށެވެ.\nAuto Stamper : Timestamp Camera for Photos – 2017\nއޭ މީތި ސަޅި އެނގޭ. ވަރަށް ފައްކާ. ވަރަށް ބޮޑަށް ޝުކުރިއްޔާ.\n5 މަސް 18 ދުވަސް ކުރިން


Green Tax ge gothugai June mahu libunee 59.9 million rufiya\nމާފުށީގައި ހިންގާ ގެސްޓްހައުސްއެއް\nޖޫން މަހު ގްރީން ޓެކްސްގެ ގޮތުގައި 59.9 މިލިއަން ރުފިޔާ\n28 އޯގަސްޓް 2021 - 12:47:34\nގްރީން ޓެކްސްގެ ގޮތުގައި މިއަހަރުގެ ޖޫން މަހު 59.9 މިލިއަން ރުފިޔާ ލިބިއްޖެ އެވެ.\nފިނޭންސް މިނިސްޓްރީގެ ޢާއްމުކުރައްވާފައިވާ ގްރީންގެ ފަންޑުގެ އެންމެފަހުގެ ތަފާސްހިސާބުތައް ދައްކާގޮތުން މިދިޔަ ޖޫންމަހު ގްރީން ފަންޑުން މުޅި ޖުމްލަ 29 މަޝްރޫއަކަށް ޚަރަދުކޮށްފަވެއެވެ. އޭގެ ތެރޭގައި ގޮނޑުދޮށް ޙިމާޔަތްކުރުމުގެ މަސައްކަތްތަކާއި ފެނާއި ނަރުދަމާގެ މަސައްކަތްތަކާއި ބަނދަރު ހެދުމުގެ މަސައްކަތުގެ އިތުރުން ކުނި މެނޭޖްކުރުމުގެ މަސައްކަތް ހިމެނެއެވެ.\nޖޫން މަހު މުޅި ޖުމްލަ 59،900،371 ރުފިޔާ ގްރީން ޓެކްސްގެ ގޮތުގައި ލިބިފައިވެއެވެ. ގްރީން ޓެކްސްގެ ގޮތުގައި އެންމެ ބޮޑު އާންމުދަނީއެއް ދައުލަތަށް ލިބިފައިވަނީ ކ. އަތޮޅުންނެވެ. ކ. އަތޮޅުން 21،115،083 ރުފިޔާ ގްރީން ޓެކްސްގެ ގޮތުގައި ލިބިފައިވެއެވެ.\nޖޫންމަހު ގްރީން ފަންޑުން އެންމެ ބޮޑު ހޭދައެއް ކޮށްފައިވަނީ ރ.ވަންދޫ ބަނދަރު ހެދުމުގެ މަޝްރޫއަށެވެ. މި މަޝްރޫއަށް 2.5 މިލިއަން ވަނީ ހަރަދުކޮށްފައެވެ.2ވަނައަށް އެންމެ ބޮޑު ހޭދައެއް ކޮށްފައިވަނީ ފ.ނިލަންދޫ ވޯޓާ ސަޕްލައި މަޝްރޫއަށެވެ. އެއީ 2.2 މިލިއަން ރުފިޔާއެވެ.\nގްރީން ފަންޑުގައި މިވަގުތު ހުރީ 1.02 ބިލިއަން ރުފިޔާ އެވެ.\nގްރީން ފަންޑު ހަދައި މި ފަންޑަށް ފައިސާ ޖަމާކުރަން ފަށާފައިވަނީ 2019 ވަނަ އަހަރުގެ ޖެނުއަރީ މަހުން ފެށިގެންނެވެ.\nގްރީން ޓެކުހަކީ ދިވެހިރާއްޖޭގައި ހިންގާ ޓޫރިސްޓު ހޮޓާތަކާއި ޓޫރިސްޓް އުޅަނދުތަކާއި ރިސޯޓުތަކާއި އަންނަ ޓޫރިސްޓުންގެ އަތުން، އެމީހުން އެތަނެއްގައި ހޭދަކުރާ ކޮންމެ ދުވަހަކަށް މީހަކަށް6އެމެރިކާ ޑޮލަރުގެ ރޭޓުން ނަގާ ޓެކުހެކެވެ. ގްރީން ޓެކްސް ނަގަން ފެށީ ރާއްޖޭގެ ތިމާވެށި ހިމާޔަތްކުރުމުގެ މަސައްކަތްތަކަށް ފައިސާ ހޯދުމަށް ކަމަށް ބުނެ އެވެ.\n1 އޮކްޓޫބަރު 2016 އިން ފެށިގެން ޓޫރިސްޓް ގެސްޓްހައުސްތަކުގައި ތިބޭ ޓޫރިސްޓުންގެ އަތުން ވެސް، އެ ތަނުގައި ހޭދަކުރާ ކޮންމެ ދުވަހަކަށް މީހަކަށް ތިން އެމެރިކާ ޑޮލަރުގެ ރޭޓުން ގްރީން ޓެކްސް ނަގަ އެވެ.\nދިވެހިންނާއި ރެސިޑެންޓް ޕަމިޓް އޮންނަ ބިދޭސީންގެ އަތުން މި ޓެކްސް ނުނަގާނެ އެވެ. އެހެންކަމުން މިފަދަ ފަރާތްތައް އެއްވެސް ޓޫރިސްޓް ރިޒޯޓެއް، ހޮޓަލެއް، އުޅަނދެއް ނުވަތަ ގެސްޓްހައުސްއެއްގައި ތިބިކަމުގައިވީ ނަމަވެސް ގްރީން ޓެކްސް ނެގުން މަނާވާނެ އެވެ.\nމީރާފިނޭންސްފިނޭންސް މިނިސްޓްރީގެ ދާއިރާޓެކްސް


Azal ge hiyvaru, enmenah bodu filaavalheh!\nއަޒަލްގެ ހިތްވަރު، އެންމެނަށް ބޮޑު ފިލާވަޅެއް!\nހިތްވަރު އެލުވާނުލާއި ހާސިލުކުރަން ބޭނުންވާ ހުވަފެން ހަގީގަތަކަށް ހެދުމަށް ބުރަ މަސައްކަތްކޮށް އަޒަލް މި ވަނީ ބޮޑު މިސާލެއް ދައްކާފަ އެވެ. ނާކަމިޔާބީގައި ހިތްވަރުކޮށް ހުވަފެން ހަގީގަތަކަށް އޭނާ ހަދައިފި އެވެ.\nރާއްޖޭގައި ބާއްވަމުން އަންނަ އެންމެ ބޮޑު ފްރެންޗައިޒް ރިއަލިޓީ ޝޯ މޯލްޑިވިއަން 2016 ވަނަ އަހަރު ފެށުނީއްސުރެ ގެނެސްދިން ތިން ސީޒަނުގައިވެސް އަޒަލް ބައިވެރިވި އެވެ. ފުރަތަމަ ސީޒަންގައި އަޒަލް އޮޑިޝަނުން ކެޓީ ޖަޖުންނަށް އޭރު އަޒަލް އައިޑޮލްގެ ޕްލެޓްފޯމަށް ތައްޔާރު ނޫން ކަމަށް ފެންނާތީ އެވެ.\nއައިޝަތު އަޒަލް އަލީ ޒާހިރު، ތިން ވަނަ މޯލްޑިވިއަން އައިޑޮލް -- | ފޮޓޯ: ޓުވިޓާ\nއައްޑޫ ފޭދޫއަށް އުފަން އަޒަލް، 18، އިތުރު ހިތްވަރަކާއެކު ދެ ވަނަ ސީޒަންގައިވެސް ބައިވެރިވި އެވެ. އެ ސީޒަންގައި ޕިއާނޯ ރައުންޑާ ހަމައަށް ދިޔަ އެވެ. ޕިއާނޯ ރައުންޑުން އަޒަލްއަށް ޖެހުނީ ޝޯއިން ވަކިވާށެވެ.\nދެ ސީޒަންގައި ނާކަމިބާއާއި ކުރިމަތިލާން ޖެހުނު ނަމަވެސް އަޒަލް އުއްމީދު ކަނޑައެއް ނުލި އެވެ. ތިން ވަނަ ސީޒަންގައި ބައިވެރިވެ އޭނާގެ ލަވަކިޔުމުގެ ހުނަރު ހުރިކަން ސާބިތުކޮށްދީ އެންމެ ހައިރާންކޮށްލި އެވެ. އެންމެފަހުން ސީޒަން ތިނެއްގެ އަޑޮލްއަކަށް ހޮވުނީ އަޒަލް އެވެ.\nއަޒަލްއަށް މި ލިބުނު ކާމިޔާބީގައި އޭނާ އެންމެ ބޮޑު ޝުކުރެއް އަދާކުރީ މައިންބަފައިންނަށެވެ. ހާއްސަކޮށް އޭނާގެ މަންމައަށެވެ. މިދިޔަ ކޮންމެ ސީޒަނެއްގައިވެސް އޭނާއަށް ހިތްވަރުދޭން އެންމެ ގާތުގައި ހުރީ މަންމަ އެވެ. ރަހުމަތްތެރިންނާއި ފޭނުންގެ ސަޕޯޓަށް އޭނާ ޝުކުރު އަދާކުރި އެވެ.\nއައިޑޮލްގެ ޓައިޓަލް ގެންދިއުމުން އަޒަލްއަށް ގޯލްޑެން ޓްރޮފީއަކާއި ދެ ލައްކަ ރުފިޔާގެ ފައިސާގެ އިނާމު ލިބިފައިވެ އެވެ. އަމިއްލަ އަލްބަމެއް ރެކޯޑުކުރުމުގެ ފުރުސަތުގެ އިތުރުން ސްޕޮންސަރުންގެ ފަރާތުން ތަފާތު އަގުހުރި ހަދިޔާތައް ލިބިފައިވެ އެވެ.\nމި ސީޒަންގެ ރަނަރަޕްއަކަށް ހޮވުނީ އައިމިނަތު ސައިނާ މުހައްމަދު ރަޝީދު އެވެ. ދެ ވަނަ ރަނަރަޕްއަކަށް ހޮވުނީ މަރިޔަމް މައީޝާ އެވެ.\nއެކިރާގަށްފަހު އުމަރުގެ ލަވައިގެ އުމުރު ހަމަވީ!


އައްޑޫސިޓީގެ ހިތަދޫ އަދި ފުވައްމުލަކުގައި ޙިމާޔަތް ކުރެވިފައިވާ ސަރަޙައްދުތަކުގައި އިކޯ ޓޫރިޒަމް ކުރިއަރުވައި، ކުޅިތައް ބެލެހެއްޓުމާއި، ފެން ހިންދާ ނިޒާމު ފަރުމާކޮށް ރަނގަޅު ކުރުމުގެ މަޝްރޫޢުގެ އެއްބަސްވުމުގައި ސޮއިކުރެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު އަލްފާޟިލް މުޙަންމަދު ވަޙީދުއްދީން ދެއްކެވި ވާހަކަފުޅު - The President's Office\nއައްޑޫސިޓީގެ ހިތަދޫ އަދި ފުވައްމުލަކުގައި ޙިމާޔަތް ކުރެވިފައިވާ ސަރަޙައްދުތަކުގައި އިކޯ ޓޫރިޒަމް ކުރިއަރުވައި، ކުޅިތައް ބެލެހެއްޓުމާއި، ފެން ހިންދާ ނިޒާމު ފަރުމާކޮށް ރަނގަޅު ކުރުމުގެ މަޝްރޫޢުގެ އެއްބަސްވުމުގައި ސޮއިކުރެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު އަލްފާޟިލް މުޙަންމަދު ވަޙީދުއްދީން ދެއްކެވި ވާހަކަފުޅު\n7 މޭ 2013، ރިފަރެންސް: PRO/NRWD/2013/5\nاللّـه سبحـانـه وتعـالى އަށް ޙަމްދާއި ޝުކުރުކުރަން. އަދި ތަޢުލީމުގެ ނޫރު އަޅުގަނޑުމެންނާ ހަމައަށް ގެނެސްދެއްވި مُحَمَّـد صـلّى الله علـيـه وسـلّم އަށް ޞަލަވާތާއި ސަލާމް ލެއްވުން އެދި ދުޢާކުރަމުން އަދި އެ މާތް ސާހިބާގެ އާލު އަޞްޙާބުން ޝާމިލްކުރަން.\nމިނިސްޓަރ އޮފް އެންވަޔަރަންމަންޓް އެންޑް އެނަރޖީ ޑޮކްޓަރ ޝަކީލާ. މިނިސްޓްރީގެ ވަރަށް ހީވާގި ބޭފުޅުން. އަދި މި ޕްރޮޖެކްޓް ހިންގަވާ ސްޕޭންގެ ހިޑްރިއާގެ ފަރާތުން ވަޑައިގެން ތިއްބެވި މެހްމާނުން. އަދި އަޅުގަނޑުމެންގެ ހީވާގި ކައުންސިލް މެންބަރުން. ކައުންސިލްގެ ރައީސް. އަދި މިކަމުގައި ބައިވެރިވެވަޑައިގަންނަވާ އެންމެހާ ބޭފުޅުން. ވަޑައިގެން ތިއްބެވި ހުރިހާ ބޭފުޅުން.\nއާދެ! އަޅުގަނޑުމެންނަށް ފެނިގެން މިދަނީ، ސަތޭކަ އެތައް އަހަރެއް ވަންދެން އަޅުގަނޑުމެން އެއްވެސް ބޭނުމެއް ނުހިފޭ ކަމަށް ހީކުރި އަދި އަޅުގަނޑުމެންނަށް އެއިން އެއްވެސް ފައިދާއެއް ނުނިކުންނާނެ ކަމަށް ގަބޫލުކުރެވި އަދި އެތަންތަނަކީ އެހެން ބޭއްވުމަށްވުރެ ފަސްއަޅައި ފޮރުވާލުން މާ ރަނގަޅު ތަންތަން ކަމަށް އަޅުގަނޑުމެންނަށް ހީވެގެންދިޔަ އެތައް ޒަމާނެއް ވަންދެން، އެއީ މުޅިން ކުށް، ނުބައި ހީއެއްކަމަށް އަޅުގަނޑުމެންނަށް ފެނިގެންދާތަން.\nއާދެ! މިއީ އަޅުގަނޑަށް ހީވަނީ ވަރަށް މުހިންމު ފިލާވަޅެއްހެން މުޅި ޤައުމުގެ ހުރިހާ ފަންނަކަށްވެސް ލިބިގެންމިދާ. ހުސްއެކަނި މިގޮތަކުން ނޫން. މިއިން އެނގޭ އެއްޗަކީ، މާތްﷲ ދުނިޔޭގެ ރަށެއްގައި، ޤައުމެއްގައި، ބިމެއްގައި ލައްވަވާފައި ނެތޭ، އެ ޤައުމަކަށް، އެ ބިމަކަށް ބޭނުންނުވާ ތަނެއް، ބޭނުންނުވާ އެއްޗެއް. އެއީ އަޅުގަނޑުމެންނަށް މިއިން މިއަދު އެނގިގެންމިދާ އެއްޗަކީ. އިންސާނުންނަށްވަނީ ޢިލްމު އުނގެނުމުގެ ބާރު ދެއްވާފައޭ. އެހެންވީމާ، މިކަމުން އަޅުގަނޑުމެން މި މަޢުލޫމާތުތައް ހޯދައި، އޭގެ ފައިދާއާއި، އޭގެ ބޭނުން އަޅުގަނޑުމެން ކުރާންވީ. މަސައްކަތްކޮށް އަޅުގަނޑުމެން އެކަމުން ކާމިޔާބު ހޯދަން މަސައްކަތް ކުރީމާ، މާތްﷲ އަޅުގަނޑުމެންނަށް ކާމިޔާބު ދެއްވާނެކަން އަޅުގަނޑުމެންނަށް މި ފެންނަނީ.\nއާދެ! މިވާހަކަ އަޅުގަނޑުމެން މީގެ ގާތްގަނޑަކަށް ސާޅީހަކަށް އަހަރު ކުރީގައި ދެއްކިނަމަ، ހަމަގައިމުވެސް މީހުން ބުނާނެ، ހާދަހާ މޮޔަ މީހެކޭ އެއީ. އަޅުގަނޑު ހަނދާންހުރޭ، ތަންކޮޅެއް ކުރީގައި، ފެނަކީ މާތްﷲ ދެއްވާފައިވާ ނިޢުމަތެއް ކަމުގައިވިޔަސް، އެވެސް އެ ބޭނުންކުރަންޖެހޭނީ ބަލައިގެނޭ. އެދުވަހު ބައެއް ބޭފުޅުން ވިދާޅުވި، ނިޢުމަތް ދެއްވާ ފަރާތުން ނިޢުމަތް ދެއްވާނޭ. ބޭނުންކުރާ މީހުން ބޭނުންކުރަންވީއޭ. އެކަމަކު މިއަދު އަޅުގަނޑުމެންނަށް އެބަ އެނގޭ، ދެއްވާ ކޮންމެ ނިޢުމަތަކީ، އެ ފައިދާހުރި އަގުހުރި ގޮތެއްގައި އަޅުގަނޑުމެން ބޭނުންކުރަންޖެހޭ އެއްޗެއްކަން. އަދި އަޅުގަނޑުމެންނަށް އެބަ އެނގޭ، އެ ބޭނުންކުރާއިރުގައި، ދެން އަންނަ ޖީލަކަށް، އެ ވާރުތަވާގޮތަށް، ޙިއްޞާ ކުރެވޭގޮތަށްކަން އެ ބޭނުންކުރަންޖެހެނީ. އޭގެ މާނައަކީ، އަޅުގަނޑުމެން ގަބޫލުކުރަންޖެހޭނެ، މިއަދު އަޅުގަނޑުމެން މިދުނިޔޭގައި ތިއްބަސް، މާދަމާ އަޅުގަނޑުމެން މިދުނިޔެއަކު ނުތިބޭނެކަން. ދެން އަންނަ ޖީލަކަށް އަޅުގަނޑުމެން ޙިއްޞާކުރަން ޖެހޭނެކަން، މާތްﷲ އަޅުގަނޑުމެންނަށް ދެއްވި ނިޢުމަތް.\nމީގެ ވަރަށް ރީތި، ވަރަށް ރަނގަޅު މިސާލެއް، މި ފެނިގެން މިދަނީ. އެހެންވީމާ، މިކަމަށްޓަކައި ޝަކީލާ، އާދެ! މިނިސްޓަރ އެކުރައްވާ އަގުހުރި މަސައްކަތަށް، އަޅުގަނޑު ހަމަ ހިތުގެ ފުންމިނުން ތާއީދުކުރަން. އަދި އެ ޓީމުގައި ޕްރެޒެންޓް ކުރައްވަން ވަޑައިގެންނެވި ބޭފުޅާ، މަޢާފު ކުރައްވާ، އަޅުގަނޑު އެބޭފުޅާގެ ނަންފުޅު ހަނދާނެއް ނެތް. އެހެން ނަމަވެސް، ވަރަށްގިނަފަހަރު މިތާ ވަރަށް ރަނގަޅު ޕްރެޒެންޓޭޝަންސް އަޅުގަނޑުމެންނަށް ދެއްވާ. އަދި ސަލީމްވެސް ދެއްވި. އެހެން ބޭފުޅުން، ސްޓޭޓް މިނިސްޓަރުންވެސް، އެހުރިހާ ބޭފުޅުން. އަޅުގަނޑަށް ހީވަނީ މިއަދު އެހެން މިނިސްޓްރީތައް އެބަ ގަބޫލު ކުރަންޖެހޭހެން، އެންވަޔަރަންމަންޓް މިނިސްޓްރީގެ މަސައްކަތްޕުޅު، އެއީ ނަމޫނާ މިނިސްޓްރީއެއްކަން ގަބޫލުކޮށްގެން، އެ މިޞްރާބަށް މަސައްކަތް ކުރަން. މިނިސްޓްރީ ސިޔާސީވެގެން ނުވާނެކަން. މިނިސްޓްރީ ވާންޖެހޭނީ، ނަތީޖާ ކާމިޔާބުކުރެވޭ ބަޔަކަށް. ނޫނީ އިޤްތިޞާދީ ކާމިޔާބުތަކެއް ކުރާ ބަޔަކަށްކަން މިނިސްޓަރުންނާއި މިނިސްޓްރީ ވާންޖެހޭނީ. އެކަން ވަރަށް ރަނގަޅަށް އަޅުގަނޑުމެންނަށް ސާބިތުވެގެން ހިނގައްޖެ. ޕާޓީ ޕްލެޓްފޯމަކީ ވަކި އެއްޗެއް. މިނިސްޓްރީއަކީ އެންމެންގެ، ހުރިހާ ރައްޔިތުންގެ މިނިސްޓްރީ. އެކަން އަބަދުވެސް ހުރިހާ މިނިސްޓްރީން ހަނދުމަފުޅު ކުރައްވަންޖެހޭނެ. އެއްވެސް އެއް މިނިސްޓްރީއަކީ ވަކި ޕާޓީއެއްގެ މިނިސްޓްރީއެއް ނޫން. ޝައްކެއްނެތް. މިއަދު ރައްޔިތުންގެ މަޖިލީހުގެ އެންމެ މެންބަރަކުކަންނޭނގެ މި އިންނެވީ. ނިޒާމީ ނުކުތާ ނުނަންގަވާތި. މައުޟޫޢުން ކުޑަކޮށް އަޅުގަނޑަށް ބޭރުވެވެނީ. އެހެން ނަމަވެސް، މިއީ ޙަޤީޤަތަކީ. އެހެންވީމާ، މިއަދު އަޅުގަނޑުމެން ގަބޫލުކުރަންޖެހޭނެ، މިކަހަލަ ކަންތައްތައް މި ޤައުމުގައި ކުރީމަ، އެއިން ލިބޭ ފައިދާ.\nފައިދާއެއް ދެމިއޮންނާނީ، އެއީ އިޤްތިޞާދީ އުޞޫލުތަކުގެ ތެރެއިން. ކޮންޑިއުސިވް އިކޮނޮމިކް އެންވަޔަރަންމަންޓް ކްރިއޭޓް ކުރެވުނީމަ. އޭގެ މާނައަކީ، ދެމިއޮންނަނިވި އިޤްތިޞާދީ މާޙައުލެއް އަޅުގަނޑުމެންނަށް އުފެއްދިގެނޭ، އަޅުގަނޑުމެނަށް ފައިދާހުރި ގޮތެއްގައި، އެކަން ދެމެހެއްޓޭނީ. އަދި އޭގެ ފައިދާ އެހެން މީހުންނަށް ކޮށްގެން. އެހެންވީމާ، މިއީ އަޅުގަނޑު ދަންނަވާނީ، މިހާތަނަށް އަޅުގަނޑުދިޔަ ޖަލްސާތަކުން އަޅުގަނޑަށް ފެނިގެންދިޔަ އަދި އެންމެ ކާމިޔާބު އެއް ބައްދަލުވުން ކަމުގައި އަޅުގަނޑު ހަމަ ފާހަގަކޮށްލަން ބޭނުން. ދެން މީގައި ފާހަގަކޮށްލަން ބޭނުންވާ އަނެއް ނުކުތާއަކީ، މީގެތެރޭގައި ކުރިން ވާހަކަ ދެއްކެވި ބޭފުޅުން ވަރަށްގިނަ މައުޟޫޢުތަކަށް ވާހަކަ ދައްކަވައިފި. އަޅުގަނޑު އެހެންވީމާ ތަކުރާރެއް ނުކުރާނަން. އެހެން ނަމަވެސް، ކައުންސިލަރުންގެ ރޯލް. ސިޓީ ކައުންސިލް، އަތޮޅު ކައުންސިލް، ރަށު ކައުންސިލް. މިކަންތައް އަޅުގަނޑުމެން ފުރަތަމަ ފެށްޓީ، މިއަދު މި ތިޔަބޭފުޅުން ތިޔަ ޙާޞިލު ކުރައްވާ މަޤްޞަދުތައް ޙާޞިލު ކުރުމަށްޓަކައި، އެނޫން އެއްވެސް ބޭނުމެއްގައެއް ނޫން. އެބޭފުޅުންނަކީ، ވަޠަން، ޤައުމު، ރަށް، އަތޮޅު ކުރިއެރުވުމަށް އެންމެ އެކަށީގެންވާ ބޭފުޅުންނަކީ، އެބޭފުޅުން ކަމަށްވާތީވެ، މަޝްވަރާގެ މަތިން އެބޭފުޅުން އެކަންތައް ކުރެއްވުމަށްޓަކައި.\nއާދެ! މިއަދު މި ވާހަކަ ދެއްކެވި ހުރިހާ ބޭފުޅުންވެސް ވަކިން ޚާއްޞަ ގޮތެއްގައި، ސްޕޭންގެ ކުންފުނީގެ ފަރާތުން ވާހަކަ ދެއްކެވި ބޭފުޅާ އެ ވިދާޅުވީ، މަޝްވަރާ އެކުރެއްވި ފަރާތްތައް، އާދެ! މިއީވެސް އަޅުގަނޑުމެން ސަރުކާރުގެ ސިޔާސީ މަޤާމުތަކުގައި ތިއްބެވި ބޭފުޅުންވެސް ހަމަ ދަސްފުޅުކުރައްވަންވީ ކަމެއް. ނިކަން ބައްލަވާ. 120 ކިޔަވާ ކުދިންނާ މަޝްވަރާކުރިއޭ. އެއީ ކީއްވެގެންތޯ؟ މާދަމާގެ މުސްތަޤްބަލް ކަމަށްވާތީ. މާދަމާ ވެރިކަމުގައި ތިބޭނީ އެމީހުން ކަމަށްވާތީވެ. އަޅުގަނޑުމެންނެއް ނޫން ކަމަށްވާތީވެ. އެހެންވީމާ، މަޝްވަރާގެ މަތިން ކާމިޔާބެއް ކުރެވޭނީ. އަޅުގަނޑުމެން ހިތްހަމަނުޖެހި، މުޖްތަމަޢު ހަލަބޮލިވަނީ ކީއްވެގެންތޯ؟ ރަނގަޅު ގޮތުގައި މަޝްވަރާ ނުކުރެވޭތީ. އެހެންވީމާ، މިއަދު އަޅުގަނޑުމެންނަށް މިސާލެއްގެ ގޮތުން މި ފެނިގެންދަނީ، ރަނގަޅު މަޝްވަރާގެ ތެރެއިން ކާމިޔާބުތަކެއް ހޯދޭނެކަން. ނަތީޖާތަކެއް ނެރެވޭނެކަން. އަދި އެ ނަތީޖާތަކަކީ، ދެމިއޮންނަނިވި އެތައް ޤަރުނަކަށް ވާސިލުވެގެންދާނެ ނަތީޖާއެއް، ފައިދާތަކެއް ކަމަށް އަޅުގަނޑުމެންނަށް މިއަދު ފެނިގެން މިދަނީ.\nވީމާ، އަޅުގަނޑު ދަންނަވާނީ، މިފަދަ ޕްރޮޖެކްޓްތައް އެންވަޔަރަންމަންޓް މިނިސްޓްރީން ހިންގަވާ، މިކަމުގައި މިއަދުގެ ސަރުކާރުން އަޅުގަނޑުމެން މިތިބީ، ތިޔަބޭފުޅުންނަށް މިކަން ކުރެއްވުމުގައި ދިމާވާ ކޮންމެ ދަތިކަމެއްގައި، އަޅުގަނޑުމެން އެހީތެރިކަންދީގެން، އެކަން ކުރުމަށް ތިޔަބޭފުޅުންނަށް އެހީވެދޭން ތައްޔާރަށޭ. އަޅުގަނޑު ހަނދާން އެބަހުރި. އަޅުގަނޑު ހަމަ ވަރަށް އިހަކަށްދުވަހުވެސް މިނިސްޓަރު އެކި މައްސަލަ ކެބިނެޓަށް ގެންނަވައިގެން މަޝްވަރާ ކުރައްވަމުން ގެންދަވާނެ. އަދި ސަލީމްވެސް ވަރަށް ބޮޑެތި ޕްރެޒެންޓޭޝަންވެސް، ކެބިނެޓްގެ ވާރކިންގ ކޮމިޓީއަށްވެސް ދެއްވާ. އަޅުގަނޑުމެން ގަބޫލުކުރަންޖެހޭނެ ޙަޤީޤަތަކީ، އެންވަޔަރަންމަންޓަކީ މިއީ ދެންމެގައި ޝަކީލާގެ ވާހަކަފުޅުގައިވެސް އެވިދާޅުވިގޮތަށް، އެންމެނަށް ވިސްނޭ އެއްޗެއް ނޫން. އެންމެނަށް ގަބޫލުކުރެވޭ އެއްޗެއް ނޫން. އެންމެން އޭގެ މައްޗަށް ޚިޔާލުކުރާ އެއްޗެއް ނޫން. އެހެން ނަމަވެސް، މިއަދު އަޅުގަނޑުމެން، ޚާއްޞަކޮށް، ޓޫރިޒަމް އިންޑަސްޓްރީގައި އުޅޭ މީހުންނަށް، މިކަން ވަރަށް ބޮޑަށް އިޙްސާސް ކުރެވޭ. އަޅުގަނޑުމެން އެތައް ބޮޑު އަގެއްގައި، ބޭރު ކުންފުނިތަކާއި ދިވެހި ކުންފުނިތައް، ބޭރުގެ ފަތުރުވެރިންނަށް މި ވިއްކަނީ ހަމައެކަނި އެންވަޔަރަންމަންޓް. އެނޫން އެއްވެސް އެއްޗެއް ނޫންކަން.\nއެހެންވީމާ، އެ އެންވަޔަރަންމަންޓް އަޅުގަނޑުމެން ސަލާމަތްނުކޮށް، ދެން އަޅުގަނޑުމެން ސަލާމަތް ކުރަންވީ ކޮން އެއްޗެއްތޯއޭ، އަޅުގަނޑުގެ ސުވާލަކީ. އެންވަޔަރަންމަންޓް ހަލާކުވެގެން ހިނިގައްޖެއްޔާ، ދެން އަޅުގަނޑުމެންނަށް އެ އިޢާދައެއް ނުކުރެވޭނެ. ޕާޓީއެއް އުވިގެންދިޔަސް ޕާޓީއެއް ހެދިދާނެ. އެހެންވީމާ، އަޅުގަނޑުމެން މިއަދު ވިސްނާލަންޖެހޭނެ، އަޅުގަނޑުމެން މުހިންމުކަންދޭންވީ ކޮންކަމަކަށްކަން. ކޮން މިޞްރާބަކަށްކަން އަޅުގަނޑުމެން ދާންވީ. މި ޤައުމު ސަލާމަތް ކުރުމުގައި، އެންމެން އެކަތިގަނޑަކަށްވާންވީ، އަޅުގަނޑުމެންގެ ޤައުމުގައި މާތްﷲ ދެއްވާފައި މިއޮތް އަގުހުރި ނިޢުމަތްތައް ސަލާމަތް ކުރުމަށްކަން އަޅުގަނޑުމެން އެކަތިގަނޑަކަށްވާންވީ. މިކަމުގައި ތަފާތު ޚިޔާލުތަކަކަށްވެސް، ޚިޔާލުތަކުގައި ތިބޭ މީހުންނަށްވެސް އެކަތިގަނޑަކަށްވެވިދާނެ. އެއީ ކީއްވެގެންތޯ ނުވެވޭންވީ. އަނެއްކާ އަޅުގަނޑުމެންނަށް މަޖުބޫރު މިއަދު، އަޅުގަނޑުމެންގެ އެންވަޔަރަންމަންޓް ސަލާމަތް ކުރުމަށްޓަކައި ނުވަތަ މިފަދަ މަޝްރޫޢުތައް ހިންގުމަށްޓަކައި އެންމެން އެކަތިގަނޑަކަށްވެގެން، އެކައްޗެއް ކިޔަން. ޚާއްޞަކޮށް، ކައުންސިލްތަކުގެ ބޭފުޅުން ކިތަންމެ ޚިޔާލު ތަފާތުވިޔަސް، ރަށުގެ ކުރިއެރުމަށް، އަތޮޅުގެ ކުރިއެރުމަށް ޚިޔާލު ތަފާތުވާންވެއްޖިއްޔާ، އޭގެ ނިކަމެތިކަން ލިބޭނީ، ރައީސް ވަޙީދަކަށް ނޫން. އަދި ރައީސް ނަޝީދަކަށްވެސް ނޫން. އަދި ރައީސް މައުމޫނަކަށްވެސް ނޫން. ހަމަ ނިކަމެތި ރައްޔިތުންނަށް. ރަނގަޅަށް ހަނދުމަފުޅު ކުރައްވާތި އެކަން އިނގޭތޯ. ޚިޔާލު ތަފާތުވާންޖެހޭނެ. ޚިޔާލު ތަފާތުވުމަކީ މުއްސަނދިކަމެއް. އެހެން ނަމަވެސް، ރަށް ކުރިއެރުވުމުގައި ޚިޔާލު ތަފާތު ނުކުރައްވާތި. އަތޮޅު ކުރިއެރުވުމުގައި ޚިޔާލު ތަފާތު ނުކުރައްވާތި. އޭގެ ނިކަމެތިކަން އިޙްސާސް ކުރައްވަން ޖެހޭނީ، މި ޖީލުގަޔާއި ދެން އަންނަން އޮތް ޖީލުގެ ދަރިންނަށް. އެހެންވީމާ، އަޅުގަނޑުމެން މިކަމުގައި އެކައްޗެއް ކިޔައި، އެކީގައި މަސައްކަތްކޮށް، ޚާއްޞަކޮށް، އެންވަޔަރަންމަންޓް މިނިސްޓްރީއަށް ތާއީދު ކުރަންވީ. އެހެން ނޫންތޯ ޝަކީލާ.\nއާދެ! މިފަދަ ކޮންމެ ޕްރޮޖެކްޓެއްވެސް ކުރިއަށް މިދަނީ، މިއަށްވުރެ އިތުރު ތަޖުރިބާތަކެއް ލިބިފައި ހުރި، މިއަށްވުރެ އިތުރު މަޢުލޫމާތުތަކެއް އުނގެނިފައި ތިބި ބައެއްގެ އެހީގައި. އެގޮތުން މިއަދު ޔޫރަޕިއަން ޔޫނިއަން އަދި އޮސްޓްރޭލިއާއިން އަދި ވާރލްޑް ބޭންކުން، މިފަރާތްތަކުން އަޅުގަނޑުމެންނަށްވަނީ އެހީތެރިވީދީފައި. އެކަން އަޅުގަނޑުމެން ގަބޫލުކުރަންޖެހޭނެ. އެ އެހީތަކުން ނަތީޖާއެއް ނެރެންޖެހޭނެ. ތަންކޮޅެއް ކުރީގައި އޮތް، އެންވަޔަރަންމަންޓް މިނިސްޓްރީގެ މީޓިންގގައި، އަޅުގަނޑު ހަނދާންވޭ، އަޅުގަނޑު ދެންނެވި ހަނދާން، މާޒީގައި އަޅުގަނޑުމެންނަށް ފެނިފައޭ މިހުރީ، ވަރަށްގިނަ އެހީތަކާ އެއްޗެހި މިހެން ލިބޭތަން. ދެން ގިނަފަހަރަށް އަޅުގަނޑަށް ބުނެވެނީ، ރައްޔިތުން ކައިރިގައި ގޮއްސަ. އަޅުގަނޑުވެސް މިއީ އެޓޮލްސް މިނިސްޓްރީގައި ހުރި މީހަކަށްވާތީ މިދަންނަވާލީ. މިއީ އަހަރުމެން ސަރުކާރުން ދެއްވާ އެއްޗެއްސޭ. މިއަކަށް އެއްވެސް އަގެއް ނުނަގާނެ. މިއަކަށް އެއްވެސް އުޖޫރައެއް ނޯންނާނެ. ކިހިނެއްތޯ ފާޚާނާގެ ނިޒާމެއް އުޖޫރަ ނުދީ ހިންގަނީ. ކިހިނެއްތޯ ކުނި ނައްތާލުމުގެ ކަމެއް، މަޝްރޫޢެއް އުޖޫރީނުދީ ހިންގަނީ. މި ވިސްނުން އަޅުގަނޑުމެންނަށް ވިސްނައިދެވިފައި ކުރީގައި ހުރީމާ، މިއަދު އަޅުގަނޑުމެންނަށް އެ ވިސްނުން ނައްތާލަންދަތީ. އަޅުގަނޑުމެން މަސައްކަތް ކުރަންވީ، މިގޮތަށް ލިބޭ އެހީ، ދެމިއޮންނަނިވި ގޮތަކަށް، އެ ދެމެހެއްޓޭތޯ. އެހެން ދެމެހެއްޓޭނީ، އިޤްތިޞާދީ ގޮތުން ފައިދާހުރި ގޮތަކަށް އެކަން ކޮށްގެން. އެ ކުނި އުފައްދާ ފަރާތުންވެސް، އަދި އެ ފާޚާނާތައް ބޭނުންކުރާ ފަރާތުންވެސް ނުވަތަ ފެންވެސް ބޭނުންކުރާ ފަރާތުންވެސް އެކަމުގައި އެއީ އުޖޫރައެއް ދޭންޖެހޭ އެއްޗެއްކަން ހަނދާންކޮށް، އޭގެ ޒިންމާދާރު ރައްޔިތުންނަށް ރައްޔިތުންވެސް ވެގެން. އަޅުގަނޑުމެން ގަބޫލުކުރަންޖެހޭނެ ޙަޤީޤަތަކީ، ރަށެއް، ޤައުމެއް، ވަޠަނެއް ކުރިއަށްދާނީ، އެ ރައްޔިތުންތަކަކަށް މަގުތައް ފަހިވެގެން. އެ މަގުތަކުގައި އެމީހުން މަސައްކަތްކޮށްގެން، ކާމިޔާބު ހޯދައިގެން. އެކަށީގެންވާ މުސާރަ ލިބިގެން. އެއްވެސް ތަފާތެއްނެތި، މިއީ ހައްތަހާ އިންސާނުން ކަމުގައި ދެނެގެން. އެކަމަކު ތިމަންވެސް ޒިންމާދާރުވެ، އެކަން ދަމަހައްޓަން ބޭނުންކަމަށްވަންޏާ، އެއަށް ކުރަންޖެހޭ ޙިއްޞާތަކެއްވެސް ހުރިކަން ރައްޔިތުންވެސް ހަނދާންކޮށްގެން. އެހެން ނޫނީ މިކަންކަމެއް ދެމިއެއް ނޯންނާނެ. ދެމިއޮންނަނިވި ގޮތަކަށް މިކަންތައްތަކެއް ނުކުރެވޭނެ.\nއާދެ! އެހެންވީމާ އަޅުގަނޑު ދަންނަވާލާނީ، ބޭރުން ކިތަންމެ އެހީތަކެއް ލިބުނަސް، މިއެހީތައް ދެމިއޮންނަނިވި ގޮތަކަށް ބޭނުންކުރުމުގެ ސިޔާސަތާއި އުޞޫލުތަކާއި ރޭވުން، އެ ރާއްވަވަންޖެހޭނޭ ސަރުކާރުގެ މަޤާމުތަކުގައި ތިއްބެވި ބޭފުޅުން. ނުވަތަ މިނިސްޓްރީތަކުގައި ތިއްބެވި ބޭފުޅުން. އެކަން ރައްޔިތުންނަށް ވިސްނައިދެއްވައި، މިހެންކަން މިވަނީ. އެކަންތައް އުނގަންނައިދިނުމަކީ އެއީ އެ މިނިސްޓްރީއަކުން ނުވަތަ އެ ޑިޕާޓްމަންޓަކުން ކުރަންޖެހޭނެ ކަމެއް.\nއާދެ! މިގޮތުން އަޅުގަނޑު ހަމަ ފާހަގަކޮށްލަން. މި ޕްރޮޖެކްޓްތަކުގައި ތަފާތު އެކިއެކި ބޭފުޅުން ވާހަކަ ދެއްކެވިއިރުވެސް ވިދާޅުވެއްޖެ، ކައުންސިލްތަކުގެ ފުރިހަމަ އެއްބާރުލުން ދިން ވާހަކަ. އަދި އެއާއެކު ރައްޔިތުންގެ އެއްބާރުލުން ލިބުނު ވާހަކަ، ދެންމެގައި ވާހަކަ ދެއްކެވި ސްޕޭންގެ ބޭފުޅާވެސް ވިދާޅުވެއްޖެ. މިއީ އަޅުގަނޑު ހަމަ ޙަޤީޤަތުގައިވެސް ވަރަށް އުފާކުރާ ކަމެއް. އެއީ ކައުންސިލްތައް އުފެއްދި މަޤްޞަދު، މަޑުމަޑުން ނަމަވެސް، އެބަ ކާމިޔާބުވަމުން އަންނަކަމުގެ ކޮޅުމަތި އެބަފެނޭ މިހާރު. އެހެންވީމާ، އެ އާޚިރު ނަތީޖާވާންޖެހޭނީ، މިކަންކަމަކީ މިނިސްޓްރީން އިސްނަގައިގެން ކުރާ ކަމެއް ނޫންކަމަށްވެ، މިކަންކަމަކީ ކައުންސިލްތަކުން އިސްނަގައިގެން ކުރާ ކަންތައްތަކަށްވާ ދުވަހެއް، މި ޤައުމުގައި ޤާއިމްވާ ދުވަސް އެއީ ޙަޤީޤީ ޑިމޮކްރަސީއަކީ. ޙަޤީޤީ ޑިމޮކްރަސީއަކީ މަރުތޭލަކުން ސަރުކާރު ބޮލުން ޖަހާފައި އިށީންނާށޭ ބުނުމެއް ނޫން. ޙަޤީޤީ ޑިމޮކްރަސީއަކީ ރައްޔިތުންނަށް ވިސްނި، ރައްޔިތުންނަށް އެނގިގެން، އެކަންކަމާ އިސްވެ ނަގާ ކުރިއަށް ގޮސްގެން އެމަސައްކަތް ކުރުން. އެހެން ނަމަވެސް، އެ މަގުފަހިކޮށްދިނުމުގައި، އުނގަންނައިދިނުމުގައި، ވިސްނައިދިނުމުގައި ވަރަށްބޮޑު ޒިންމާއެއް ސަރުކާރަށް އެބައޮތް. އެ މަސްއޫލިއްޔަތު އަޅުގަނޑު އުންމީދު ކުރަނީ، އެލް.ޖީ.އޭ.އިންނާއި، އަދި މިނޫންވެސް ފަރާތްތަކުން ނަންގަވައިގެން ކައުންސިލްތަކަށް އެ މަޢުލޫމާތު ދެއްވައި، އެގޮތަށް ކުރިއަށް ގެންދަވާނެ ކަމަށް. އެއީ އަޅުގަނޑުމެންނަށް އެނގޭ، ޑިމޮކްރަސީގެ ވާހަކަ ކިތަންމެވަރަކަށް ދެއްކިޔަސް، ރައްޔިތުންނަށް ނުވަތަ ކައުންސިލްތަކަށް މިކަން ފުރިހަމައަށް އެނގިގެން ނޫނީ، ޙަޤީޤީ ޑިމޮކްރަސީ ޤާއިމެއް ނުކުރެވޭނެ. ޙަޤީގަތުގައި ޑިމޮކްރަސީއެއް ގެންނަން ބޭނުންވާއިރުގައި، ގެނައުމުގެ ކުރީގައި އެތައްއެތައް މަރްޙަލާއެއް ކަޑައްތު ކުރަންޖެހޭ. އެހެން ނަމަވެސް، މި ޤައުމުގައި މިވީގޮތަކީ، އޮޑިދޮށުން ޖަހާލީ. އެހެންވީމާ، ޑިމޮކްރަސީ އައީ. އެހެންވީމާ، ދެން ޖެހޭނީ އަޅުގަނޑުމެން މިއަދު އުނގަންނައިދީގެން އެކަން ދަސްކޮށްދޭން. އެހެން ނޫނިއްޔާ، އެކަކު އަނެކަކަށް ރުޅިއައިސް، އެކަކު އަނެކަކަށް ޚިޔާލު ބަދަލުވެ، ކާމިޔާބާ ދިމާއަށް ދިޔުމުގެ ދޮރު މަޑުމަޑުން ބަންދުވެގެންދާނީ. ދެން މި ޕްރޮޖެކްޓުންވާނެ ފައިދާ އަޅުގަނޑަށް ހީވަނީ މިއަދު އެބޭފުޅުން އެ ކިޔައިދެއްވި ވަރަށްވުރެންވެސް މާ ފުޅާހެން. އެއީ މީގެ ނަތީޖާއަކަށްވާނެ ގޮތަކީ، ކިޔަވާ ކުދިންނަށް، މި މޫސުމަކީ ކޯއްޗެއްކަން، މޫސުމަށް އަންނަ ބަދަލަކީ ކޯއްޗެއްކަން އެނގި، އެ ސްކޫލް ކުދިންވެސް އެޑިޔުކޭޝަނަލް ޕްރޮގްރާމްތައް ހިންގަވާ ވަޑައިގަންނަވާ ތަންތަނަށް އެތަންތަން ވެގެންދާނީ. އެހެންވީމާ، ސްކޫލްތަކުގެ އެޑިޔުކޭޝަނަށް ވަރަށް ބޮޑަށް މިއިން ފައިދާކުރާނެ. ހަމަ އޭގެއިތުރުން، ޓުއަރިޒަމް ދާއިރާއަށް އަޅުގަނޑު ދަންނަވާނީ ވަރަށްބޮޑެތި ފައިދާތަކެއް ކުރާނެއޭ. ސަބަބަކީ މިހާރު އަޅުގަނޑުމެން އެކްސްކަރޝަންތައް ހަދާފައި މި ފޮނުވަނީ މަހަށް. ތާރީޚީ ތަންތަން ބަލާކަށް އަޅުގަނޑުމެން ނުފޮނުވަން. އައިލެންޑް ހޮޕިންގ އެކްސްކަރޝަނޭ ކިޔާ އެއްޗެއް އޮންނާނެ. ބުރެއް ޖަހާފައި ގެނެސް ބާރބަރކިޔު ދިނީމާ ނިމުނީ އެހިސާބުން. އެހެން ނަމަވެސް، މުސްތަޤްބަލުގައި އަޅުގަނޑުމެންނަށް ކަލްޗަރަލް ޓުއަރިޒަމް، ނޫނީވިއްޔާ އެންވަޔަރަންމަންޓްގެ ޓުއަރިޒަމް، މިކަންކަމަށް މިދަތުރުކޮށް ހެދުމުގައި، މިހާރު މިކަހަލަ ތަނެއް، މިސާލަކަށް، އައްޑުއަތޮޅުގައި، ފުވައްމުލަކުގައި އޮންނަ ކަމަށްވަންޏާ، އަޅުގަނޑަށް ހަމަ ޔަޤީން، މިކަމަށް ޝައުޤުވެރިކަން ހުރި މީހުން ބޭރުން އަންނާނެ. އެމީހުންގެ އެކިއެކި އެކްސްކަރޝަން ހަމަޖެއްސޭނެ. އެއިން ކޮންމެ ދަތުރެއްގައި، އެއްރޭ އެކޮޅުގައި ބޭތިއްބޭނެ. އެގޮތަށް، ދެން ވިޔަފާރި އަޅުގަނޑު ކިޔަވައިދޭކަށް ނޫން މި ވާހަކަ މިދައްކަނީކީ. އެހެން ނަމަވެސް، ޤައުމަށް ވިޔަފާރި އުޞޫލެއްގެ މަތިން އާމްދަނީ ލިބޭނެ ގޮތްގޮތަށް ކަންތައް ބައްޓަން ނުކުރެވިއްޖިއްޔާ، އެއްވެސް ޤައުމެއް ކުރިއަކަށް ނުދާނެ.\nފަހަރެއްގައިވެސް މިހެން ވާހަކަ ދެއްކީމާ، މި ސިޔާސީ ޚިޔާލު ދޫކޮށްލައްވާށޭ ދަންނަވަނީކީ ނޫން. ވަރަށް ގަދައަށް ޚިޔާލު ހުންނަންޖެހޭނެ. އެހެން ނަމަވެސް، އިޤްތިޞާދީ ގޮތުން ކުރިއަށް ދިޔުމަކީ އެއީ އެންމެ މުހިންމު ކަމެއްކަން. މީހާ މިނިވަންކުރަނީ، އެ އިޤްތިޞާދީ ގޮތުން ލިބޭ އެއްޗެއްކަން. އެއްކަލަ ކުރީގެ ރައީސް ވިދާޅުވިގޮތަށް، ސަލާންޖަހަން ޖެހުމުގެ ކަންތައް، މި އުވިގެންދާނީ، މީހާ އަމިއްލަ ފައިމައްޗަށް ތެދުވެވުނީމަ. މީހާ އަމިއްލަ ފައިމައްޗަށް ތެދުވެވުމުގެ ފެށުމޭ އަޅުގަނޑު ދަންނަވާނީ، މި ފެށިގެންމިދާ ކަންތަކަކީވެސް. މިހާރު އައްޑުއަތޮޅުގެ މީހުންވެސް، ފުވައްމުލަކުގެ މީހުންވެސް، ދުރު ތަންތަނަށް ގޮސް، ޓުއަރިޒަމް އޮންނަ ތަންތަނަށް ގޮސް، އެރަށްރަށުގައި އެއުޅެނީ. އިރާދަކުރެއްވިއްޔާ، މާދަމާ ނުވަތަ އިރާދަކުރެއްވިއްޔާ، 2014 ގައި ނުވަތަ 2015 ގައި، އެރަށުގައި ތިބެގެން، އަނބިންނާއި ދަރިން ކައިރީގައި ތިބެގެން ޓުއަރިޒަމްގެ ފައިދާ، ނުވަތަ ޙިއްޞާ ކުރެވޭނެ މަގުތައް ހަމަގައިމުވެސް އިރާދަކުރެއްވިއްޔާ ފަހިވެގެންދާނެ.\nއާދެ! އަޅުގަނޑު ނިންމާލުމުގެ ކުރިން، އަޅުގަނޑުވެސް އިނގިރޭސިބަހުން އެއްޗެއް ދަންނަވާލަން ބޭނުން.\nFirst of all I would like to thank the Australian Aid, European Union and the World Bank for their support in this project and also all the other projects that we have in the Maldives. I am very happy to note that the international world community has realized that the Maldives did not contribute so much for the world pollution. But, quite unfortunately, we have becomeavictim of it. Therefore I sincerely support the world community for lending this support to us. Because, we believe this is the only way we can make our land, our assets economically viable and inasustainable manner. Therefore I would like to thank those who have participated, those who have contributed immensely for this project and for other projects\nThe Government of Maldives will assure you, that the environment policies maintained by the last two Presidents are still maintained. The policies of the environment have never changed. All the past presidents, Gayoom and Mr Nasheed were also strong environmentalists. Today, this government will contribute to that too. Because, we strongly believe that environment is the only asset which the Maldives have to market our selves to the international community.\nOur beauty, whether it is underwater, whether it is above water, whether it is wetland, these are all god’s blessings, nature’s blessings. Unless we know how to look after god’s blessings, they will disappear. Therefore, with your contribution and your support, especially by this company from Spain, I am very happy that you are here to do this project. I am very confident that you will doagreat project. Why?. Because you have started having consultations with people, islanders, Councils and especially the students. It is very important today that we consult the students. Sometimes we tend to think students are young, they are small. But today Ferrari, latest designs are done by the students. It’s one of the world’s most famous cars. So your consultation with the students is very important. I would like to thank you once again, for the international support we are having.\nއާދެ! މިހިސާބުން އަޅުގަނޑުގެ ވާހަކަކޮޅު ނިންމާލާނަން. އަޅުގަނޑުގެ އުންމީދަކީ، ސަރުކާރުގެ އެހެން މިނިސްޓްރީތައްވެސް، އެންވަޔަރަންމަންޓް މިނިސްޓްރީގެ މިފަދަ މަސައްކަތްޕުޅުގެ މިސާލުތައް ދެކެވަޑައިގަންނަވައި، އެ މިޞްރާބުގައި މަސައްކަތް ކުރެއްވުމަކީ އެއީ އުފަލެއް ކަމުގައި ދެކެވަޑައިގަތުން. އިރާދަކުރެއްވިއްޔާ، މާތްﷲ އަޅުގަނޑުމެންނަށް ރަޙްމަތް ލައްވާށި!\nاَلحَمْـدُ لِلّـهِ ޝުކުރިއްޔާ!